text:
2016/04/11
我帶他到迪士尼 (下)
其實睇完個巡遊之後, 陶寶B都已經開始無電架啦, 不過佢就仲C頂唔肯瞓一陣, 咁好啦我地繼續玩, 向Toy story 出發.
嘩, 呢個Toy story land莎拉覺得係最靚, 一見到3眼仔, 連我都要衝埋去影相呀.
剛好有Woody及Jessica係度, 又點可以錯過呢.
成日都未入過disney store, 有3眼仔既就當然要去睇睇啦, 莎拉立時就被monster university 既單眼仔吸引, 一家三傻齊齊戴, 好想買, 不過諗起好少機會戴就放棄了.
無聊既我們就嚟個真人版Woody and Jessica.
其實今日既氣溫係好低(得10度咋), 愈夜就愈凍, 所以係disney store見到有張10週年香港迪士尼既限量版毛毯都係$100(special promotion), 所以就即時買嚟俾陶寶B當被用. Haha, 攬住張被唔夠5分鐘就立即瞓咗啦.
就係咁陶寶B就中途小休咗1小時, 莎拉就周圍影吓相. 陶寶B叉足電之後就又起身再玩過啦, 見到彈弓狗狗機動遊戲就無理由放過呢.
玩完個彈弓狗狗都差不多天黑了!
, 見仲有時間就去向迷離莊園行個圈呢, 可能因為已經入夜了, 所以隊都唔駛排就直入有得玩. 莎拉都係第一次玩, 不過玩完陶寶B就好似有少少驚, 話晒都叫做” 迷離莊園”, 點都有少少驚嚇位既(對小朋友嚟講).
玩完就時間剛剛好到了Winnie the pooh遊戲既fast pass預約時間, 呢個game排fast pass足足要預約4小時先得玩, 不過莎拉覺得玩完之後真係好普通, 都唔名點解咁多人排隊玩, 相信都係因為個character吸引.
玩完個天都黑齊了, 時間又係剛剛好可以返去美國大街霸靚位睇夜光巡遊呀, 今日真係堅凍, 仲要係愈夜就愈凍呀, 好彩有張被攬住就暖笠笠.
好嘢等咗20分鐘夜光巡遊終於開始啦. 嘩嘩嘩, 夜光巡遊好靚呀, 比起日間既巡遊仲要更加精彩. 當陶寶B見到自己認識既Character就十分之興奮, 極度雀躍.
睇完個夜光巡遊後問陶寶B仲玩唔玩機動遊戲, 因為諗住如果佢話走咁就會去食飯了, 點知陶寶B話唔走住仲要玩, HAHA, 真係估你唔到, 好啦仲有1小時先關門, 我地就玩盡佢吧. 日間時見到個咖啡杯排隊既人龍長到癲, 而家就直入唔駛排隊, 玩一次唔夠喉?! 唔緊要, 玩多次都得呀!!!
見到個旋轉木馬又係無咩人玩, 好啦呢個都唔放過騎番一轉呢.
玩完之後見好多路都封了及好多機動遊戲都已經停了, 想走之時有個工作人員就話小小世界仲有得玩, 就係咁就9秒9衝去小小世界, 玩埋全日最後一個遊戲.
最後玩完時就剛剛好開始放煙花, 睇埋後就結束今日美好既一天喔.
Subscribe to: Post Comments (Atom)


c: text/html

text:
窮的是年輕人父母
原來壹仔先至係炒股票的最佳指引.佢一講主場滅聲之謎,提及幾間上市公司,上星期五股價升到飛天.可以一個早上升接近十倍,而且是不問價錢一直買上,咁仲唔係催化劑投資法的最佳示範?我身邊好鬼多專業人士,個個到咗呢個年紀都差不多定晒型,其中一個大玩家係我偶像.大玩家呢個名絕對無貶意,亦唔係話佢係什麼花弗公子.剛剛相反,大玩家非常踏實,作為一個專業人士,乜師物師,佢真正係讀書讀到過晒籠,靠自己有車有樓.外表上佢絕對稱唔上玩家,甚至可以稱得上宅男.不過,大玩家識得玩嘅十隻手指數唔晒,而且逢玩必精.HiFi,手表,單車,滑雪,汽車,旅行……佢玩得精唔係玩得貴,蔗渣價錢玩出燒鵝味道,係識玩而唔係用錢撻人嗰種.佢仲係少數IQ分數高過我嘅人,所以大玩家玩得叻,係有科學根據.窮的是年輕人父母無端端講起大玩家,係因為佢對於而家啲年輕人有深刻體會.我哋成日擔心年輕一代唔夠人爭,為佢哋憂心.但係大玩家話,佢哋先至唔會擔心.年輕人做事,半年無乜成功感,收工,唔做,遲吓再算.我哋做嘢為咗搵食,佢哋做嘢係為感覺.唔做,返去食阿爸阿媽,搞掂.要擔心,應該擔心年輕人嘅老竇老母,究竟搵得夠唔夠,可以養個仔過世.千金難買少年窮,但係要窮都唔係容易.你出世如果屋企唔係綜援家庭,父母為你供應資源,你點都唔會有窮的感覺,窮的只係你父母.其實唔使為佢哋擔心,全世界年輕人都係一樣.佢哋有冇競爭力,佢哋最清楚,況且佢哋競爭已經唔係鬥勤力,係鬥一啲我哋唔識嘅嘢.大玩家睇通時勢,唔同啲凡夫俗子癲,最近訂了部好好聲又抵嘅HiFi.

robotstxt: allowed

filter: keep


text:
新相機與歪師師智叔
2004年頭買既Panasonic Lumix LC43一直係我每日都帶響身既好拍檔(同部PowerBook都無咁親蜜),但係老婆成日問我點解用佢影出黎既相硬係無人地個D咁靚.鬼咩!人地唔係用Canon 400D就係40D!但係響佢不斷既狠批之下部機又用極都唔肯壞,見住農曆新年黎緊,實要影唔少相,唯有買過部新機逼佢下台... 呢部Lumix係我第一部自己攞錢買既數碼相機,係當年讀緊碩士既時候為左做一個cultural analysis既功課買既,為左件功課我走遍港九新界,一次過影左幾百張相,雖然後黎份功課攞A唔知關唔關佢事,但係我養成隨身帶住相機既習慣就肯定關佢事... Anyway,多謝佢幾年黎默默既服事!
響單鏡機我唔會諗既大前題下,巡下豐澤同百老滙,響網上刨左一大渣reviews,最後sortlist剩 Canon既兩部機:一部係賣成四千蚊,功能同質素都超卓,連靚仔外型都無敵既G9;另一部係其貌不揚,功能唔輸蝕,但係無擴展功能,不過就只係賣二千六既SX100.跟住去鋪頭攞上手試玩下兩部機,最後終於扑錘買SX100.其實由4 Megapixels既Lumix傻仔機,到今時今日無論買G9抑或SX100,對我黎講都已經係大躍進.所以呢幾日試機,點影都覺得滿意架啦!下面撼砰冷都係用部新幾影既:
試影微距(LCD上面既pixels影到晒!)...
試影近距兼黃燈下調white balance...
試影夜景..
試影全手動快門同光圈(睇下超執練琴幾投入!禮拜六特登返黎練琴,各位真係要學下佢事奉既認真... 同慳電!)...
試影準備飲食既男男女女,想試下唔用閃燈既街頭snapshots可以點樣發部機既防手震功能... 對住兩位出爐執事都無震,證明防手震功能真係好掂!
其實仲有試拍左640x480 pixels每秒30格既video test,半分鐘已經超過60MB!費事upload上黎Blogger,連埋D無執過兼full resolution既相放晒上Multiply.
飲緊食緊既呢位歪師師智叔見響第一幅相自己唔起眼,影第二幅既時候就算啜住雪條都要搶鏡!(珊瑚攝)
有部新機玩我當然開心,但係更值得開心既係見住歪師師智叔響主耶穌裡面既改變:由我當年同佢做同事,同Account Director響個studio裡面唔俾面吵鑊勁,到四十而立反思人生... 又記得多年無見居然響個基督教講座撞番,當晚即刻響麥記同老婆一齊同佢講耶穌... 後來見佢試返黎教會,過左唔知幾耐收到佢電話話我知佢決志信耶穌,幫佢做初信栽培,睇住佢洗禮... 由吊兒郎當兼自我中心到家下經歷左好多野都無放棄過個信仰... 到肯放低自己,有拖都唔拍住反而陪醫生叔叔遊迪士尼,又會安慰人... 你話有乜可能唔戥佢開心!?讚美神!讚美神!榮耀歸神!榮耀歸神!
禮拜五晚歪師師智叔揸住本《荒漠甘泉》分享佢讀到上帝俾我地經歷痛苦同患難既正面意義.佢話發覺信左耶穌讀左聖經之後,個人境界真係高D,覺得好滿足咁話.歪師師智叔,活生生咁見證左箴言呢句說話:「敬畏耶和華,是智慧的開端;認識至聖者,便是聰明.」(箴九10)
歪師師智叔,我祝願你信仰上繼續成長,繼續投入教會既肢體生活.YCC雖然有好多唔理想既地方,但將來呢度肯定可以俾你好多豐盛既回憶,努力!


text:
August 24, 2014, Sunday
今天型爸好好興致, 一早話想去IPC-food lab食午餐, 咁我話要打電話去訂位喎, 型爸話唔使啦, 我地早的十二點鬆的到咪得囉. 哼, 唔訂位嘅結果係indoor無位, 咁outdoor坐唔坐吖....本來二公子話嚟到就食啦, 但三十幾度嘅天氣, 坐咗一分鐘已經出汗, 都係唔食啦.
由粉嶺開車去上水, 嘩嘩,有無咁緊要, 幾個停車埸都滿, 轉咗幾個圈去到上水中心, 有位就即刻泊入去. 無要求只係想搵間食肆盡快醫肚. 但周圍都人山人海.
哈哈, 見有一間門口侍應話只需等一張檯, 咁就等啦.....譚仔三哥米線, 不過跟著我地身後, 又有人等位. 周圍附近, 全都是講普通話的同胞...
有位就得, 攪咗個幾鐘,要即刻食的野醫肚.
我要了清湯牛肉米線, 第一件事唔係食米線, 飲的熱湯醫吓個胃
二公子要了酸辣牛肉墨丸米線
型爸要了糊辣牛肉貢丸腐皮米線
口水雞翼, 各位千祈唔好叫呀. 一隻用兩三隻雞翼剪到碎哂就叫口水雞翼, 真搵笨.
蒜泥白肉, 都ok
二公子話要試吓呢道的土匪雞翼, 味道一般啦.
三個人食米線都食咗百幾文呀!
不過都唔夠錢免費泊車呀! 呢道要最少一張單消費二百文先有得泊車呀!


text:
August 22, 2014, Friday afternoon
豆豆媽咪好耐無同我地一齊食飯啦, 佢害喜一路都唔舒服, 到而家差不多四個月先好的. 今日話同我地一齊食晏, 歡迎之至啦. 咁啱慢麼麼同事要同教友午餐, 結果我地都係三人行.
我地比兩個選舉豆豆媽咪, 一係去I Cafe, 一係去土耳其餐廳, 佢話未去過土耳其餐廳, 咁就去試吓啦.
唔使諗, 上次嚟呢道食過, 的雞卷好好味, 叫了一份同佢share.
因我個胃仲唔係幾掂, 一次過食唔到咁多, 我個份就唔食著, 呢個包裝好方便, 隨時拎走都得.
另外再叫了一份牛肉飯, 又係同佢share. 呢的牛肉睇落好乾, 有的擔心唔好味添
我取了少個一半, 呢半份留比豆豆媽味.
食第一啖時, 覺得的牛肉有陣羶味, 但好奇怪, 越食就越好味. 的白米飯同平時食開嘅米不一樣, 好香好軟呀! 讚! 我食半碟就夠啦, 至於件雞卷, 留番一陣三四點食藥前先食啦.
麻煩鬼同事要了羊肉卷,佢話幾好味喎.
佢地要了凍土耳其檸菜.
而我要了熱飲, 我覺得唔要檸檬淨紅茶好飲的.
呢餐我地覺得都幾好味架, 食了半份飯, 個胃都無咁重.
呢排出去食午餐, 我都自備一個膠盒, 食一半, 帶一半走, 分開食, 小食多餐, 減輕胃部負擔.


text:
2015-05-02
劉BB 八個月快樂~~
嗯... 最近開始幫BB 諗個英文名了
因為佢開始大個, 有時想叫下佢個英文名方便返playgroup用
我有個朋友係幼稚園老師, 佢話佢有個學生唔知自己叫咩名,
只有叫BB 先會應, 因為父母都係叫佢BB
所以, 我都係時侯幫佢諗個英文名,
我唔中意D 太難讀的英文名, 簡單D 就好, 最好兩個音, 哈哈
各位Blog 友有咩意見呢?
入番正題
體重: 11.2 KG
身長: 70 cm (高左2 cm, 但因為識爬之後運動量大左所以冇乜點肥過)
奶量: 6安半奶奶 x 4餐 + 一餐粥仔 (有時可以食一碗)
發展:
今個月突然唔再叫爸爸, 改口叫媽媽, 扭計時都狂叫媽媽
識坐, 不過我開始覺得佢唔係坐得唔穩呀... 而係唔中意坐
有時放佢喺playmat 上, 佢一定要一個大枕頭俾佢 訓又好, 趴又好, 總之有大枕頭就會乖D
已經爬得好快了 轉身都轉到好熟練 基本上而家幫佢換片一定要超快手
識自己玩玩具 但任何玩具玩之前都要擺入口試下味先
我地會同佢講NO, 佢就會停止擺入口 但當唔睇住佢就會擺返落口
生活習慣:
每晚8點半就開始扭奶, 飲埋奶換埋睡衣9點就會訓覺
通常要自己碌10分鐘就會訓著, 仲一定要趴睡或者攬住枕頭訓
第二朝7點左右就會自己起身, 不過有時都要我地叫先起身
而我就會趁住空閒嘅15分鐘同佢玩一陣
最近教緊佢拍手, say byebye 同goodbye kiss
帶佢去姨姨屋企, 會經過一個公園仔, 我會成日指俾佢睇, 呢個係樹, 呢個係車等等
而家我一同佢講, BB , 邊度有車車呀, 佢就會自然望住馬路果邊睇車
食
進步了好多 (我指固體) 由食半碗而家可以食一碗
不過有時佢食完粥仔都仲會喊, 係咁叫"奶奶奶奶"
佢知道食粥係mum mum, 食奶係奶奶奶奶
所以有時姨姨會whatsapp 可唔可以補奶奶俾BB 因為佢狂喊
我都會俾佢飲返4安 先8個月, 唔想咁快咁HARSH
同埋都唔想要姨姨難做
佢應該唔太愛酸, 因為佢中意食瓜類, 粟米多於蕃茄
試過餵佢食火龍果 唔夠甜佢就唔食了!
星星餅已經成為佢最愛, 而家見到星星餅就會爬過去
用口咬開個蓋 (當然咬唔開啦) 開唔到就會扭食
但基本上我每日都只係俾一粒佢食下過口癮
除非出街搭車扭計啦... 要塞住佢把口
傻豬仔係一粒開心果, 所以無論係公公婆婆爺爺麻麻都非常愛錫佢,
BB 就連見到樓下看更都甜笑, 唱歌俾佢聽就會笑到卡卡聲
同埋佢好驚人地喊, 有次我同老公出完街去接BB 返屋企,
姨姨扮喊話唔捨得佢, 佢立即摸姨姨個頭, 就唔跟我地走了
有次佢發神經大叫時唔小心打到我隻眼, 我扮喊同佢講媽媽好痛,
佢就摸下我塊面, 仲立即收聲唔再大叫, 呢個舉動我覺得好sweet 啊!
上個月係姨姨生日, 本身我想請姨姨食飯, 但姨姨堅持唔想我破費
咁我就同老公在姨姨生日當天代BB 送個蛋糕俾姨姨食
多謝姨姨咁用心照顧我隻肥豬仔


text:
響 美國海濱 嘅呢個位置,我發現咗呢舊野,寫住 Duffy迪士尼小熊拍照熱點.我當時以為園方係提議我響呢個位幫 Duffy 影相,叫我用手拎住佢地黎影.但我心諗,拎住佢地,好似好唔方便喎... 但如果我放佢地響條欄杆上面,佢地跌落海點算!
最後,我只好放棄響呢個咁靚嘅景色底下同佢地影相嘅機會,只係亦咗個景.
到我睇返啲相嘅時候,我突然靈機一觸,發現原來呢舊野係可以打開俾 Duffy 佢地坐響到影相!我嗰一刻真係諗極都諗唔明呢舊野有咩用,以為係用黎放小冊子不過俾人拎哂... ( 我真係傻咗,都唔知係唔係眼大睇過龍,人地咪大大隻字寫住 Open,仲有箭咀指住!) 以下係響 東京迪士尼渡假區 官方網站搵到嘅正確使用方法示範圖片.
響不同嘅主題園區入面,都有呢啲 Duffy迪士尼小熊拍照熱點 架!
其實響樂園指南入面都有標示,我本身已經留意到,諗住呢啲位置會有啲特別佈置可以影;但去到有關位置嘅時候又咩都搵唔到,所以慢慢就冇再理會呢啲標示.我而家先知道原來呢啲標示就係 Duffy迪士尼小熊拍照熱點,可以幫佢地影相.而家先發現,我覺得自己好白痴... =_= 機會已經錯失咗啦,唯有又係寄望下次去嘅時候再影啦...
好啦,分享完我嘅白痴野之後,下一輪就會去到重點遊樂設施啦!敬請期待!:)


text:
2010-02-27 (星期六)
生日前的一天,約咗我兩個姨甥女去唱 K ,身為壽星女嘅我竟然只係唱咗三首歌咁大把咋,真係非常之唔夠喉呢,不過其實慶祝生日只係藉口,我都係想陪下佢兩個啫,只要佢哋玩得開心就 okay 啦,唱完歌我哋食過返尋味,想去夾返幾隻公仔,不過今次冇上次咁好運啦,我一隻都夾唔到,大姨甥女就夾到一隻,哈~都叫做有啲收穫啦!
買咗幾支花返屋企插下點綴下間屋,老公返到嚟我整蠱佢話有人送花比我,嘻嘻~原來佢都買咗花送比我呀,佢話本來打算正日先送架,不過最後忍唔著提早咗送,今次係佢第一次送鮮花比我,好開心呀,以前我一直都口口聲聲叫佢唔好浪費金錢買花比我,但到真係有花收嘅時候原來真係好開心架,老公嘅呢份心意同埋愛我完全收到晒,算你啦,總算為我做返啲浪漫嘅嘢啦,有進步,要繼續努力呀~呵呵!
晚餐約咗 Cathy 去朗豪坊食飯,佢話想搵間餐廳食下嘢,傾下計,所以帶佢去一間我試過覺得啲嘢食都 okay 嘅 Suxxki café,不過呢日限定時間只得個半小時,都唔緊要啦,最多食飽去第度飲嘢繼續傾啦.
香芒軟殼蟹薄餅,芝士豆腐係我上次食過覺得好食嘅.
焗雜菌,大蝦意粉味道都唔錯,呢餐真係多謝晒 Cathy 呀,因為係同我預祝生日丫嘛~
之後去飲嘢,唔覺唔覺就傾到成 11:00 ,响朗豪坊影咗一陣相,佢最想影嘅財位唔知點解爆晒光,佢話仲未摸熟部機喎~ 我想用我部機幫佢影又死都唔制,真係硬頸!
影完相又係各自歸家的時間了,佢好體貼地先送我去搭車,仲送咗份生日禮物比我,係我最愛的 Pooh Pooh 相簿 & 小手袋, 結婚相 & Honey Moon 嘅相有地方放了,至於個小手袋,好似同我宜家嘅慣性衣著牛記笠記唔多襯噃,等我買返啲 lady 少少嘅衫或者型啲嘅衫去襯返佢先~
食飯期間,老公打電話嚟叫我買嘢俾佢食,皆因佢今晚留响屋企等部電話送嚟,收到就唔願再出街了,坐車返元朗時老公在12點正打比我祝我生日快樂,哈~咁叻仔冇瞓著覺嘅?真抵錫~ 返到元朗買埋腸粉,魚蛋 & 糖水返去同佢一齊食,呢餐都算係慶祝生日的第一餐啩,12點幾已經係 28號啦嘛~呵呵!


text:
尋日晚問左老公今晚想食乜?佢話食粥想食得清淡D,可能前日,尋日北上食得油膩,所以我就煲〝肉菇絲蠔炒米粉〞和〝瑤柱粥〞,我預備炒多D米粉,留返D明天我做早餐或午餐.我又叫老公明早返工前開機洗衫等我起身曬衫,唔想老公放工回來又要洗衫和曬衫.
今日叫左老公起身後,自己都訓到11點幾先起身,因為好攰,諗起老公都攰,但仲要返工真係辛苦.我見差不多到lunch-time,所以等過左lunch先落街買餸和野食,暫時食少少餅先.
我起身曬衫和開始整理北上既相,但太多要遲D就舖出嚟!老公lunch前來電叫我買定野食,佢今晚夜放工.我整到3點幾先落街買餸,然後又買左個茶餐,再買多個熱狗做儲糧.
今日起身肩頸好痛,5點幾拿拿淋去洗白白,然後搽冬青膏舒緩一下,傍晚時份整整下相好眼訓,走左上床訓左幾個字再起身整過.老公放工回來話好攰,唔知係咪尋日按摩完既關係?我話咁咪好囉!
我炒米粉時叫老公幫我開支新買既蠔油,但佢冇反應,我咪有少少掹再叫多次囉!未講完就出現,佢話應左我,可能我又炒緊野和電視嘈一D都聽唔到,我見佢有少少發惡,我咪又發惡囉!
我最怕熱,大熱天時要我對住個爐煮到身水身汗,都唔睇下有咩幫手,叫佢幫手又冇反應緊係會掹架喇!我又點知佢應左我啫!佢唔係發惡我唔會嬲架!我話我唔煮,下次你煮比我食.老公近呢1,2年都係咁,脾氣冇以前咁好,所以好多時我都唔采佢.
唉!夜喇~我都好攰要訓喇!北上既相整埋明天應該有得睇.


text:
之前老公部電腦報銷了,今日老公就有部新電腦用,都係要多得肥阿哥,真係無限感激.肥阿哥咁啱有齊料砌過一部,所以佢就將用緊既部電腦平讓比老公,雖然,係用緊,但部電腦好快架!開機仲快過我部Notebook,而老公去個波網都話快過我部Notebook添!
今朝我整左〝芝士波波〞係第3次整,3次都用唔同食譜,一次比一次好外表唔錯,但仲係差D,下次我會用這個食譜再改良一下,佢地都話OK架!阿嫂話個皮都係乾左D,我下次用細D度數焗先.
今日相約去肥阿哥家會所游水,但阿B唔舒服就取消左,我地依然去左肥阿哥家玩,不過,阿嫂要去觀禮和有飲宴,就快要出門口喇!而肥仔和娣婦帶阿B回娘家做節,所以晏D就走喇!
上次送左一盒盒蛋玩具比阿嫂,原來係有2套架!阿嫂比左一套我,咁我仲有2套,睇下遲D送比人先.
上星期日我拉傷左肩頸都未好,晏晝氹阿B訓時,我又唔小心再拉傷多次,而家傷上加傷,唔郁都痛,成個梗左,打個呵欠都痛抽到條筋仲痛.晚餐得我,老公和肥阿哥食,所以好簡單煮個麵和烚D熟牛肉片吃.
今日老公打機又係玩〝Call of Duty 4〞,佢又玩到唔捨得走,原本8點幾話走,足知成11點先走.老公其中有一版有個地方過極都過唔到,於是我就幫佢玩左幾次,係我幫佢過架!係咪好犀利呢?哈~哈~
我地係咁易切左個水晶梨,再吃埋我自製既月餅應下節咁囉!
我而家心情興奮,因為明天肥阿哥,阿嫂,我,老公,肥仔,娣婦,阿B,Benz哥哥和Benz哥哥女朋友一齊去〝香港迪士尼〞玩丫!


text:
13 July 2008
今日唔知做咩?傻下傻下,整蛋糕用錯份量,打馬吊又成日走雞,發雞盲.
我,老公,熊貓姐姐,至Fit姐姐和高達叔叔係約定時間和地點集合就去食野,之老公肚子痛,所以熊貓姐姐與老公回去先,而其他人就去買整蛋糕材料和飲品.上到老公見大口仔漏水順手整整佢.佢地就打馬吊,而我就開始整蛋糕.
呢個塊餅底就係我整〝綠茶奶茶慕絲蛋糕〞時第一次焗既餅底,焗到中途先發覺自己用錯左份量.這個蛋糕原本係8吋,我改為6吋一早已計好份量都會攪錯.
我個心諗住用1 1/2蛋白和蛋黃,點知自己用2隻蛋,再將2隻蛋分開蛋白,蛋黃仲要用4隻碗裝住(方便計重量),然後分別磅重再除2,再將佢分開,咁就係1 1/2蛋白,黃勒!咁樣咪就有問題囉!其實,即係都係分開左一隻蛋白,蛋黃,磅嚟做咩?所以要由頭做過,呢個餅就分左比佢地食.
我整好左第一層雪緊,就加入戰團打發時間,大家上落唔係好大,老公都有錢贏架!不過,輸家都係輸幾十或十幾蚊.到咁上下就叫老公打返,我繼續整第二層,攪掂晒我就全程投入戰團.
我輸少少贏少少,大家上落仍然不大,贏輸都唔過百,但不唔知幾時開始至Fit姐姐由輸變贏,仲旺得好勁添!我坐佢對家連出沖2舖8番比佢,再隔多舖再輸多一舖7番,我不單只將贏既都輸掉連本都輸左少少.
我3,4點已肚餓,而且唔想夜食,所以7點幾就叫得閒既老公嗌外賣,唔知係咪早嗌好快就送左嚟!比平時快好多,但就冇比餐具我地,以後都係早食飯好.老公叫左4個餸,跟一碗仔飯和湯,D餸好味.
熊貓姐姐食飯時拎左本烹飪書〝美味舞台〞出嚟!原來係〝美女廚神~蘇玉華〞著架!圖片精美,食譜中英對照.
時間尚早食完晚餐再繼續打馬吊,熊貓姐姐電話響,這個電話係老公,熊貓姐姐和至Fit姐姐小學同學來電,這個同學係台灣人,佢工幹尋日由台灣來左香港,但好似大後日要走,佢好忙沒有一日得閒見面.佢現身處地方與我地好近,但佢明天又要早起身,所以都係冇機會見面.
這個同學N年前我地成班人,除高達叔叔外(請唔到假),柴娃娃跟團去台灣玩見過面,仲一齊去過〝錢櫃~KTV〞,當時大家都未結婚,連同屋住都未識佢老婆,可想而知幾耐.之後佢都有來香港玩,我地都有一盡地主之義又齊齊去唱K,今次冇機會添!唯有等下次喇!
打完馬吊將今日的開支一齊結帳,我後期努力由輸2百幾變50蚊,熊貓姐姐輸多我十蚊,大輸家係高達叔叔.由於至Fit姐姐贏四百幾,今日〝百佳〞開支由佢一人支付,而晚餐就我地請佢,因為佢過幾日生日,錢銀攪掂晒!到個蛋糕出場,我幾驚失敗,因為這次係我第3次用魚膠片整蛋糕,前2次都唔多掂,估唔到今次非常成功,又一次挑戰成功,壽星女好鍾意個蛋糕,佢開心我又開心,嘻~嘻~!


text:
雀斑好可愛?係嘅,如果處於少女階段,可能有少少雀斑係兩邊面旁都幾cutie!Jarita正正就係少女一枚,但點解佢都願意接受我同Stephen嘅去斑挑戰呢?因為佢係醒目女,當佢聽完我講,知道細小嘅雀斑將來會有機會變成大大片嘅黑斑,就決定及早正視呢個問題喇!
唻過Pretty Medical嘅朋友都知道,進行療程前,先會係呢塊照妖鏡,哈哈!係專業嘅皮膚分析儀器至啱,分析一下皮膚,睇清楚皮膚深層嘅狀況.如果底下有斑斑未發出來,又或者有油脂粒窩藏係皮膚入面,用佢都睇得清清楚楚架!所謂知己知彼,百戰百勝吖嘛!
我幫Jarita分析佢嘅皮膚,發現好在佢無最難搞嘅荷爾蒙斑,不過佢嘅墨都算多,而且雀斑都長出咗係顴骨位置.為咗令佢回復初雪凝顏咁嘅肌膚,佢都要接受起碼幾次嘅激光去斑療程架!
今次第一次同佢打Laser,所以事前都要話俾佢知,打嘅時候係咩感覺啦,仲有打完皮膚會有咩反應.
事不宜遲我就拉咗佢入房,任我魚肉喇!哈哈,當然我親手打,係舒適度,同精準度都係非常之好...唔係我自己讚自己,但係年紀大,經驗有返咁上下!哈哈哈~~~
好快手咁同Jarita打咗一個圈係塊面,之後再針對性打一啲重災區,即係色斑較深嘅位置,感覺會大啲,但Jarita都好乖,為咗靚,其實定定地都唔痛呀佢話~
Jarita打咗一次之後皮膚明顯改善,斑斑少咗,膚色白咗,期待佢完全脫斑,我要剝星級化妝師Stephen排牙!


text:
堅開心,薯淘終於發市~
well,以我哋呢個個蚊型細blog,梗係唔會有淘宝咁大戶睇得上眼啦.不過為存厚(其實係為免賣免費廣告)又唔開名喇.講真,我呢個肥控制員(網主 I mean)尐文咁爛,另一件尐文又咁曲高和寡,人流偏低,落廣告都冇so啦.
Marketing Skills
不過呢,一樓都知造假呢尐嘢唔少,朋友自己去yahoo拍賣sell舊嘢,都會整一兩個鬼a/c去自己推自己.估唔到而家尐香港網購站係咁大少通吃,只要唔提佢個offer而幫佢出一個post,就有cash voucher收.嗱,一來個blogger又要自己可能俾多少少錢買嘢,二來少少錢又可以買倒個真心post推介,完全冇蝕底.
可惜,遇著我呢個肥控制員咁麻煩,雖然我冇神監管住啫,都仲有兩錢良心假,點會因為收咗一個幾毫而俾人限制我唔講「我收咗一個幾毫而喺度賣廣告」唧.
唯有再次多謝廣告商關顧兼重申:薯淘係唔sell嘢嘅(應該唔會乞米啩),至今網評post全部係自家經驗,真金白銀再喺冇乜修飾下post出嚟(都係為存厚我好少插x佢哋,讚果尐或多或少加多少少私人感情美化,畢竟我好易滿足.)就算薯尐書我都冇錢收的 >_<
P.S. 即係咁,每個人都有個價嘅,即係假如或者有一日如果邏輯上可行有個大到我O嘴嘅銀碼我驚我maybe忍唔住有機會幾肯定會反口,哈哈.


text:
前幾日雖然好想上黎寫下野
但都無動力
今日雖然唔係好得閒
但發生左既野真係令我不吐不快
所以一定要上黎發洩下先得!!!
一向..應該話placement前
我對係我周圍既男仔感覺真係唔太好
因為佢地欠缺男仔應有既風度
可能我見開個D係咁'
由中學..到大學我識個D都係咁
中學時以為只係佢地未成熟
到大學..大家都踏入20歲
都係咁
以為全部男仔都係咁啦
原來又唔係家喎
見過一D真係超有風度
係呢一年placement中
我更印証真係只係我識既男仔有問題
因為一年plecement中我終於係知道"男人"同"男仔"既分別
我識既同事們都好有男人既風度
可能係呢一年俾佢地"竉"壞左
返到大學
好似對男仔無風度時既表現更加接受唔到
雖然唔可以否認好似係呢一年內佢地係變得有少許成熟
但..dump左睇過既報紙咁難咩? dump左食完既糖紙咁痛苦咩? 去排隊買野食真係咁辛苦咩? 我唔明囉..
呢D好似唔只關風度事..好似連本身身為大學生,有修養既人應該做到既事都做唔到
唉~
係公司係人地照顧我
返到學校居然要我照顧返人地
有時睇到都眼火爆
講返今日
去canteen食飯
肥婆幫我地霸左3個位
少左一個喎
咁唯有搵多張chair坐主席位
當時我,蕩蕩同個2個男仔企左係到
照理..身為男仔好應該去張羅
唔知佢地係不滿定咩啦
只識得企係到抱怨
不斷compalin complain and complain
complain有用咩
我同蕩蕩只想盡快搵到張CHAIR等佢地收聲
蕩蕩終於搵到張chair
放埋係個位到佢地都唔肯去坐
不滿個位係走廊
我忍唔到話我去坐囉好無?
佢地即刻話好
然後先坐埋去食飯
呢D咪就係男仔有既風度囉..真係令我嘆為觀止
肥婆都睇唔過眼問我點解要就佢地
我而家都睇唔過眼自己
個時只係我唔想肥婆難堪者
只係想食餐安樂茶飯
當時又唔覺得自己屈辱
但到左放學返屋企再諗返既時候
就覺得我人係咪真係太軟弱,太怕事呢
可能佢地無當我地係女仔所以無男人既風度
只係經過呢一次..真係對佢地好失望
希望我將來既識既人可以有返應有既風度就好啦
快D 擺脫大學生活同佢地!!!


text:
Thursday, 22 August 2013
愛婚享 (2) –B&B Wedding花車@全為您 (上)
我地 架 結婚 花車,令到我地 結婚 果日 好難忘, 又驚 險 ... !
我同波生一直都對倫敦的士情有獨鐘,所以 一早就決定租 London Taxi 做 花車 .
話說當時,我地大部份結婚當日要既嘢都已經 book 得七七八八,就係欠 架 花車,而波生性格比較急,決定咗今日要 confirm 就今日一定要 confirm , 根本冇俾時間我去做資料搜集 !
其實之前而我問過倆個朋友佢地結婚果時係邊間租,但係一個因為太耐,佢已經唔記得咗. 另一個話要問下另一半先答到我,咁我又費事吹人,所以冇再追問.
租完 車 之後 , 我 當晚 先上 網 睇下人 地 d comments . 點知 個個都話間嘢唔掂,係黑店. 重話間嘢係“全害您“ , 攪到我 擔心咗一子 ! 本來我地都有諗過搵過另一間租車 公司 , 不過之後有幾個B2B bloggers, 近期結婚都係係 全為您到 租 用過 倫敦的士, 佢地 都話服務 ok ,冇諗禁差, 重話只要自己跟足D就冇問題 , 所以我同波生就放心咗好多, 之後重冇再理,其實係唔記得咗要理 !
直到婚前幾日,波生三日前打去追,要佢confirm車牌,時間,司機 ,不過司機要婚前一日先confirm到,佢話會call番波生. 到咗婚前一日, 全為您遲遲都未call波生, 波生下午打去追攞司機電話號碼 , 但係都重未confirm到,好似要到晚上八九點先confirm到司機,攪到波生好不滿,特別係全為您從來都冇上主動打俾我地 !
Posted by Piggy Wong at 12:52
Labels: 囍.2013 愛婚享
Location: 香港
Subscribe to: Post Comments (Atom)


text:
蔬菜薯餅食得太多次,好香白汁味道,反而菜味算淡
小米真係第一次食,小米好林.有人話小米應該無味,但今次算甜,好似有少少黃薑味.
Facebook有朋友話素菜丸有雅支竹,羽衣甘藍等等貴價素菜,但我唔係好食到,因為可能分量少,而且我未食過呢D蔬菜,無可能知道咩味道.粒素菜丸都係好林(西式肉丸已經比較林,呢個素菜丸更犀利,可能因為裡面都有好多都,呢粒丸可能要炸下先得)
燒特級西冷配烤薯仔伴雜菜及牛肝菌忌廉汁$56
一般來講.一大件牛肉一次過燒,一般都會『出事』,係Buffet都領教過唔少次啦!!次次都係過熟!!咁酒店出品都係咁,做咩細佬要冒住中伏嘅風險打大佬呢?因為已經差不多試過曬全部宜家嘅嘢食,都係試下啦!點知有驚喜!裡面有少少血水,同牛肉都算林!薯仔烤得香,皮唔會太乾,外面有少少鹽!就係唔知點解會用忌廉汁來配牛扒!
午餐蜜糖腸芝士通粉配飲品$29
蜜糖腸味道正常,芝士通粉感覺好多芝士,而唔係茶餐廳嘅芝士加白汁煮果種好肥膩嘅感覺
雞肉丸配薯蓉及法式燴雜菜$26
食得西式肉丸,應該都知道唔會好似平時食開嘅潮州肉丸(即係牛丸,魚蛋果D)咁爽口彈牙,有少少林嘅.第一次食雞肉丸,感覺好似清過普通宜家肉丸,比較鍾意呢個,因為呢個配用茄汁煮成嘅法式燴雜菜,雖然感覺用罐頭番茄,但人工味亦唔係太重!
另外加一杯飲品$7
共$141


text:
眾人媽打話小寒要食糯米飯,等我又同大家分享下我既懶人心得啦.
話說有日放工,我突然心血來潮想試下煮糯米飯(其實我未煮過架,食就食得多),但賓賓已經煮好晒d飯餸啦.
好似話糯米要浸一輪先煮得架喎,我冇時間,於是就用個細既蒸糕盆加滾水浸住d糯米,用另一只碗又浸蝦米,再用滾水加少少糖去浸冬菰(加咗糖會易淋d),就走去食飯.通常急就章都係會用呢d屎橋,去加快煮食進度既.
半個鐘後,食完飯,渣乾d冬菰水,用少少糖同粟粉撈下佢.
泌返少少浸糯米既水出黎,但水位又留返至米面睇落去好似冇乜水咁(其實仲有好多水既).放晒果d冬菰,蝦米同臘味上去,隔水蒸十五分鐘.
記住呀: 如果唔清楚自己只糯米既受水程度, 情願少放一D水, 都好過變成爛飯冇得marn呀!
夾起d冬菰同臘味出黎切粒(期間你咪由得d糯米飯繼續蒸咯),收火,將飯上的蝦米裝起,打鬆d飯.
唔熟手就咪懶叻呀,出術用易潔鑊啦!
起鑊用少少油爆下d冬菰先,灒少少酒,放埋d蝦米同臘味入去兜下,加糯米飯去炒,如果你覺得糯米飯仲係有d硬,又可以趁呢個時候灑少少水去繼續炒下唧!最後加返d色水或隨個人喜好放少少鹽同蔥粒.
又有人話: 嘩嗄! 我手腳慢喎, 咁d臘味咪會炒到燶? 唉, 自己知自已事, 如果係咁, 就先放糯米, 後放臘味粒啦!
我做野一向快手,如果只係煮一個細糕盆咁既份量,醃冬菰,洗臘腸之類既工作頂多咪五分鐘,計埋蒸飯切材料,再炒埋都唔駛一粒鐘啦.(前期浸材料同米既時間我係食緊飯既,咁就唔好計啦.)
呢個方法有個好處,只要屋企有材料,就可以失驚無神話煮就煮,而且做出黎既效果好似真係生炒出黎咁款,色,香,味俱全架.(如果你仲學人最後食果陣放d蛋絲同花生, 咁就冇得頂啦!)
冇相睇架,事關家陣屋企好少煮肉,連臘味都唔買啦,邊有得過你食吖.
唔信?我話咗我成日呃細路架啦!


text:
開頭去呢個西班牙葡萄牙旅遊都有D驚,因為話治安唔好,不過最後我哋都無事發生.不過西班牙嘅住宿費都幾貴,可能係我哋住Apartment嘅關係呱,不過我睇過D酒店都唔係平得好多.泊車又係一個貴嘅地方,呢個係我呢一刻去咁多個國家最貴嘅一個,交通費其實都唔平得去邊.食方面,我哋食咗好多餐Buffet,價錢又幾好喎,因為食一個 Tapas都成兩三歐一個,食個Buffet 到係十歐到,所以唔係太貴~~至於景點呢,好多都係教堂,廣場同皇宮,睇得多都有D悶,我哋都係鍾意睇風景多D.重有就係基本上全部嘅景點都係要俾入場費嘅,尤其係巴塞隆納高第嘅景點,如果全部高第嘅都要入嘅話,要成差不多成兩千幾港幣埋單.
最後,就係揸車嘅嘢,呢兩個國家D路都幾好揸,同埋西班牙就無Speed Check嘅,反而葡萄牙就有喎.西班牙好多地方都有錶位,不過係D大城市好似馬德里同巴塞隆納到就會有D係專俾當地居民用(綠色泊車位),任何人都可以用(藍色泊車位).重有就係除咗係D大城市唔鼓勵泊車係景點到之後(因為應該好貴),其他嘅城市係景點附近都會有停車場.
至於路費方面我就唔係好知,不過應該都唔平,如果唔係我都行咗啦,不過如果時間唔多嘅,就行收費道路會快D,特別係係葡萄牙.但係要注意,葡萄牙有部份收費路段係用電子收費,俾錢方法都幾麻煩,就係因為咁我都無用,因為唔知邊一段路會有電子收費系統~~入油就無問題啦,周圍都係油站.
重有一個要注意嘅就係佢哋嘅休息時間,佢哋基本上每日嘅1400-1700都會休息,星期六可能得半日,星期日重要全日休息.如果有嘢買或者有食店要去食嘢的話,就check清楚佢哋個營業時間啦~~


text:
一早已經諗定全屋嘅門一定要白色,襯番田園style!
之前都睇過幾次,出名嘅和富﹑泰華比較貴,最後我哋決定幫襯加州木業,今日落咗去訂番上次睇中嘅款,但係價錢比預算貴咗少少,因為cf度嘅真實尺寸比我哋上次自己估計嘅大咗啲!呢間係實價冇價講,不過唔算貴,姐姐好好人,知我哋咩都唔識,講解得好詳細,幫我哋上咗一個小時大門速成班!不過其實有啲都唔知姐姐講乜!!
我哋要買三套空心房門連門框門線,一套實木大門連門框門線,不過上次sales哥哥唔prefer我哋大門揀浮雕款,佢話係痴上去唔襟,耐咗可能會爆,因為我哋係揀普通實木,如果要耐用就要咩櫸木﹑楓木﹑桃木嗰啲,閒閒哋都要三﹑四千蚊,仲未計門框門線!我又唔想揀啲standard 嘅田園款,所以最後揀咗以下嘅白色手掃漆波浪紋款,呢個款都有少少田園feel,又有少少特別,好似得加州木業有呢個款咋!大門exactly係呢個款,廁所同房門就會將上面兩個框框merge一齊變咗上大下細,咁成間屋嘅門都會係同一系列但係又有少少唔同!
cf 話呢間啲門都OK,不過梗係唔夠和富好啦...我都知!但係呢間價錢又好好多噃!!
實心大門 $1230﹑門框 $500,空心廁所﹑房門 $830@﹑門框 $400@﹑門線 $80@,Total $5740
加州木業~上海街700號F鋪
牆紙
之後買埋白色磚紋牆紙,都係之前睇個款,日本出產,諗諗吓都係牆紙比較方便﹑經濟!講價平咗廿蚊,十碼 $530
多麗裝飾材料中心~上海街600號地下
廚櫃度尺
攪掂晒之後就去新屋等黃生度尺造廚櫃同洗手盤櫃,約咗730pm,佢遲到+唔識路,830pm先到!我呢個未痊癒嘅病人企喺間沙塵滾滾嘅屋入面等咗粒幾鐘...呢個傳說中嘅香港師父黃生,似乎只係一個長註香港嘅大陸師父!不過佢度尺都幾仔細,星期六上去傾埋啲細節,希望三個星期後有驚喜啦!


text:
2008年7月25日 星期五
派傳單
今日又要出去派傳單了,
雖然今日拎左好細疊,但都係派左一半都無
都係因為係葵芳MTR派
個到己經有好多人派傳單
D人又點會拎
但今次派傳單可能有收穫過上次
因為今次有個婆婆好似好有興趣
但係呢,有個女人勁鬼異囉
我首先無睇到佢,
但佢企係我面前,望住我
我以為佢想要張傳單,咁就俾佢啦
咁佢又同之前個婆婆一樣問我咩黎家
咁我就介紹話D電腦班..BAR BAR BAR呀
佢又好似好有興趣,咁我講多幾講佢就無啦啦問我
你讀到幾年級呀,我本身好細聲講大學
之後我即肯改口話中七
之後佢又好興奮話我都睇得出你讀得幾多書家啦
之後佢又問你住邊呀,派傳單幾多錢呀,你有無兄弟姐妹,
你份工做到幾時呀
我諗,關你Q事呀
之後佢就入主題話咩佢有個侄女可以幫我搵工
我話唔駛啦,我呢份做完個SUMMER就要返學
之後佢就走左
過左無耐佢又走返出黎,我諗你唔係又想煩我呀
佢行過我身邊又問你爸爸媽媽做咩家
我又諗,FUCK,我爸爸媽媽一定唔會做你呢D野
正碧棋!!
就是這樣了
之後我諗返,我FORM 5幫SA SA派傳單時
都有個女人係到問我咩佢公司都請人,叫我去IN
呢D女人都唔知做咩家
好心佢地就醒D啦
搵到搵個蠢D家啦
搵我呢個咁精明既人
你估我仲係十幾歲既妹妹仔家
FUCK!
2008年7月24日 星期四
全世界得一隻既熊仔
ANTM CYCLE 10
琴晚忽然覺得TVB唔播ANTM實在太CHEAP啦
但又係得個死人土豆有,出左名慢
搞到我又無MOOD睇
但都俾我睇左第一集
今日返到黎,煲埋二至四集
但睇左咁耐都無邊一個特別鐘意
個個樣都唔係好靚,SO CHEAP
之後就去睇邊個係WINNER
SUPRISE
到左第十季終於出到個大碼冠軍
不過影相就唔係太肥,只係平時睇落好肥
亞軍同季軍都OK,亞軍個個影相幾好睇
但又係真人唔係太靚
不過睇完賽果又有無MOOD再睇
2008年7月22日 星期二
想死
完左電腦班,己經好TIRED了,
因為今日係星期二呀,無得坐
之後去M記食左LUNCH之後就去補習了
點知一去到就有車,SO..早左成差唔多9個字就到左
點知佢到又鬼咁荒蕪,得幾橦BUILDING,商場都無個
之後就唯有係出面曬住企左成半個鐘
去到好彩係係房間補,佢MA MA都無坐係隔離
個女仔就坐唔定,但應該都OK掛,後面佢就比較唔耐煩
2008年7月21日 星期一
郁悶~
OH MY GOD~~
我都仲未搵到佢部電影,我都仲未睇,
佢就要摺埋2年,
2年,話長唔長,話短唔短
到個時,我都唔知係咪仲存在係呢個世界上..
好緊張呀,聽日就要..嗯~~~~~~~~
睇我點死
2008年7月19日 星期六
買MON
今日又晨咁早被我個FAMILY嘈醒,真係一日早過一日,唉~
佢地今日嘈買MON既問題,之後我細佬終於屈服係我MA MA淫威之下
去左飲茶,之後再去買MON
我就上網睇咩牌子好,太苦腦了
網上D人講既野都唔同,
一D人話個個牌子好,但一D人又話唔好易壞
或者售後服務點差,搞到我都好擔心
但佢地有D人都講左D比較有為既野
例如要睇部MON既PANEL而唔係牌子,因為可以同一個牌子唔同型號個PANEL都差好多
仲有就係一定要包0死點同光點,
雖然我唔係好知道咩叫光點,但BUY時係唔係到嘈左要一定無死
之後睇左咁多POST都總結到少少野既
好似最多人用SAMSUNG,但應該相對會貴D掛
之後PHILIPS聽講都唔錯
如果要便D就係TOPCON同VIEWSONIC,
睇黎我都係買呢2款
因為我又唔需要色彩好靚,最緊要係耐用
反正我平時做野都唔需要太講究色彩,終至比我舊個MON好我FAMILY就會滿足
不過就睇下我屋企人今日有咩收穫
2008年7月18日 星期五
返工
因為蕩蕩下午去左返工,我無得發表偉論,所以我唯有寫BLOG.
份工幾好呀,雖然返得少,但幾開心,
我諗呢份係我做過幾份入面最無咁辛苦既工掛.
最先個份人流統計員就唔計啦,太MINOR了,同埋得個累字.
之後個份工廠-.-|||,雖然賺到唔少錢.但...個D錢有血有淚的...
同埋係班師奶入面梗係有D格格不入,因為我實在太YOUNG了
之後份PART-TIME元氣,雖然做得唔長,但..就係咁囉,你明我明,係咪?
之後就係呢份,D同事都好KIND,
無解啦,佢地做開呢行係比較仁慈,我唔識既野佢地都會教我..
比起蕩蕩,我覺得自己好幸福.
好似佢比同事排斥,所以佢成日係LUNCH TIME打黎同我吹水,
不過我都好明白佢既,有個咁既大粒野,POOR~
雖然份工都無咩大問題,但成日要TALK TALK TALK.
第一日真係唔得,頭2個HR我覺得我把聲己經越來越細聲啦,仲係到狂飲水.
但星期二同四就好D,反正我都係得閒先講幾句,
但無得坐囉,要行黎行去
不過返左個幾星期,好似己經習慣了.
同埋知道原來D伯伯同婆婆都唔係太難教,仲好好人,會問你凍唔凍,
AND我唔識答佢地問題都無鄙視我
最鬼異係佢地都好IN,有個伯伯拎左個記憶卡同個CARD READER俾我叫我幫佢插,
我梗係唔識啦,為免個伯伯係到鄙視我,我啦啦聲去問人,
又有想學寫網頁-呢個就BECKY唔識..
SO可想而知D伯伯同婆婆幾好學AND有錢,一堂要50雞的
至於今日,上午教左個學生WORD同小畫家,
都唔知係我太TIRED定呢2個科題太悶,我都唔咩想出聲..個學生講野我都唔咩想講野,太頹了
不過之後先最頹係要派傳單,係葵興MTR前派..
阿SAM知道之後細細聲同我講叫我唔駛派走佬-.-|||,咁會唔會衰左D??
雖然我唔咩LIKEY,不過賺人錢梗係要做返D野
我從中做左個非正式的統計:原來男人拎既機會高好多,我既結論係因為我太美麗了
SO EVERYBODY,如果你地要派傳單就專派俾男人,不過以你地咁既身材...咁就..算吧啦
之後呢,有2個人問過我路,答到1個人
不過有一個,可以叫阿禪既人,
佢叫我派傳單就入D派,因為有蔭,唔會曬
同埋有人會拎左你既傳單會講唔該,真係咩人都有
訂閱: 文章 (Atom)


text:
今日一早起身係酒店餐廳食早餐, 有牛角包, 肉丸等等, 好好味呀, 尤其牛角包唔係間間有得食, 反而肉丸好似間間都有!!
食飽飽就周圍行, 等夠鐘就去探聖誕老人喇, 原來呢度有兩個聖誕老人囉, 一個係酒店reception, 另一個係村內另一個地方寫住santa claus office, 我地兩個都探晒, 因為探係唔駛錢, 但買相我地揀左平個間, 即係reception個間, 佢識講廣東話你好架, 另一個就只講國語!
探完聖誕老人, 就要寄postcard, 之後又再行一陣, 返屋仔露台享受下, 真係好hea既生活, 夠鐘就要搭巴士北上了!!
北上既巴士真係好疏, 我冇一早買定飛, 因為車費唔平, 我怕miss左班車就浪費左, 原來都幾多人, 車上仲有幾個90後香港人, 而家d後生真係有錢呢!! 呢程車要坐幾粒鐘, 有個中途站俾人去下收費廁所, 老公話d人好合作架, 去完唔會閂門, 留俾下一個, 咁就唔駛俾錢!!
幾粒鐘後終於到最貴既酒店喇, 我地只係住小木屋, check-in後就搵返自己間屋, 每間屋都有一段距離, 私隱度幾高, 好彩地我地間屋唔太遠咋, 不過就俾積雪圍住, 行入去有d困難!
一見到間屋好興奮呀, 但係時間緊迫, 我地怕好快天黑, 放低行李換晒裝備就出去遊了, 去左出名既玻璃屋, 呢度人流勁少, 我地沿路都冇乜見到人, 連玻璃屋都冇乜人住架, 去到外國就會強烈感受到香港地小人多!
差不多天黑了, 我地返屋仔煮晚餐, 呢一晚係最後可以煮食架喇, 所以清晒所有糧食, 個行李箱又可以多位d!!
老公好鍾意玩個火爐, 乘機又玩一餐!
食飽飽休息一陣, 準備夜晚出去睇北極光!!
夜晚重裝備由頭包到腳出去, 沿路又係冇咩人, 行下行下見到有三條友企左係度望天, 見到有d光, 咁問佢地先知原來就係極光了, 不過有雲所以唔太清楚呀, 睇左陣, 真係好凍好凍, 個極光又弱, 所以就返去了, 夜晚係屋不停係窗捕住個天, 但都係冇, 唯有寄望之後兩晚了!!


text:
10點幾時, 護士姐姐就幫我抽血, 之後, 又有愛嬰坊的護士黎教我餵人奶, 佢話亞b食得幾好, 個咀型都唔錯喎, 因為擘得夠大嘛~ 之後G11既嬸嬸就入黎教我補奶, 要我試下用杯仔餵, 我試左一陣, 佢話:" 佢都係唔得用杯喇, 教佢用奶樽啦~" 跟住就俾左樽奶我試, 後來因為琉璃太雞手鴨腳既關係, 個嬸嬸就幫我手餵, 一路餵就一路教我應該點做, 佢唔肯食就同佢掃下風先, 又教我點掃, 話隻手要谷谷地咁先唔痛喎~
淨係搞呢d 都搞到食晏, 食完之後護士姐姐就幫我搞出院d 野, 佢話驗血個報告出左, 琉璃既血色素低左d, 即係有d 貧血呀!! 咁佢話出院時, 交完錢去攞埋d 補血丸同止痛丸, d 補血丸要食成6個星期呀, 之後仲要返去醫院抽血, check下d 血色素有冇好番喎~ 跟住就叫琉璃要即刻打電話幫亞b 約去健康院, 琉璃打左去book 個邊叫我地星期四12月21日過去睇~
到左2點幾塊餅黎到湊我喇, 仲有亞媽同奶奶添~ 亞爸就係屋企抄定d 飯同煲湯俾我~ 首先塊餅就去左交錢同攞藥, 我就自己換好衫, 然後就同亞b 換喇, 同佢著衫都要好小心, 因為亞b 個條頸頸係好軟架, 首先就將面衫同底衫穿好, 然後就一次過著上身, 原來我買個d 衫都幾大件個喎, 對袖長到要摺兩摺呀~ hehe....
搞完一大輪, 終於可以出院喇~ 返到屋企都成5點幾6點lu, 原來亞b 既叔婆黎左睇亞b, 真係有心呀, 多謝你呀!!
等我遲d post 返段片先~
樂樂豬投降喇~


text:
第一本係繪本 髒亂房間大作戰 池田曉子著
呢本係一本輕鬆幽默既繪本. 我個人都幾鐘意睇繪本, 感覺上係除左透過文字去了解作者既世界之外, 繪本中既圖就好似真係見到作者所遇到既野一樣, 當然當中會有經過修飾同美化, 但始終會帶俾睇書既人更為真切既感受.
而呢次要介紹既書, 內容當然就如書名所示係同髒亂房間有關. 我自己本身同作者都有D似 , 係一個生活好似拾荒者既人,
好多野覺得有用就唔捨得丟, 成日唸住下次會用所以唔好浪費. 但往往事與願遺, 所謂有用既野就算真係有用到都係好幾年之後既事.
我成日都好佩服一D可以將屋企空間唔多唔少整理得岩岩好既人, 我唸佢地真係好認得手. :P 唔似我成日將自己有既空間都填滿.
而書裏面既作者亦都一樣. 可能因為有差唔多既習慣, 所以我係邊睇邊笑, 好似上身咁.
作者係一個插畫家, 屋企就係佢既工作室, 而佢既習慣就令到佢幾乎要坐係度訓, 因為佢真係去到無位訓覺既地步, 當然呢個應該係誇張左D,
不過以佢咁樣放野法, 我唸佢再唔改善都真係差唔多會成真. 而令到佢真係要好好地執著既原因係佢既屋亂到嚇走左佢所謂好溫文既男朋友.
由於作者知道自己屋企亂, 所以死都唔俾佢男朋友去屋企坐, 但越唔俾人就越好奇. 結果有一日佢男朋友聲到唔聲就話去到佢屋企留下, 話上緊黎,
結果當然想執著都執唔切啦, 最後作者死吹爛吹講左一堆藉口唔俾佢男朋友入屋. 但自始之後, 佢男朋友再無搵過佢囉, 佢覺得應該係係佢開門果剎那,
佢男朋友睇到門內既冰山一角嚇走左囉. 亦因為咁, 佢終於覺得自己唔執野唔得囉. 而且佢再唔執野可能佢自己都頂唔順.
而我呢, 哈.. 睇完呢本野之後, 都有稍為執過下我果個堆左成櫃既護膚品同書架.
其實睇到封面都覺得幾悶下既, 內容以故仔帶出重點, 但唔知點解橫睇掂睇都覺得個故仔好美式. 有D似我之前睇過果本和平戰士,情節鋪排上都係咁上下.
不過當然呢本書既道理我都認同既, 所以先睇得哂本書, 如果唔係都唔會介紹呢本書囉.
當中既重點 既重點有好幾點.
但對我來講最重要既係,愛上自己既工作呢點, 唔愛上自己既工作, 你又點會全神貫注去做呢. 再多既抱怨唔會為工作帶來咩成就, 與其去抱怨不如嘗試去愛上, 可能又係另一種境況.
不過呢本書最精警果句都係 唯有做老闆先可以賺到更加多錢. :P


text:
影曦終於都返學啦
由於佢係12月出世
其實佢上年己經可以返學
但係我地都覺得遲一年畀佢返會好d,佢會係大仔,吸收同適應力都比較強
而且,我地都覺得佢仲細,無謂咁早畀佢返學啦
畀佢玩多一年,享受下童年嘛!
一開始返學就十幾年㗎啦
第時佢可能返到唔想返添呢!
梗係畀佢玩多年好啦!
呢一年我自己喺屋企都教咗佢好多野,唔洗一定返學先學到野嘅
三歲嘅佢識砌60塊嘅砌圖(其實兩歲半己經識,不過之後玩厭咗)
識數到50,認到數字
識計20以內嘅加減數
認到少少中文字(佢自己個名呀之類)
認英文字佢就唔係好叻啦,我都無刻意谷佢,因為我諗佢返學都會學到㗎啦~(反而亞妹識得多過佢!)
油顏色唔出界
識用刀同較剪
識溝色(如紅加白變粉紅...)
呢期教佢睇星圖,佢仲識認到大熊座,英仙座,天鵝座,獵戶座等等呢!
雖然比起學咩baby can read嗰d bb,我個女都唔算識得多野
但係我覺得佢嘅想像力同創作力好好
有時見到dBB兩歲識睇書好勁好勁,媽咪一定要好有恒心去教先得!
但係講真兩歲嘅bb識睇識讀但其實唔識解d字嘅
我覺得有少少跳步.
我紿終都係覺得等小朋友有相當嘅理解力先學睇書比較合邏輯
我認為今年先畀佢入學嘅決定真係無錯㗎
佢平時都係24小時跟住我,得我一個湊,但佢都好獨立~
佢返學無喊過,我無陪過佢返學添(其實可以,不過我覺得佢ok)
無喊嘅原因?
1.早喺佢足三歲時,畀佢參加芭蕾舞班,畀佢知道上完堂,媽咪同亞妹會嚟接返佢嘅
(其實佢上第一堂時好怪,只係企喺角落頭,到想join時先行出嚟!但第二堂佢知發生緊咩事,就好正常啦)
2.因為佢夠大個先返學,明嘅野會多d,自然會接受返學係件好嘅事
3.我喺佢返學前做足心理輔導,話佢佢知佢會著咩,喺學校會發生咩事,老師又會點...
4.畀佢參與準備返學嘅野,令佢投入.返學前都會去學校門口睇下,等佢有期待
5.入到學校,唔會提喊呢野樣,周圍指下有咩exciting things,分散注意力
6.到我要走時,我會同佢講"have fun today!""放學我就會同亞妹嚟接返你㗎啦!"之後kiss and cuddle.等佢知道返學係件有趣嘅事,我地想佢have fun~
本來諗住同影曦正正經經影返張校服相
點知靖翹見到我攞住部相機,慢慢咁喺鏡頭嘅右邊攝咗入鏡
影曦一見到佢就攬住佢影~
喺樓下見到stephaine同justine
我地一齊手搭shuttle bus-佢地好似搭校車咁!
放學啦
我地一齊去接佢地
體育衫
喺𨋢到影曦,又攬到亞妹實一實
一話影相靖翹就側晒頭,影曦就攝晒位^.^
呢兩個人真攪笑!


text:
話說同事嗰架砌來砌去都仲未砌完嘅車又有新要求,原來佢車尾嗰枝疑似快拆嘅軸芯係直接擰上車架上面,唔係好似 RB 快拆咁用活動槓桿加絲母夾實.真係唔明點解佢個設計會咁奇怪,絕對係一個有快拆外形但冇功能嘅怪雞.由於尾位冇絲母,尾軸冇嘢突出嚟就冇地方可以夾實固定,咁就用唔到車尾架.為咗解決呢個問題,我就幫佢做一粒冬菇仔,等佢安好個後轆之後就咁插入去枝車軸入面.咁就即時好似多咗粒絲母一樣可以夾上車架到了.
標籤彙整:lathe works
自制工具鋸頭叉
自已砌車嘅除咗係為慳錢之外,其實過程都充滿樂趣.而身邊有啲麻煩朋友,因為砌車而要幫佢做工具,呢個又會係另一個層次嘅樂趣.今次呢個好好玩,話說同事買枝炭頭叉返嚟要鋸,佢就諗住用幾舊水訂個jig返嚟用.見佢個設計係要用批士夾實個jig再將枝叉穿入去夾實嚟鋸.試問一搬平民百姓屋企又點會有個食到力嘅大批土可以夾住嚟鋸呢?於是我又拍心口應承同佢諗下做件工具出嚟.
今次材料方面用咗尼龍,呢隻料唔好太好車,亦因為咁,用佢嚟到jig就係一個唔錯嘅選擇
自制工具開制動鉗
車友又有新攪作,今次佢話想打開個制動鉗睇下可唔可以換入面啲 o-ring,但佢搵來搵去都搵唔到邊樹可以買到呢個五星花形工具.於是佢成分嘢拆咗出嚟比我,叫我幫手諗諗.基於我同佢都一樣係某部位經常痕癢嘅人(佢like換嘢,我like整嘢),我就應承幫佢做個工具出嚟
稜斬鉗改良
呢盒封晒塵嘅係乜野嚟呢?就咁睇好難估到佢同玩皮革有關,查實佢係我改做嘅第一代稜斬鉗.相信初學皮藝嘅人都會試過因為未掌握垂直打窿技巧,做出來嘅成品只有正面可以見人(背面就行晒雷).想話多加練習又被家人投訴嘈音過大.要趁夜晚空閒時間打窿就更加諗都唔洗諗.所以當年初學皮時就整咗呢件工具出嚟用,工作原理同近年出現嘅座枱式打窿機差唔多
車床攪作完成
其實個轉接環已經做好咗九成,只淨低最後用菊花鑽開個螺絲位.呢樣嘢要用個慢速手鑽嚟做先得
自制開鏡膠
車完大餅跟住又攪下鏡頭,話說早前買返來枝鏡入面多塵又污糟,以我嘅性格就梗係會拆開佢嚟抹下. 但係前組鏡蓋好鬼實開唔到,手頭上又冇啱大細嘅鏡膠,唯有自已做一個嚟用.其實坊間買到嘅鏡膠套裝質量唔會比自已做嘅好,加上size 又唔一定fit.做過一次傻仔,以後點都唔會再比錢買
做法簡單到極,先量度一下個鏡邊直徑,主要係大約有個size方便車嘢
車床攪作
今日天氣都係麻麻地,決定留喺屋企玩下車床,攪下呢個放埋一二邊好耐嘅爛尾project.話說之前搭朋友喺淘寶買一個四瓣chuck,點知自己比錯size買大咗唔啱裝.諗住試下自己做一個adapter嚟用,但又因為工件大細問題唔成功,就咁放咗喺到幾年.
其實要做呢個adaptor困難之處係在於工件大細超出咗車床本身設計上限,簡單講,要加工一件比chuck頭本身仲要大嘅工件係好困難嘅.而要做一個adapter出來去固定比現有更加大嘅chuck頭似乎更加冇可能.chuck頭固定唔到工件又點可以車一個adapter出嚟固定個chuck呢,loop死
整螺絲
今晚忽然黐起條筋,掘個只係用過一兩次嘅電話夾出來攪作.不過唔係攪個夾,係攪用嚟收緊個夾嗰粒螺絲
幫人拆啤呤
話說同事知道我做咗個工具可以輕輕鬆鬆拆啤呤,唔想再砰砰聲撞餐懵.於是拆咗個BB出來比我幫佢做一個🔩🔧
自制工具換啤鈴 – 拆除工具
本來冇乜必要整一套拆啤鈴工具,不過我呢啲無聊人就係鐘意冇事搵事做.為咗貪靚,今次拎咗碌亞加力嚟車.實情係屋企拎起手冇咁粗嘅賽綱(唔好問點解又會拎起手有咁大碌亞加力)
自制工具換啤鈴 – 安裝工具
由於打出嚟個啤鈴都唔諗住會再用, 所以拆啤鈴可以用暴力.不過安裝新啤鈴就唔可以求求其其,因為呢種6系啤鈴設計冇橫向負載,如果安裝時用中心圈做着力點,波波就會壓向邊框,可能做成損害.咁貴買兩粒啤鈴返來實在係冇理由要冒呢啲風險,所以都係要整個工具出來用下.
材料方面係用賽鋼,貪佢容易切削之餘韌度又夠(同埋咁啱屋有)
換 bb 啤鈴
架車每次用力踩就有聲,初時以為係因為飛輪座入面粒啤鈴爛咗.可惜最後怪聲問題冇因為換座而解決,唯有縮窄範圍再次去 check 下個 BB.
其實早前都 check 過個 BB 有冇出現轉得唔順嘅情況,不過 shimano 個 BB 本來就係轉得唔順,所以唔覺得有問題.今次再檢查就將個爛鬼 BB 膠蓋拆走,試直接轉下個啤鈴,發現唔暢順之餘間中會有被卡住嘅感覺.既然係咁就一於唔理關唔關事,換咗先算.
其實自己對 BB 結構認識唔多(如果唔係一早就知個爛鬼膠蓋可以拆出嚟),又唔知道個啤鈴係乜野 size,上網又搵唔到料,為咗控制風險唯有先拆左邊個 BB 出來試下招.本來諗住反轉個 BB cup 就可以搵碌棍打出來,點知個 BB 杯有一條同個啤鈴內圈一樣大嘅斜邊阻鬼住,唔可以直接撞擊內圏.要諗再方法去拆(估計呢個設計係為咗方便軸心由另一邊插入時唔會將爛膠蓋撞出).
其實如果有尊門拆啤鈴嘅工具就冇問題,但係呢類唔常用嘅工具又唔多想買,加上我心急,於是又同佢”上床”了😂
改裝garmin mount
自從買咗隻山狗之後就一直打算做呢件事,等到年三十晚先至開工,好彩趕到喺十二點前完成,唔洗扎過年 XD
為咗配合唔同安裝位置時需要打撗或者打直,garmin mount 本身設計係可以將扣拆出來轉位安裝.多出嚟嘅兩個窿就正好可以要來加裝配件
整鏡 – part3
整鏡 – part1
喺鴨記買左個對焦環,可以整鏡了


text:
昨晚去megabox巡舖後, 去左"越式"食野, 食物都算ok, 職員禮貌都有, 但餐廳有好多吉位, 我地都要同人share枱, 到格離枱有人走, 點緊菜時我地坐過去, 但之後先走黎同我地講"唔好意思, 有人book左枱", 但我地食完晒都無人坐過lor! 我都知佢想留位比其他多人黎時坐, 不過咁o既行為實在令人客反感.
蒜蓉炒西蘭花, 其實都幾好食, 不過40幾蚊咁貴之餘, 重要得o個幾舊.
炭燒豬扒撈濛, 都係好香炭燒味.
見到好似好好味的牛油雞翼, 不過原來得個樣, 無味之餘, d炸粉重要得個硬字.
食完返德福行ikea, 買完野見到有個咁大的halloween佈置, 真係好有feel.
影佈置時幫人影合照, 所以佢都幫返我地影.
上次同blog友食過"金滿堂"幾好食, 所以帶埋黃生去試, 我依個係金玉滿堂, 有生果雪糕紅豆同珍珠, 個底重有豆腐tim, 真係好正好食, 啱晒我鍾意咩都有.
黃生叫左個芒果椰汁清心丸, 我試左啖覺得麻麻地, 都係我簡o個個好味d, 連黃生都係咁(筆)我o個食tim.
昨晚放工到地鐵站門口時, 見到有好多人睇一檔小販, 平時我都唔多理的, 今次心情好過去睇下, 見到前兩晚阿蘇介紹的益智遊戲, $20/個, 買個同黃生玩, 都真係幾好玩, 搭車時可消磨時間.


text:
琴晚同大龜小龜影相,小龜好八,走過o黎"控"我部相機,個樣好似好好奇o甘.大龜o係埋一角,理都唔理我,我擺部相機o係佢前面,仲要縮埋個頭,正一無膽鬼.
Monthly Archives: 九月 2006
大龜小龜之新居Posted on
個盤係大小龜o既未來新居,o係IKEA買,啱啱好放得落個浴缸o度,價值$69.90.希望佢o地鍾意啦!
跪墊Posted on
星期六(23/9)除o左o係IKEA買o左D廚具之外,我o地仲買o左兩個Cushion,諗住Big Date o果時,攞o黎做跪墊斟茶,都係紅色,只係無D繡花,我諗應該都可以呀!$42已經有兩個,第時又可以用番,唔想o係金都買,好貴,又唔會再用.
餐廳佈置Posted on
今日約o左幫我o地o係big date o果日佈置餐廳o既出o黎,去o左餐廳傾o下點樣佈置,了解o下環境,度o下位o甘,竟然一傾就傾o左兩個鐘,都無諗過會o甘耐.
由於餐廳地方有限,我o地又要留一個地方影相,所以都有好多方面要去諗,去兼顧,佢o地都比o左D有用o既意見我o地,而呢D我地係從來都無諗過.都有D擔心會攪得唔好,希望到時一切順利啦!
養龜o既開始 (3) ~ 大龜小龜o既兄弟Posted on
經過一場巴西龜瘟疫之後,我一買就買o左三隻龜仔,其中有大龜同小龜,仲有另外一隻不幸死o左,佢亦都係我最後養死o既龜仔.
養龜o既開始 (2) ~ 病龜Posted on
之前買o既龜仔,死o下一隻,死o下又一隻,真係唔知自己曾經養過幾多隻嘞!只知道男友當時幫我起o左個名,叫"龜殺手",真係好無奈.
養龜o既開始 (1) ~ 一場巴西龜瘟疫Posted on
記得o係四,五年前,o果時好興撈魚撈龜,我o係啟德大笪地貪得意去撈龜,玩完之後可以揀一隻龜仔走,呢隻就係屬於我養o既第一隻龜仔(唔計細個亞媽買o果兩隻).
禮服造好Posted on
男友訂造o既禮服,琴晚已經攞o左嘞!都造得唔錯呀!
Comfirm o左印帖嘞!Posted on
星期六,終於都Confirm o左張帖,可以印嘞!10月7日可以攞.
又可以煩少樣o野嘞!
媽咪衫Posted on
琴日同亞媽去金都試衫,都好快就揀到,後來仲去朗豪坊買埋對鞋tim.又攪掂一樣.
順帶一提,租衫間鋪o既亞姐都幾好人,唔錯呀!


text:
2007年12月25日星期二
2007年12月24日星期一
2007年12月20日星期四
2007年12月19日星期三
熱帶氣旋(Tropical Cyclone)係一種低氣壓天氣系統,喺熱帶或亞熱帶海域(例如太平洋,北大西洋,印度洋)形成,佢嘅能量自水蒸氣冷卻凝固嗰陣放出嘅潛熱.移動就主要係受到科氏力同其他大尺度天氣系統嘅影響,最終會喺海上消散,轉化做溫帶氣旋或者登陸後喺陸上消散.登陸嘅熱帶氣旋可以造成嚴重嘅財產或者人命傷亡,係由天氣引發嘅天災之一.不過熱帶氣旋亦係大氣循環其中一個組成部分,將熱能由赤道地區帶去高緯度.
熱帶氣旋嘅環流受科氏力影響而圍住中心旋轉.喺北半球,熱帶氣旋沿逆時針方向轉,而喺南半球就順時針咁轉.
喺西北太平洋,一啲比較強嘅熱帶氣旋叫颱風,而喺東北太平洋同北大西洋就叫颶風.廣東話入面,受熱帶氣旋吹襲俗稱打風.
2007年12月18日星期二
2007年12月14日星期五
阿道夫·希特拉(Adolf Hitler,1889年4月20號—1945年4月30號)喺1933年直到佢死為止係德國總理,由1934年開止直到佢死為止係德國嘅「阿頭」(Führer).喺佢做總理同埋領袖嗰陣,佢俾人非官方咁樣話係德國嘅「獨裁者」.希特拉由1921年開始亦都係國家社會主義德國工人黨(Nationalsozialistische Deutsche Arbeiterpartei,即係納粹黨)嘅領袖.
希特拉喺德國第一次世界大戰之後嘅危機嗰陣得勢.佢用咗宣傳同埋有說服力嘅演講,佢關注咗中產同埋草根階層嘅經濟需要,並且有一種民族主義,反猶太主義同埋反共產主義嘅味道.喺創立咗一個重新架構過嘅經濟,一個重新武裝過嘅軍隊,同埋一個極權統治嘅政權之後,希特拉採納咗一個向外擴散嘅壓迫性外交政策,嚟擴張德國嘅生存空間.咁樣,當德國佔領咗奧地利同埋捷克一啲土地,同埋入侵咗波蘭之後,就觸發咗第二次世界大戰.呢啲地方大部分後嚟都俾人併入咗大德意志帝國(Großdeutschland Reich)嘅範圍裏面.
雖然納粹德國同埋軸心國喺顛峰時期佔領咗歐洲大部分國家嘅地,佢地最後都俾聯軍打敗咗.打完仗,納粹德國總共殺咗大嘅一千一百萬人,包括屠殺六百萬猶太人.
喺戰爭嘅末期,因為柏林俾蘇聯紅軍佔領咗,希特拉同佢老婆喺地下室裏面自殺.
2007年12月12日星期三
2007年12月11日星期二
足智彩(HKJC Football)係依家香港唯一合法嘅賭波途徑,由《香港賽馬會》(Hong Kong Jockey Club)嘅《香港馬會足球博彩有限公司》(HKJC Football Betting Limited)做莊,收足球賽果嘅投注.
除咗喺馬會投注站落注,賭友亦可以用電話">電話或者互聯網,或用馬會嘅投注直駁機落.
足智彩(玩法同簡介)
過八關投注方式
又叫「歐洲盤」或「標準盤」.玩法係要買中贏波嗰隊,或者和波.彩金按賠率計.
可以過關咁買,最多過八關;有啲特定嘅場次設中場或即場投注.(中場或即場投注暫時只有電視直播嘅賽事先有提供) (主客和)(Home Away Draw)
玩法同主客和一樣,不過係要買中上半場完場連埋補時入面嘅主隊領先,客隊領先或者暫時和局.彩金按賠率計.
可以過關咁買,最多過八關;特定嘅場次至有得賣.(暫時一般嘅賽事都會開,留意馬會公佈) (半場主客和)(First-half HAD)
就球隊嘅強弱而開讓幾多球做盤口,分「讓球主客和」同埋「讓球」(俗稱「亞洲盤」),以馬會公佈嘅讓球盤口做準,盤口嘅叫法係「讓幾多球」同埋「受讓幾多球」.彩金按賠率計.
讓球主客和,係要買中喺讓球整數下賽事嘅勝方或和局而派彩;以下面嘅模擬盤口為例:
- 強隊(-1) 對 弱隊(+1),即係強隊讓咗一球俾弱隊,假若最後賽果係1:0強隊贏,喺強隊要減一球嚟讓人嘅情況之下,賽果就會設定做0:0,因此一定要押注和局先至有彩金,唔係就輸,如此類推.
讓球(亞洲盤)就冇得買和局,只可以買主隊或者客隊贏,盤口亦唔一定係整數.若果計算過讓球盤口嘅結果出現和局,投注嘅金額係可以退回部份或者全數,行內稱之為「走盤」.以下面嘅模擬盤口為例:
- 強隊(-0/0.5) 對 弱隊(+0/0.5),即係話強隊要讓零球同埋半球俾弱隊(術語叫「讓平半」,如此類推;「平」即係平手),因為其中有兩個讓球盤口出現,所以個投注金額就會一分為二.假若個原本賽果係0:0和局,強隊要減零即仍然係和局,咁一半投注嘅錢就可以走盤,而另外一半盤要減半球嚟計,因為入球數係冇半球,只係想攞個中位數嚟做指標,咁弱隊加半球已經係超越咗零嘅正數,故此會當成弱隊勝出;用以上哩個例子,如果用兩百元買弱隊贏嘅話,咁一百元就會退返唔駛輸,另外一百元就會乘以弱隊嘅賠率嚟收派彩;而如果原本賽果係弱隊贏0:1或更多嘅話,咁直頭可以收哂兩個盤嘅派彩,即係買幾多乘幾多;如此類推.
設過關,最多過八關. (讓球主客和)/(讓球)(Handicap HAD/Handicap)
要買中全場賽事裡面雙方總共嘅入球數字,由「零球」至到「七球或以上」一共有八項選擇.彩金按賠率計.
設過關,最多可以過八關. (總入球)(Total Goal)
會設個中位數嚟釐訂入球數係大定係細;馬會喺球賽開波前預設嘅中位數就係2.5球,即係全場總入球嘅數目係兩球或以下的話咁就係細(小),總入球如果係三球或以上就係大,如此類推.有時遇到一啲強弱懸殊嘅對賽,或者研究過隊伍過往嘅得失球多與少,甚至有其它特別因素出現嘅話,咁中位數就會因應情況而有所調整.
至於中場入球大小都係買全場嘅大小,但就只有喺中場休息時嘅十五分鐘先會開售,個中位數亦會因應上半場有冇入球同埋入咗幾多球嚟再重新釐訂;有啲好重要或者廣受關注嘅賽事,仲會開設埋即場大小,可以喺比賽進行期間落注,賠率同埋中位數亦會因應比數同埋賽事變數而不時浮動.彩金按賠率計算.
設過關,最多可以過八關;某啲特定嘅場次會設中場投注.(中場投注暫時只有電視直播嘅賽事先有提供) (入球大細)(HiLo)
以入球嘅總數嚟投注單數或者雙數.如果嗰場賽事係冇入過波,咁結果係0,就視佢為雙數.彩金按賠率計算.
設過關,最多可以過八關. (入球單雙)(Odd Even)
過六關投注方式
要買中全場賽事裡面,雙方嘅正確入球比數係幾多比幾多.暫時係有卅一個選擇,包括十三項主隊勝嘅結果,五個和局嘅結果,同埋十三項客隊勝嘅結果.彩金按賠率計.
設過關,最多可以過六關;某啲特定嘅場次會設中場同埋/或者即場投注.(中場或即場投注暫時只有電視直播嘅賽事先有提供) (波膽)(Correct Score)
要買上半場嘅主客和,以及全場嘅主客和,總共會有九項選擇,彩金按賠率計算.
舉個例:場波嘅上半場係和局,但係全場結果就主隊贏咗,咁就要買「上半場和,全場主」(又可簡單啲叫「和主」)先至贏錢;如此類推.
設過關,最多可以過六關. (半全場)(HaFu)
要買中賽事裡面最先入波嘅攻方球員.投注選擇大致可以分為以下三個類別:
一定要買中以上嘅選擇先至有得派彩.如果揀中嘅球員並冇出場,或者攻入咗第一個波之後先出場,又或者未有首名入球嘅時候賽事話要腰斬,咁就可以得到退款.唔理揀嗰個球員係正選定係後備換入而最終雙方都冇入波,或者喺入第一個波之前就俾人換離場,就係當輸.彩金按賠率計算.
註:因為馬會多數係跟據嗰隊波一貫嘅出場主力而編排球員名單,但如果馬會提早收到嗰日嘅出場陣容,(哩度用足球員雲尼斯杜萊嚟舉個例)發現原來 101 號嘅雲佬嗰日係冇喺出場陣容之中,咁佢首名入球裡面個名就會被剔除,101 哩個編號就會變成冇效;開頭買咗佢嘅投注者係會獲得退款.
設過關,最多可以過六關;只有某一啲特定嘅場次先有得買(多數係有電視直播,同埋係熱門球隊嘅賽事).
名單裡嘅球員:馬會提供嗰場對賽球隊嘅主隊同埋客隊球員名單,多數係會按前鋒中場及後防哩個次序嚟編號,而 1 字頭就係主隊嘅球員(例如 101,多數係主隊嘅前鋒,如此類推),2 字頭就係作客隊嘅球員.留意,編排時係唔會知道嗰場波嘅球員係唔係正副選抑或唔喺出場陣容之中.
名單以外嘅球員:因為馬會提供嘅球員名單有限,唔喺選擇裡面嘅球員會被歸入做「主其他」或者「客其他」.
冇首名入球:如果嗰場賽事冇人入波,或者淨係得烏龍球,就計為「無首名入球」. (首名入球)(First Goal Scorer)
固定過關
以馬會指定嘅八場賽事嚟互穿主客和過關,玩法同主客和過關一樣,但係就一定要全數過哂關(即係只有八串一),一條飛亦都唔可以複式咁落注,想要多個選擇就要分開嚟買.過關嘅人除咗可以贏到咁多關賠率同投注額相乘之外,仲可以贏埋特設嘅額外彩金.(可參考上面嘅「主客和」)
按主客和嘅賠率嚟派彩,另外再加過哂咁多關嘅額外獎金(暫時停售,直另行通知). (套餐主客和)(Section HAD)
以馬會指定嘅六場賽事嚟互穿半全場過關,玩法同半全場過關一樣,可以複式咁買(可參考上面「半全場」).過到五關半都有安慰獎派彩.如果之前冇人中,彩池會繼續滾落下一口嘅六寶半全場.
同中同分彩池嘅派彩形式,設多寶獎同埋安慰獎. (六寶半全場)(6 HaFu)
以馬會指定嘅兩場賽事嚟互穿波膽同半全場混合嘅過關,投注者係要買中頭關嘅上半場同埋全場嘅正確比數分別係幾多比幾多,加埋尾關嘅上半場同全場正確比數係幾多比幾多(可參考上面「波膽」).如果之前冇人中,彩池會繼續滾落下一口嘅孖寶半全膽.
同中同分彩池嘅派彩形式,設有多寶獎. (孖寶半全膽)(Double HaFu Score)
(冠軍)(Champion)
:
1.荷蘭 -> 9分
2.羅馬尼亞 -> 2分
3.捷克 -> 4分
4.波蘭 -> 1分
睇到荷蘭以9分成為 嘅首名出線隊伍,投注者要喺分組賽完成之前落注買中佢,先可以贏得彩金.如果賽程進行緊時有一隊波嘅分數已經大幅領先,咁馬會可能喺分組賽未完之前就會將哩個組別封盤唔再接受投注.彩金按賠率計算.
馬會亦有得買一啲大賽喺分組賽時嘅小組首名出線隊伍,玩法叫做小組首名.有啲大賽例如世界盃咁,會有好多國家或者隊伍參加,要喺眾多隊伍之中搵出最後可以入圍嘅精英打強隊賽,角逐最後錦標,就要先進行分組淘汰賽;淘汰賽一般係會分好幾組進行,由三組至八組唔定(視乎賽事嘅規模),而每組通常會有四至六隊球隊去互相對賽嚟攞分數爭取入圍資格,當隊伍經過分組淘汰賽而最後能夠以最多分數或者較好對賽成績成為嗰組嘅第一名,哩隊球隊就係小組首名.以下假設一個例子(已完成分組賽嘅成績): (小組首名)(Group Winner)
**注意**:
哩個同小組首名類似,不過除咗要買中分組裡面第一名出線嘅隊伍之外,仲要買中埋第二名隊伍先可以贏得彩金;用返上面 做例子,當中嘅荷蘭隊因為積分最高而成為咗 哩個分組嘅第一名(小組首名),而捷克隊就因為分數較次而成為第二名隊伍,於是投注咗小組一二名 嘅荷蘭第一名,捷克第二名就可以贏得彩金嘞.
用返上面例子,當 裡面嘅某兩隊球隊開波嘅時候,咁成個 嘅小組首名同小組一二名都會暫停受注,直至嗰場波打完為止;不過其他冇打緊嘅比賽小組就仍然可以買. (小組一二名)(Group Forecast)
哩個項目係要預測邊一位球員喺一整段賽事入面成為嗰項錦標嘅入球最多球員,就可以分得彩金;舉個例,投注者如果喺西班牙甲組足球聯賽開季前或者進行緊嘅時候買咗皇家馬德里球員雲尼斯度萊係西甲嘅神射手,而到整個賽季完咗之後得出公佈哩個殊榮係由雲佬奪得,咁就可以得派彩.注意嘅係,計算係要跟據球員要喺同一個錦標裡面嘅總入球數最多,其它錦標就要喺另一個組別度分開買,即係西甲還西甲,雲佬代表皇馬或者佢個人嘅其它入波(可能係歐洲聯賽冠軍盃或者其它錦標嘅入波)係唔會被計算.法定時間後射十二碼決勝負嘅入波係唔計嘅,至於邊啲錦標賽事會開神射手盤就要睇馬會嘅公佈.彩金係按賠率計算. (神射手)(Top Scorer)
馬會開設足智彩嘅初時,其實仲預備咗一個叫做特別注項嘅投注項目嚟作不時之需,至於內容據聞要睇馬會覺得有咩受到關注或值得開盤而臨時加設,有可能係世界頂級球王喺某場波嘅入球數目,又或者某場波入面有冇烏龍波,甚至係入第一個波時球員用身體嘅咩部位…等;不過以上都只係假設,因為到現時為止馬會係未動用過哩個投注項目,所以哩度提出只作為參考. 投注方式與彩池
『劃飛』: 到投注站自己劃飛嘅時候,會睇到主隊係會用 "1" 嚟代表,而客隊會用 "2",打和就會用 "X" 嚟代表.
『混合過關』: 馬會已經增設咗「混合過關」,有一啲投注方式係可以互相串連嚟過關;例如可以:三串一,頭關揀主客和,次關揀波膽,三關揀首名入球,如此類推;要注意某啲投注方式最多只可以過六關,例如波膽,首名入球……哩啲,如果條飛係有哩啲投注方式嘅話,就算中間搭住可過八關嘅投注方式,咁成條飛最多都只可以過六關.仲有一樣要提醒嘅係,同一場賽事係唔可以同時選擇兩種投注方式,即係話買第一關第一場想要主客和,第二關又係要第一場,但係想要波膽……哩啲並唔係叫過關,千萬唔好誤會而走去同投注服務員理論.
『法定時間』: 所有嘅投注只會計算場賽事喺九十分鐘法定時間連埋補時裡面嘅結果,加時或者最後要互射十二碼分勝負……等哩啲係唔計嘅.
『賽事取消或腰斬』: 如果場波遇到突發事件而臨時取消,又或者中途腰斬咗,咁派彩嘅安排就要等馬會公佈為準,不過如冇問題嘅一般嚟講,單注會退飛,過關就當1賠乘落去.如果係投注咗半場主客和,只要賽事唔係喺上半場完場前腰斬,咁唔理下半場有冇繼續踢都可以獲得派彩.
『最低投注額1』: 所有嘅投注方式同埋彩池嘅最低投注額,係會跟據馬會嘅唔同投注渠道而有所唔同,唯獨馬會設定讓球(亞洲盤)嘅最低投注額暫時係港幣$200-.另外,唔理最低投注額係幾多,都可以用單注,複式或者過關形式嚟令到投注總和達到最低注額嘅要求.用讓球做例:若果投注過關3串7(三關七注飛),每關揀一個選擇咁計,係可以用每注 $30- 嚟投注,得出嚟嘅總注額將會係 $210-,咁就可以達到讓球最低注額 $200- 嘅規定,如此類推.
『最低投注額2』: 投注「六寶半全場」同埋「孖寶半全膽」彩池嘅最低投注額係 $10-,但若果組合過後嘅總投注額係超過 $100- 嘅話,就可以用每注 $5- 嚟投注.
『電視直播與受注』: 依家如果有電視即時直播嘅賽事,馬會一般都會開即/中場投注,但係有時某場賽事有電視直播但係馬會冇開任何盤或者冇開即/中場投注,可能因為賽事與足智彩策略嘅衝突問題或者未開始做嘅賽事介別,例如本地波,意乙,中超……等,咁有冇得買哩啲嘅爭議都係要以馬會公佈為準.
『即場/中場』: 當球賽打緊嘅時候,除非有指明係有中場或/及即場投注,否則關於嗰場波嘅所有盤係唔會或暫時唔會接受投注.
『賠率變動及派彩』: 因為所有馬會投注方式嘅固定賠率會因應變數而不時咁變動,所以喺官方網頁或者電話投注查詢而得到嘅賠率只係提供參考,至於派彩嘅賠率將以投注嗰時所定嘅賠率為準;另外所有派彩嘅總數係包括埋投注嘅本金.
『聲明』: 以上所有嘅嘢只係作為簡單嘅介紹,詳細嘅事項就要以馬會官方出嘅投注細則為準.
- 強隊(-0/0.5) 對 弱隊(+0/0.5),即係話強隊要讓零球同埋半球俾弱隊(術語叫「讓平半」,如此類推;「平」即係平手),因為其中有兩個讓球盤口出現,所以個投注金額就會一分為二.假若個原本賽果係0:0和局,強隊要減零即仍然係和局,咁一半投注嘅錢就可以走盤,而另外一半盤要減半球嚟計,因為入球數係冇半球,只係想攞個中位數嚟做指標,咁弱隊加半球已經係超越咗零嘅正數,故此會當成弱隊勝出;用以上哩個例子,如果用兩百元買弱隊贏嘅話,咁一百元就會退返唔駛輸,另外一百元就會乘以弱隊嘅賠率嚟收派彩;而如果原本賽果係弱隊贏0:1或更多嘅話,咁直頭可以收哂兩個盤嘅派彩,即係買幾多乘幾多;如此類推.
2007年12月10日星期一
靚蝦王(Fairy King Prawn)係一隻香港賽馬,1999/2000年到2000/2001年成為香港馬王,1999年到2002年期間連續3年被香港馬迷選做最歡迎嘅馬.佢係第一匹喺海外贏一級賽嘅香港馬.
贏過
安田記念 (日本一級賽1600米) 2000年6月4號
香港短途錦標 (國際賽事,表列賽1000米) 1999年12月12號
董事盃 (香港一級賽1600米) 2001年1月14號
紫荊短途錦標 (香港一級賽1000米) 2001年1月26號
主席短途獎 (香港一級賽1200米) 2001年4月22號
主席獎 (香港一級賽1200米) 1999年5月8號
跑馬地錦標 (香港三級賽1200米) 2000年10月11號
國慶盃 (精英班1400米) 2001年10月1號
無線電視盃 (第一班1200米) 1999年2月27號
2007年12月9日星期日
2007年12月8日星期六
《千王之王2000》(The Tricky Master)係喺1999年出品嘅香港搞笑電影之一.
制作
喺澳門嘅路環監獄裡面,有個囚犯俾成大班人排住隊問佢攞賭錢貼士,就連看守警官都佩服佢嘅賭術,令到人人畀面,佢就係人稱「千王之王」嘅黃師虎.
而喺香港一間學校裡面,臥底梁寬正喺度暗中保護緊大地產商何生個女何千金,點不知喺樓下同佢照應嘅阿頭千面人俾一班綁匪挾持返轉頭,仲連何千金都劫走埋,好彩「瀟洒威武」嘅梁寬及時阻截,最後將幾個綁匪一一收拾,成功救返何千金;不過佢已經厭倦做低級臥底嘅生活,要求千面人俾佢做大案件,喺阿寬嘅苦苦哀求之下,千面人終於俾咗一單大案佢跟,就係要佢做嗰個人稱「肉面飛龍」嘅大老千法拉利嘅臥底,盡量收集犯罪証據,等警方可以夠料緝拿法拉利歸案.
阿寬喺沙灘遇到一個絕色尤物初戀,問到初戀嘅電話號碼之後就自己喺度發白日夢,點知俾法拉利嘅得力手下火龍同埋肥豬王捉住玩到陀陀擰,原來法拉利係借阿寬嘅出現嚟過橋去呃個有錢女嘅錢,而法拉利亦都收咗阿寬做佢嘅手下.夜深人靜,喺法拉利嘅大宅入面,阿寬一個人四圍巡,點知俾佢發現一個黑影閃過,追到電腦">電腦房用電筒一照,哩個黑影原來就係日頭喺沙灘遇到嘅美女初戀小姐;初戀正喺度下傳緊法拉利嘅犯罪証據,阿寬就同佢傾起上嚟,喺傾談中知道原來初戀都係俾法拉利迫害嘅一群,點知傾傾吓俾其他打手發現咗,於是阿寬詐諦被初戀挾持,兩個人逃離咗法拉利嘅追捕,但係初戀嘅肩膊就中咗一槍.
返到阿寬屋企,初戀挑咗粒彈頭之後就留喺房休息,點知哩個時候阿寬個女朋友PIZZA買咗宵夜上嚟,想提阿寬第二日要過澳門飲姐夫嘅生日酒,但係阿寬怕喺房嘅初戀會令到PIZZA誤會,於是作頭作勢帶咗PIZZA出去.
喺澳門某間酒樓嘅貴賓廳裡面,黃師虎個老婆WASABI正喺度好忙咁招呼緊親朋戚友,PIZZA就襯機會介紹咗男朋友阿寬俾佢家姐阿WASABI認識.冇幾耐成班人突然起哄又獻花又拍手,原來黃師虎到咗;佢入門口嘅情況可謂十分巴閉,除咗有一班擁躉沿途跟住歡呼之外,佢嘅左右兩邊仲貼身企咗個類似護法嘅人,就連WASABI點吓佢老公都俾保鑣聾五一腳踢到飛開,想o錫吓個老公都要咀咗個護法先,再由護法咀返黃師虎.不過踢爆咗原來哩兩個護法係監獄嘅獄警,因為特別原因先至俾坐緊監嘅黃師虎出嚟赴宴,之但係就唔可以同任何人有任何接觸.席間因為阿寬表示最痛恨老千,當眾挑釁黃師虎,點知俾黃師虎大肆侮辱返轉頭,最後搞到雞毛鴨血咁離開.
返到屋企之後,阿寬唔記得咗初戀小姐仲喺度,終於俾PIZZA發現咗,就嬲爆爆咁離開;初戀用美色勸掂咗阿寬一齊夾計對付法拉利,佢先詐諦俾阿寬綁住,然後帶咗返法拉利屋企,當係俾阿寬捉到佢;阿寬襯法拉利迫供緊初戀嘅時候,乘機走入電腦">電腦房下傳犯罪証據,而且通知埋佢阿頭千面人,叫佢快啲趕嚟緝拿法拉利.阿寬襯千面人未到,就想去救埋初戀,佢撞咗入房時見到張床嘅被單下面有個女人係咁嗌,就即刻衝上前隔住張被打咗個男人幾拳,點知一掀開張被見到個男人原來係大有錢佬阿孖成哥,原來佢同佢老婆嚟咗法拉利屋企作客,喺間房度搞嘢.阿寬搵極都搵唔到初戀,而哩個時候千面人帶住成班警察嚟到法拉利大宅,只見法拉利氣沖沖咁出嚟,仲否認佢識得阿寬,而孖成哥就係咁投訴.返到差館,阿寬下傳返嚟帶有電腦病毒">電腦病毒嘅光碟令到成個警局嘅資料銷毀哂,搞到俾千面人勒令即時停職.
阿寬一離開差館,即刻俾十幾人追斬,好彩跑到去路口嘅時候,駕住電單車嘅初戀及時趕到載咗佢走.去到初戀屋企,初戀即刻攬住阿寬喊,搞到阿寬一頭霧水,跟住表示想同阿寬交歡叫佢快啲除衫除褲,阿寬一時興奮,一個人喺廳度大跳脫衣舞,點知成個過程俾人用攝錄機偷拍哂,仲干擾埋電視台頻道作即時直播,等人人都睇到佢嘅醜態;當佢發現自己上咗電視嘅時候,初戀喺房走出嚟用電擊棒將阿寬電暈,跟住俾人載咗去大馬路踢咗佢落車示眾.
阿寬因為哩件事深深咁受到打擊,PIZZA見佢意志咁消沉,就勸佢去搵姐夫阿黃師虎學返幾招,然後再去對付法拉利同埋初戀,以報恥辱之仇.
阿寬喺澳門搶人手袋,諗住借犯罪俾人捉入監,然後拜黃師虎為師,點知入到去監獄嘅時候,原來黃師虎已經服刑期滿放咗監,搞到喺監獄度俾班囚犯大肆淫辱.
黃師虎喺屋企大開賭局,仲玩乜贏乜,就連同細路仔打遊戲機都唔放過;哩個時候阿寬帶住一臉痛苦咁出現,黃師虎知道佢嘅來意,於是就借故係咁閃,而佢老婆WASABI就勸黃師虎幫阿寬,最後黃師虎俾阿寬嘅誠意打動而收咗阿寬為徒.雖然已經拜咗師,但因為要喺短時間之內要學到有能力對付法拉利報到仇係一件唔容易嘅事,於是阿寬直頭叫黃師虎出山,黃師虎開頭點都唔肯,後來同意打賭如果阿寬呃得到佢就親自出馬對付法拉利.阿寬同WASABI幾個出哂奇謀怪招都呃唔到黃師虎,後來法拉利嘅助手火龍帶住幾個手下嚟到黃宅,開槍打傷咗黃師虎之外仲炸咗佢屋企,於是黃師虎決定出山去搵法拉利算賬,仲突然轉性要送鑽石俾佢老婆,嚇到WASABI大叫救命.
黃師虎叫阿寬不斷重覆咁睇一段電視新聞,係報導有關於兩個有錢佬鄭一筒同埋諗伯失蹤咗成個星期,搞到股市大幅下滑嘅消息,叫阿寬可研究吓哩段新聞有咩竅妙,跟住傳呼阿寬約佢夜晚去法拉利屋企會合.
嗰邊廂,初戀出現喺一間會所嘅卡拉OK貴賓房,房裡面等緊佢嘅就係大有錢佬李孖成,佢襯住李孖成毛手毛腳嘅時候一腳將孖成踢暈,然後裝入紙皮箱叫人運走.出到去會所門口時,見到一個好似黃師虎嘅人喺佢面前經過,佢上車之後就即刻打手提電話">手提電話匯報俾法拉利知,點知講講吓黃師虎突然插咀,於是法拉利就叫初戀帶黃師虎去見佢.
黃師虎見到法拉利,兩個人客套咗一輪就提議打台灣麻雀,而且要一舖定輸贏;黃師虎憑住佢高超嘅千術,贏咗一億幾港紙,跟住仲相約幾日後開一場億元大賭局,每人預備五億做籌碼,喺限定時間之內鬥贏得多,邊個贏最多錢就可以贏哂對方嗰五億元,仲要立紙為據;哩個時候阿寬幾個嚟到,黃師虎就叫阿寬代佢簽哩份合約.
黃師虎推測到嗰三大富商係俾法拉利綁架咗,想借賭局分散注意力,等股市跌到得返三四千點嘅時候就乘機搵大錢,於是佢漏夜潛入法拉利屋企特登俾人捉住,終於俾佢見到三大富商,一齊被困喺密室一個大監牢裡面.
哩一晚法拉利屋企人頭湧湧,除咗好多嚟睇賭局嘅賓客之外,仲有嚟自賭業聯盟嘅幾位代表做監場,監察賭局嘅進行.阿寬同法拉利開始賭局嘅同時,WASABI同PIZZA就喺大宅四圍搵黃師虎嘅下落,卒之俾佢哋搵到個密室,正當制服咗個守衛想開鎖救人之際,初戀突然出現,於是三個人打起上嚟,最後都成功救咗黃師虎同埋三大富商出嚟.至於賭局方面,阿寬一直採取消極嘅態度應付,就係為咗等黃師虎喺限時之前出現,可以贏返轉頭,不過雖然黃師虎及時出現要求接力完成賭局,但係就因為公平嘅原則而受到國際賭業會長嘅阻止.
經過一輪嘅爾愚我詐,黃師虎同阿寬最後都贏到哩場賭局,仲粉碎咗法拉利喺股壇上獲利嘅卑鄙行為,俾假扮荷官嘅千面人繩之於法.
2007年12月7日星期五
2007年12月6日星期四
2007年12月5日星期三
安道爾公國係西南歐一個非常細嘅內陸公國,位於庇里牛斯山脈東部,同法國同西班牙毗鄰.旅遊業相當發達,亦都係避稅天堂.
意含
主文: 安道爾歷史
傳說查理曼大帝為左回報安道爾人同摩爾人作戰,頒布特許狀,喺安道爾設立教區,命烏格爾嘅伯爵擔任主教一職.11世紀嘅時候烏格爾主教同法國開始爭論安道爾嘅主權問題.
1278年雙方達成協議,安道爾由法國富瓦伯爵同西班牙烏格爾主教兩方一齊擁有主權(協議入面嘅範圍係今日安道爾政治同國土嘅雛型),後黎富瓦伯爵擁有嘅主權轉到納瓦拉國王手中,法王亨利四世喺1607年下令法國國家元首同烏格爾主教同時擁有安道爾嘅主權.
1933年法國以世界經濟大蕭條導致社會動盪為理由,佔領安道爾.1934年7月12號,一個俄羅斯冒險家Boris Skossyreff喺烏格爾同大眾宣佈,佢擁有安道爾嘅主權,同時又向烏格爾主教宣戰.但係佢喺幾天之後即係7月20號被西班牙當局逮捕,並即刻被驅逐出境.1936至1940年,法國因為西班牙內戰而派兵駐守安道爾.
二戰期間,安道爾維持中立,成為維希法國同西班牙之間嘅走私重鎮.
安道爾長時間與世隔絕,只係保持對法國同西班牙嘅關係.近年黎安道爾致力改善交通同通訊,又大力發展旅遊業.1993年,安道爾舉行公投,通過安道爾憲法,並且成為聯合國嘅成員.
政治
安道爾分為七個教區(parish):
安道爾城
卡尼略
恩坎普
萊塞斯卡爾德-恩戈爾達
馬薩納
奧爾迪諾
聖胡利婭-德洛里亞 行政區劃
主文: 安道爾地理
安道爾位於庇里牛斯山東部,境內是山地,平均海拔係1996米,最高點係科梅佩特羅薩,海拔達2,946米.成個國家被三條Y形的狹谷分割,喺呢度有兩條河會合,成為瓦利拉河並流向西班牙.氣候同鄰近地區,都係屬於溫帶氣候,但因境內地勢影響,夏天涼爽,而冬天降雪量較多.
地理
主文: 安道爾經濟
旅遊業">旅遊業佔GDP嘅80%,係安道爾經濟嘅主要來源.每年有大有九百萬人因免稅同冬夏兩季的度假設施而前往安道爾旅遊.近來由於法國同西班牙喺自己境內實施經濟改革,令安道爾失去一啲免稅嘅優勢.
作為免稅天堂,安道爾嘅金融業亦都好重要.由於國內只係有2%嘅土地可耕種的關係,農產品大多數係喺國外進口;畜牧業以羊為主;工業產品主要有煙同傢具.
安道爾並唔係歐盟會員國,但係佢地之間有特殊關係(歐盟對安道爾出口的產品實施0關稅).此外安道爾本身並無貨幣,1991年之前採用法國法郎及西班牙比塞塔,之後使用歐元.不同於歐盟內的小國,安道爾不能自製歐元.但由2004年10月起安道爾同達成歐盟協議,安道爾能夠鑄造自己嘅歐元.
自然資源有水力發電,礦泉水,木材,鐵礦同鉛等.
經濟
主文: 安道爾人口
奇怪嘅係,安道爾只有33%嘅人口係安道爾人,外國僑民以西班牙人為主(佔43%),另外仲有葡萄牙人(11%)同法國人(7%)等.
文化
安道爾通訊
安道爾公民婚姻
安道爾外交關係
安道爾郵政服務
旅遊">安道爾旅遊
安道爾交通
2007年12月4日星期二
關於藝術與美術嘅爭議
迄今,還沒有公認嘅藝術分類標準.各個藝術理論嘅派別有不同嘅分類方式,嚮時間軸上越靠近現代嘅藝術分類,就越繁複而且具有爭議.
一般來說,根據表現手段和方式嘅不同,藝術可分為
比較新嘅分法,則根據時空性質將藝術分為:
下列係常見嘅藝術類別
表演藝術(音樂,舞蹈等)
造型藝術(繪畫,雕塑,建築藝術等)
視聽藝術(電影,電視等)
語言藝術(文學等)
綜合藝術(戲劇,攝影等)
時間藝術
空間藝術
綜合藝術.
建築
文學
音樂">音樂
戲劇
迄今,還沒有公認嘅藝術分類標準.各個藝術理論嘅派別有不同嘅分類方式,嚮時間軸上越靠近現代嘅藝術分類,就越繁複而且具有爭議.
一般來說,根據表現手段和方式嘅不同,藝術可分為
比較新嘅分法,則根據時空性質將藝術分為:
下列係常見嘅藝術類別
表演藝術(音樂,舞蹈等)
造型藝術(繪畫,雕塑,建築藝術等)
視聽藝術(電影,電視等)
語言藝術(文學等)
綜合藝術(戲劇,攝影等)
時間藝術
空間藝術
綜合藝術.
建築
文學
音樂">音樂
戲劇
- 舞蹈">舞蹈
魔術
戲曲曲藝
雜技
電影
- 電視
攝影
廣播
美術
繪畫
- 油畫
中國畫
水粉畫
水彩畫
素描
版畫
- 木刻
浮水印
絲網
銅版
石版
書法
雕塑
- 木雕
泥塑
石雕
金屬雕塑
篆刻
陶藝
裝置藝術
行為藝術 藝術門類
請參看設計嘅文章 手工藝類別
E.H. Gombrich藝術嘅故事The Story of Art.雨雲譯.聯經出版社.1997.ISBN957081697X
- 木雕
- 木刻
- 油畫
- 電視
2007年12月2日星期日
2007年12月1日星期六
日本喺1878年2月20號,開始簽發日本帝國海外旅券,亦即係日本護照.由於日本曾經殖民統治過台灣同韓國,所以日本發出嘅旅行證件,對當地都有唔少影響.
日本本土
1917年,簽發有埋相片嘅護照,過往嘅旅券唔一定要貼埋相.1918年,由於日本同中國之間交通往來頻繁,雙方決定容許對方國民唔駛持護照出入境.1926年,簽發現代設計嘅護照.
戰後
1897年,台灣割讓俾日本後,大批日本浪人經台灣去到中國,造成治安問題,宣布要持有加註有台灣籍嘅日本旅券出入. 1907年,由於申請日本旅券手續太麻煩,台灣總督府宣布,去中國同香港嘅旅客,可以自己決定申唔申請日本旅券.
韓國
訂閱: 文章 (Atom)


text:
Saturday, December 31, 2011
風爽出征圓方
今日帶左風爽出街,第一站係帶左nic去沖涼先,跟住我地就約大家姐出element,我諗住個度夠大,可以推下bb車同埋行下zara呀嘛.
本來去到好興奮,諗住行完zara仲可以行埋h&m架,點知我同大家姐係zara已經玩到short左,估唔到呢間好多款下喎,又多啱碼既衫,所以買下買下,買到short左,買左廿幾件野,要排隊比錢時,我已經忍唔住要出去餵奶,真係好驚老公搞唔掂.
最後我地就坐左係zara出面餵奶,餵完先去換片,不過我呢個媽媽真係經驗不足,無論點都應該換左片先餵奶,搞到爽爽濕晒先換,我仲要即刻去買過件衫同褲比佢,因為我唔想換件夾衣,好似好肉酸咁,都唔型,嘩,上一上h&m睇,好似好多款囉,我好想揀呀!
換緊衫個時,老公出去搵野食,我地要快快食dinner之後返去接nic呀,所以拿拿聲邊間有位就去邊間食,好耐冇出過街食飯,唔知點解好唔慣,覺得d野好重味精,食完快手快腳就一齊返tko接nic,我地就返屋企喇,今日好開心呀,除夕日同左風爽出街,今日仲出奇地,12點時佢地未訓覺.
風爽,happy 2 mth呀!!!!
No comments:
Subscribe to: Post Comments (Atom)


text:
2016年3月9日星期三
青豆火箭菜湯
一個洋蔥切粒,一瓣蒜頭,300g 薯仔去皮切件, 1L 菜湯,750g 青豆,80g 火箭菜(留起啲做裝飾,其餘切粹),十粒紅皮蘿蔔仔切件, 100ml cream, 三湯匙檸檬汁.
洋蔥,蒜蓉,薯仔炒三分鐘,落湯煲佢15分鐘.然後落青豆再煲多5分鐘.之後加cream同火箭菜粹. 用機打蓉.檸檬汁,鹽,胡椒調味. 伴上用鹽,胡椒炒過嘅蘿蔔仔同食.
幾好味㗎. 可能火箭菜份量唔太多,冇味嘅(其實都好,冇咗苦味).可能佢只想個湯有深綠色,好睇啲啦.
46 則留言:
拍得住食譜幅相喎!勁呀!回覆刪除
好正呀! 最鐘意呢d薯仔菜湯! 叻叻豬回覆刪除回覆
咁好多西湯你都啱.刪除
成品又幾靚啵~回覆刪除
乜事呢排日日宅係屋企當煮婦咁賢淑呀回覆刪除回覆
冇活動咪宅喺屋企煮吓飯仔囉.刪除
我諗落西洋菜會好啲,有色又有香味回覆刪除回覆
我始終都係喜歡湯水,不大喜愛杰杰的.回覆刪除
可以用菠菜西蘭花.你個湯的顏色好靚啊回覆刪除
兩種主要材料我都麻麻 :P回覆刪除回覆
咁下次煲其他先請你食.刪除
無苦味就唔係火箭菜啦回覆刪除
而家乜嘢都可以溝埋一齊煮,真係冇難度,難在吃唔吃得入口?回覆刪除回覆
真係,最重要係個味夾唔夾.刪除
- 回覆
有老翻大國嘅血統.刪除
我而家先知radish中文係蘿蔔仔 :p回覆刪除回覆
我google過,叫紅蘿蔔仔.刪除
想像不到用火箭菜做湯喎,沒有草青味嗎?回覆刪除
綠色湯應該在我屋企無人會飲.....:(回覆
唔覺有草青味架.刪除
點解冇人會飲呢?
最憎rocket既苦味回覆刪除
如果無苦味可以諗下喎
珮夫人回覆
我接受到rocket佢個苦味㗎.刪除
- 回覆
Thank you.刪除
火箭菜整湯唔會苦咩?回覆刪除
你知我呢D人唔識飲飲食食,同港女一齊才知火箭菜係好有營養價值咋!回覆刪除回覆
好勁呀, 差不多一樣呀!回覆刪除
我好唔鍾意火箭菜陣苦味....回覆
我接受到火箭菜個苦味㗎.刪除
有時買到ROCKET好苦,明明寫住MILD都苦.回覆刪除


text:
今日去咗深水埗臨時布市場(棚仔),如果唔係朋友話呢到好快要拆想去影相,我都唔知原來有個咁嘅地方.冇法啦,塊地咁靚冇乜可能唔用嚟起樓賣錢.希望唔係齋起豪宅就好了
繼續閱讀 →
經過一輪測試之後覺得呢枝屎拉打表現確係唔錯,身為nikon粉嘅我唔可以唔認n記嘅大底鏡同佢相比真係唔多掂
續 part-3
組合安裝之後就要調整無限遠距離.先去屎拉打個website搵左個flange focal distance切割大約長度,然後再慢慢將鏡筒削短直至無限遠合焦.跟住再以實際量度合焦距離做出距離尺,原理簡單但實行係需要時間同小小技巧
繼續閱讀 →
續 part-2
跟住到做鏡筒,材料同之前一樣(喺新填地執嘅PVC碎料).又懶又唔洗用腦,先打個交叉對中
繼續閱讀 →
續 part-1
對焦環準備功夫完成之後就開始做鏡板,材料照舊係鋁板.今次呢塊鋁板預先已經黐左一塊黑色膠,完成之後可以慳番唔洗噴油
繼續閱讀 →
今晚入完貨之後就挖左包過期一年嘅 3000B 嚟影下野,結果質量完全冇問題超正.見 pack 菲林乜事都冇即時又想慳住用,影左一張就走人了
今日約左人去影相但被飛機了,又唔想去行山於是拎住佢去左西九打個轉.第一次裝埋個viewfinder出動,又比人當怪獸
繼續閱讀 →
前組嘅波波凹鏡好易整,反而後組呢塊睇起嚟簡單又細細嘅凸鏡十分難整.經過多次失敗終都比我做到一塊勉強可以接受嘅.不過距離一塊正常嘅鏡都仲係差好遠.
繼續閱讀 →
第一件事:行過蟲屋見到有支好鬼平嘅RB鏡.於是決定買左佢返嚟比部BZ67用.
第二件事:心思思左幾個星期,今日終於去買埋佢返來,又唔見左$520,真係菲林貴過鏡.
第三件事:環氧樹脂計劃似乎唔太成功,走回頭路買支水晶膠做保險.
第四件事:拎住部機行左成日,行到五點幾先影到相.燒左四張就收皮了.
講完~~
再嚟 post 下個鏡筒制作過程.之前方變圓塊膠板已經可以安上去對焦環試位了.
試好冇問題就噴油,唔知點解每次有野上油時都撞正天氣咁潮濕,噴出來效果唔好.
噴完油到做個距離尺,用銅片做啱晒
係銅片上寫字用震筆就最夾 style
寫得好衰
剪幼少少靚仔 d
攪掂了.鑽兩個窿上螺絲就完成晒
今日去聽個攝影分享會,我好厚面皮地拎左部機出嚟同在場嘅朋友影相.好開心有機會比我試到部機,不過有少少好似玩串個場咁.有d唔好意思,主持人 Tony 好好人好nice, 仲豪左佢pack寶麗來出來玩, 真係好多謝佢
今朝以極速改裝左個閃燈比部機用,寶座麗來閃燈只要拆左個底同焊甩條線就可以改做了.完全符合非破壞可還原嘅改裝原則.
底部原材料係鋁板
呢塊細細嘅用來套入hot shoe
做完個底到做個支架,因為比較“食力”所以用左木質比較硬嘅“抄”木,攪到色水唔多夾
車車車...好好車
攪掂就可以用吉刀吉佢出嚟
完成了
終於都有機會試下機了.唔知點解枝鏡好似比起正常測光光左三級,攪到有幾張炒左粉.


text:
做左人妻之後, 都有勤力煮飯架, 間唔中仲會搵d食譜跟下, 不過其實好難跟足份量, 所以我次次都係是是但但咁, 哈哈!!
除左上篇post過既餸, 仲有整d新野!
滾紫菜瘦肉湯
呢個完全係懶人既湯, 掉晒落去一陣就飲得, 試過有晚幾個朋友黎玩, 大家口痕就滾左呢個湯俾大家飲, 好好笑!!
炆花膠髮菜蠔豉
又係99之前俾既花膠, 諗住整埋佢, 第一次整呢個餸, 完全唔識預份量, 特別係髮菜, 原來少少整出黎已經係好多!!
手指魚肉丸扁意粉+龍蝦湯
西餐永遠係最慳時間, 罐頭龍蝦湯, 手指魚, ikea肉丸, 再加個意粉醬就搞掂, 不過我老公太健康, 唔鍾意罐頭野, 所以個湯我飲晒咁滯!!
蒜蓉粉絲蒸扇貝
今次又係唔識預份量, 好鬼多粉絲多左出黎, 多到要用黎墊底, 不過味道好好呀, 我最怕生蒜, 所以蒜蓉一定要用滾油淥左先!
西芹炒魚柳
發現左一樣好平既餸, 就係鯰魚柳, 百佳惠康都有得賣, 真係超抵食, 成為左雪櫃存貨之一!
茄汁蝦
其實我之前整過黃金蝦同美極蝦, 前者太煩了, 又要處理蛋黃又要炸蝦, 老公好鬼健康(其實係麻煩)架嘛, 成日話健康, 之後整美極蝦, 不過99成日整俾我食, 我又冇佢整得咁好味, 所以就開始整茄汁蝦, 都係d茄汁糖喼汁等溝埋黎整!!
蟹膏海鮮炒飯
honeymoon時係挪威買左幾罐蟹罐頭, 但係唔知點整好, 呢個蟹膏好香呀, 我用左黎炒飯, 加d海鮮, 一路炒成間屋都係蟹膏味, 有見及此, 之後有朋友去我都叫佢幫我買返黎!!
海味蒸肉餅
呢個係跟網上何師奶既食譜, 今次少水左好多呀, 不過我都係鍾意食土魷蒸肉餅多d!
牛扒+煎廣島蠔+意大利飯
前排換樓短租三個月, 好多廚房野都冇拎出黎, 所以冇乜煮過一餐, 只有簡單既野, 而阿哥係住我樓下, 佢有個staub grill pan, 就問左佢借黎玩, 其實我都唔知有咩唔同, 唯一唔同既係塊扒有紋, 哈哈, 懶high咁, 意大利飯係759既貨仔, 十幾蚊包, 佢都似正宗煮法咁, 加水不停搞搞搞, 不過係調好晒味, 抵食又正!!


text:
今朝 8 點半起身 瞓多 d 希望個肚唔會痛 番工時無痛架噃 仲買咗腿治 + 咖啡番菇場食 不過其實無咩胃口 買定先咋 但差唔多 11 點就痛啦 好在有暖水袋 不過成日嘔就比較煩 d 囉 ~
媽咪又氣速頭暈入院 令到我又擔心 所以個肚更痛喇 ~
晏晝瞓啦 瞓咗精神小小 不過都係唔舒服囉 ~
今晚唔探媽咪喇 放工即坐巴士番屋企 番到屋企第一時間沖熱水涼 超正呀 之後都係睇電視 不過無胃口食嘢 ~
我叫里奧大人喺大陸食埋嘢先番香港 反正我又唔食 早 d 食好過呢 ~
等到 10 點半 都係覺得瞓床舒服 d 所以番房瞓 lu 不過都係心掛掛 佢差唔多 11 點半先番到屋企 我終於可以安心瞓覺啦 ~
( 23-mar-2012 0.5 S/L )
今朝都係瞓到 8 點半 又係買腿治 + 咖啡番菇場食 不過仍然係唔想食 因為個胃超勁痛呀 ~
忍到 lunch time 就同阿 head 請病假 即搭的士去睇醫生 之後就番屋企即沖涼即食藥即瞓覺喇 一瞓就瞓到 5 點半 但個肚仲有輕微唔舒服 所以又無探媽咪 繼續瞓 瞓到 8 點 ~
家姐部電話又有問題 但里奧大人上咗大陸 今晚都好夜番 唯有放低部電話叫里奧大人 update 所以家姐探完媽咪就買嘢食黎我屋企食喇 ~
里奧大人又係 11 點幾先番到屋企 我都係見咗佢一眼 我就即番入房瞓喇 ~
( 24-mar-2012 sat )
今朝 8 點 15 分起身 所以可以搭巴士 食埋早餐先番菇場 難得有胃口嘛 ~
嘩 忙到丫 搞到個人非常緊張 個肚又黎料啦 ~
仲諗住同里奧大人一齊食 tea 不過我最後都係要瞓覺 又探唔到媽咪喇 瞓到 8 點先起身 ~
之後個肚無痛喇 開始餓 所以叫里奧大人買雲吞麵 + 菜 隔咗個幾鐘 又開始餓 所以又叫里奧大人買魚柳包餐 一路睇電視一路食 真係好鬼嘆呀


text:
今朝無留教會 所以瞓到 10 點半先起身 梳洗完就出去食早餐 食完就番屋企 lu ~
其實諗住休息 不過又瞓唔到 所以熨埋兩機衫 之後沖涼 好醒神呀 ~
嘩 去完旅行之後 真係好唔想食嘢 一講食都真係驚驚地 但里奧大人又無問題喎 所以我次次都話唔好預我食太多 今次食半碗墨丸河已經超飽 里奧大人好愕然啦 喺佢心目中 我係大食又無力嘛 嘩哈哈 ~
本來諗住買餸 但都係唔好煮喇 攰攰地 無心機煮 煮出黎都唔想食 休息吧啦 ~
喺屋企玩 Line 又睇下電視 好快就 7 點幾 要食嘢喇 今次我話去大快活食飯 因為想食蒜撈飯呀 感冒食蒜會好 d 嘛 ~
( 9-jul-2012 mon )
今朝起身完全 ok 架喎 無流鼻水又無咳 點知一去到茶餐廳就黎料 ~
都要番菇場架喇 幾咁辛苦 幾難先等到 lunch time 點知食完個 lunch box 仲衰 好想嘔呀 ~
沾寒又沾凍 唔方好嘢 放工即走去睇醫生喇 感冒同小小發燒 但聲都變埋 醫生話 d 痰困住喉嚨喎 佢好小主動講嘢 佢都講咗句好辛苦先等到放工 ~
番到屋企即沖涼 開陣冷氣要熄喇 家姐 send sms 問我點 我話無胃口同無開冷氣 佢都話肯定我病呀 如果唔係唔會唔開冷氣囉 ~
我無食嘢呀 咬咗啖包就食藥 等埋里奧大人番黎就即入房瞓覺 佢話佢都病 不過我都無理佢喇 因為我已經好辛苦 要入房瞓喇 ~


text:
今朝呢 食芝士蘑菇腸三文治烘底 + 奶茶 其實朝早食芝士真係幾滯 不過覺得好過食火腿咁囉 ~
呢排成日探朱朱 真係好攰 好在菇場無嘢做 唔係都幾慘 ~
晏晝同里奧大人去海皇食粥 菜干豬骨粥 + 牛脷蘇 + 炒麵 + 生菜 其實好小晏晝叫一碟菜 但驚里奧大人自己夜晚食飯唔食菜 所以我先叫咋 咁樣唔到佢唔食丫嘛 ~
里奧大人今晚同朋友去中央圖書館借書同傾功課 所以放工我又同家姐一齊去探朱朱喇 今次要等到 7 點 15 分先入得去 激氣呀 ~
朱朱今日無乜精神 姑娘話病情反覆 所以唔想比佢出院 見到朱朱無哂精神真係好心痛好心痛好心痛 唉 朱呀 快 d 好番啦 等家姐唔駛咁擔心好無呀 ~
同家姐今次又去旺中附近食粉麵 呢間好旺角粥麵專家嘅門面幾舊式 不過都好多人食喎 叫咗生菜鯪魚球麵 ( $28 ) + 雲吞麵 ( $22 ) + 皮蛋酸薑 ( $14 ) + 菜心 ( $13 ) + 細可樂 ( $7 ) 其實 d 嘢都幾貴 因為樣樣都細細碟細細碗咁呢 不過 d 麵都好食 無梘水味 最正最正係有余均益辣椒醬任點呀 ~
呢排天氣勁乾燥 所以試下用 Body Shop 嘅 Passion Fruit Body Butter ( 熱情果身體潤膚霜 ) 真係好香呢 如果就咁擺喺枱面 ( 唔要蓋 ) 加多隻匙 我相信里奧大人以係雪糕咁 "北" 黎食都有之呢 ~


text:
2014年8月1日 星期五
卧龍莊精品川菜館 @ 佐敦 ( 1-AUG-2014 )
干扁大腸
口水雞
野山菌扒大白菜
桂花糖蕃茄 - 我鍾意桂花味
( 1-AUG-2014 FRI )
今朝里奧大人鬧鐘無響 所以趕唔切上大陸 咁喺香港做嘢啦 平時我就 7 點半起身 但佢一上大陸 我就會 8 點起身 咁即係今朝 8 點先起身啦 里奧大人開行 2 個 turbo 刷牙沖涼 10 分鐘就搞掂 之後我又唔知做咩鬼同佢一樣咁急喎 後尾去到商場 佢話要行快 d 叫我慢慢行喎 咁都好 因為我其實係唔需要同佢一齊趕家嘛 ~
菇場忙呀 不過電腦勁慢 想快都唔得 呵 ~
夜晚約 mimi 食飯 所以放工即走喇 驚塞車呀 ~
約咗 mimi 6 點 15 分喺佐敦等 咁我上車就 whatsapp 佢 佢同我都應該差唔多時間到佐敦 掛住同佢 whatsapp 我差 d 喺太子轉咗車 ~
我到旺角之後再問佢喺邊 佢原來下站到旺角 咁我等埋佢先上車 咁可以坐同一車廂一齊去佐敦 佢話佢喺車尾約第 10 道門喎 但去到佐敦都未搵到 嘩哈哈哈哈哈哈 因為我行錯方向呢 ~
終於都係佐敦先見到 想早 d 見多佢一面都唔得添 ~
一出地鐵站就落雨 我又無帶遮 好在都好快行到食店 希望一陣唔好落雨啦 ~
Book 咗 6 點半 我地坐卡位 超舒服呢 因為環境都好清靜 同埋枱與枱之間都好闊落 唔錯唔錯 ~
我地點好菜 Mimi 就比盤水種植物比我啦 多謝哂 希望佢能夠開枝散葉啦 哈哈 ~
一路食一路傾 之後無啦啦講鬼故 最驚啦 嚇到即刻毛管動 要着外套呀 ~
今晚真係咩都傾一餐 同埋發覺我同佢嘅經歷都差唔多 所以好有共鳴 哈哈 ~
快樂不知時日過 9 點幾嘅時候諗住食埋就轉場食糖水 點知一傾就傾到 10 點 45 分 係時候要走喇 費事佢地認得我地 嘩哈哈哈哈 ~
原來我地傾下傾下都傾咗 4 個幾鐘 女人真係好鬼多嘢講呢 ~
唉 仍然落雨呀 好在 mimi 有遮 可以遮埋我 佢慘 d 因為我大份嘛 所以佢應該濕咗半邊身 如果我記得帶遮就好啦 佢唔駛濕身 佢呀 成日 check 住我點拎盤水種植物 話驚我拎到歪咗 會瀉哂 d 水喎 連過馬路都昅住盤嘢 情願我跌都唔想盤嘢跌咁呀 oh ~
原來我同 mimi 都有 van 仔可以坐到番屋企 咁梗係坐 van 啦 我早過佢番屋企 咁我等埋佢 whatsapp 我安全到家 我就沖涼喇 ~
里奧大人 12 點瞓啦 我就差唔多 1 點先瞓呀 ~
2 則留言:
happy friday大大笠..早呀! 好耐無回應啦!回覆刪除
但我日日都有黎昅住你架~咪偷懶呀吓!
哈哈哈哈! 係呀..衰! 同你分手之後..我當晚都有諗
好似好緊張盤植物~不過你唔明架啦..我係屋企都係咁架!
心血黎架ma..我日日都會望佢地幾次架~哈哈
不過你又係衰既~fing黎fing去..唔昅住唔得囉! 係咪先
依晚好開心..唔睇時間真係仲有排傾
係囉! 越傾越發現d經歷好相似~完全心同感受呀真係
果晚都唔太大雨..ok呀! 我無濕身..唔駛咁介懷^^
我地下次再約過慢慢傾啦~bye bye你條大豬尾回覆
大尾笠 妳係咪大尾督個親戚黎架 嘩哈哈 爛 ( 講緊妳呀 笑笑笑 ) ~刪除
我都好耐無應妳啦 哈哈 依家回復正常 勁開心呀我 ~
嘩 妳都知衰呀呢 但妳放心 我睇在小 mi 份上 我會原諒妳呢 ~
依家小 mi 生活得唔錯架 得閒影比妳睇 33 ~
我邊有 fing 喎 係咪避妳條馬尾 所以嚇到我 fing fing 共呀 應該都係 ~
呢晚我都好開心呀 唔係妳話 10 點 9 我都唔知咁晏添呀 ~
係啦 好得意呀可 原來我地 d 經歷咁似 有人明白自己感受 真係鬆好多架 33 ~
如果太大雨 我會買遮架 淋一淋攝一攝 睇醫生仲貴 ~
好呀 下次一齊再慢慢噴口水 哈哈 bye bye 妳氣大馬尾 ~~~~


text:
今日老公要返工,肥仔公司Annual Dinner可攜眷出席,所以我已通知肥阿哥今日會帶阿B過去佢家中玩,阿B三點要去〝協康會〞上堂,然後肥仔佢地會直接湊阿B去肥阿哥家.
前日熊貓姐姐先陪過我行街,買左條又抵又鍾意既牛裙,但仍未消除到我既購物慾,所以自己再行下街先.我一個人行唔到咁耐,所以問阿嫂一陣會唔會出街,唔出我行完就直接去佢到.阿嫂都諗住外出食野和行一陣,咁啱喇!但我剛吃左個米粉,我就行住等阿嫂,阿嫂食完野就call我.
我行左好多地方,已搵到心中既目標,等埋阿嫂既意見,就可以有決定嘞!我約左阿嫂係〝Giordano〞等,因為我既目標就係〝Giordano〞,阿嫂都話好我就買左,仲想買件襯衫,襯衫一百蚊一件,阿嫂見買3衫就190蚊,佢就買一件,而我就買左2件,但有件冇貨要遲D先有得拎,圍起唔駛一百蚊件,咁樣平D.
肥仔來電阿B未醒,所以唔返〝協康會〞,所以一陣我地行完街要回娘家湊阿B.我仲想買件外套,阿嫂好細心幫我搵,我地逐間行,逐間睇,但好多都唔乎合我要求,有D我肥得滯著起比較窄,最後都後冇買外套.
我地行下我又買多件衫和襯衫,件衫我擔心窄,但店員話啱,唔啱都有得換,若果我來這裡先,就可以慳返唔買〝Giordano〞既襯衫,因為呢件襯衫不論質地或款式比起〝Giordano〞還要好.
我地行到4點幾,就去〝Taste〞買晚餐材料,晚餐我煮〝肉醬意粉〞,又覺有D肚餓,所以就買D野食回去.我地回娘家接阿B過去,坐左一陣我就試衫,件衫唔駛換,阿嫂仲話我著左唔覺肥添!
肥阿哥放工回來,佢話今晚月亮會好大,因為最近地球,跟住唔知幾多點佢就拎埋腳架上左去天台影相.
今日我買既衫都好滿意,係相比〝Giordano〞件襯衫唔多抵,食完飯玩一陣就送阿B回娘家.我要行路回家,老公好攰就要搭車,我叫佢自己搭車回去,我行路,佢唔出聲一直陪我行,在寒風下邊行邊傾計.
我:今日買既衫係咪可以claim返錢架?
老公:咁我今日咪白做.(笑笑口講)
我:咩丫!我好耐冇買野喇喎!你又有買巴士啵!
佢唔出聲淨係係到笑,以前我成日買野,而家節制左好多.我又想吃薯片,老公又陪我去買.晏晝係商場見到有兩個人係台上被人影相,其中一個係〝Lisa S〞.
仲有呢個唔記得咩名,有好多人圍觀既人都係到影佢地,有D仲有準備,有長鏡,又帶備櫈仔和梯.我記得高達叔叔講,有好多人都係咁,佢地知道邊到有靚女或展覽,就會帶備行裝去影架喇!今日我見都係小兒科,之前見過有D仲誇.
阿嫂同事話佢知呢到有〝孖實磁石扭蛋〞,佢想要子彈,阿嫂好彩地一扭就中左心頭好,拆開隻蛋,搖粒子彈有聲,我地以為爛左,問個店員,店員一聲不響拎左子彈〝禮〞手就磁左上個箱上.


text:
今個星期返咗五日工,真係有啲累,但同時又好滿足!因為我視每樣工作都係一個學習嘅機會!特別係當我幫助到每一位賓客,見到賓客嘅臉上展現笑容,就算係微不足道,我自己都會好開心!返咗三個幾星期,店內大部份工作都開始上手;不過有時候都會撞下板... 唔小心做錯野... 但係每一次撞板係對我一個好好嘅教訓,提醒自己下次唔好再錯,俾我響失敗之中汲取經驗.
除咗響自己間鋪入面做野,呢個禮拜亦有好多新嘗試,例如去另一間店幫手,去戶外商店車幫手.最難忘都係響巡遊期間幫手維持秩序,當然唔係因為可以著上米奇寶石背心啦,呢樣係Bonus啫!「為確保你同我地演藝人員嘅安全,請依照演藝人員嘅指示」呢句廣播,好似冇咩特別咁;其實每一位演藝人員,包括我,都好緊張,因為要確保賓客飛躍奇妙之餘,最重要係玩得安全嘛!
上星期收到一份小禮物,就係一頂 米妮雪人聖誕帽!雖然想要 米奇雪人 多啲,但係我都好開心!頂帽大到遮住咗 Duffy 對眼;我每次放工就係好似佢咁,累到想即刻遮住對眼訓返覺,哈哈!
又一次過俾三隻 Duffy 佢地試戴下啦!今次頂帽又唔夠大,裝唔哂三個頭,所以都係俾返我戴啦!戴住頂帽會有啲焗,同埋除出黎嘅時候啲頭髮會亂哂,但我都好鍾意戴住佢!夠哂有節日氣氛嘛!
一份對迪士尼嘅熱愛,為我帶來好多野,為我嘅生命帶來奇妙,亦為我帶來成為演藝人員嘅夢想;如今,呢個夢想經已實現,我會珍惜每一個機會好好學習,繼續抱住純真嘅心做好每一件事.
呢一個月黎我都刻意將Fans同埋演藝人員呢兩個角色分開,好幸運,我暫時係未有人格分裂嘅!響 Tho'sDreams 有時都會好似呢篇咁分享下我嘅近況,而通常都會用返Fans嘅身份黎寫文章;但係,假如太忙嘅話,就未必可以好似以前咁成日有題材,時間去寫文章,希望大家可能體諒!
不過今日我將會用返Fans呢個身份去做一件事!本身諗住星期四考完試就去做,但後來時間不合... 呢件事係星期四先可以開始去做架!唔知大家估唔估到係咩呢?返到屋企後再同大家分享!嘿嘿!


text:
食完飯唔係好飽又口淡淡,想食番 D 有湯嘅野,就決定去試下佐敦人氣爆登十八座狗仔粉.
食完飯唔係好飽又口淡淡,想食番 D 有湯嘅野,就決定去試下佐敦人氣爆登十八座狗仔粉.
好多人話狗仔粉係舊有嘅街頭小食,依家已經無咩地方仲賣緊,食番碗可以回味一下兒時嘅味道.我從未食過狗仔粉,就抱住一個超級好奇嘅心情去試一試.成班朋友一邊行,一邊喺度討論究竟狗仔粉係咩… 似銀針粉? 通心粉? 刀削麵?
雖然已經差唔多十點,但去到門口已經見到十幾人等緊,有 D 等外賣,有 D 等緊位.十八座粉仔鋪頭側邊開左 4-5 張手摺檯,都算幾乾淨.我地一行 5 人,大約等左五分鐘就可以坐低. 二話不說,即刻叫左幾碗狗仔粉.
粉一放低,就聞到好香嘅海味味道.第一時間試下個湯,狗仔粉嘅湯有 D 呈糊狀,而且落左蝦米,冬菇同埋豬油渣,湯非常香濃而不鹹.蝦米嘅香味充斥住成個口腔,真係一試愛上,而且的確有一股兒時食過嘅味道,就好似係細個爺爺嫲嫲煮餸嘅味道.
而 狗仔粉本身就有 D 似短短嘅上海麵,又有 D
似烏冬,麵質淰滑但係又唔會好似糊仔咁,有少少彈牙.另外,每檯都會放左兩樽菜甫,一樽原味,一樽辛辣味,菜甫非常爽口.不過順帶一提,無論你覺得自己有
幾食得辣,都唔好睇小橙紅色嘅果樽辛辣菜甫,逐少逐少落,刺激又惹味,的確會越食越過癮﹗不過如果一次過落左一大羹,睇怕你都要準備定大量紙巾.
十幾廿蚊就食到一碗咁好味,湯底亦落足料嘅粉真係超值.如果我屋企附近有一間,我必定會一星期買幾次外賣返屋企慢慢歎.十八座狗仔粉仲有火鴨翅,見到好似好妹味咁,下次嚟 encore 一定要試下﹗如果食完狗仔粉仲未夠飽,過對面佳佳食碗傳統糖水,包你夠晒滿足﹗
十八座狗仔粉
地址:佐敦寧波街27A地下 (佐敦港鐵 A 出口,永安後面,佳佳甜品對面)
電話:9360 6644


text:
跟同事提起我要多做運動,但體力有限
同事提議行去山頂, 很"輕騎"的一條路
我地約左8:30 o係佐敦等, 想去食澳洲牛奶公司
點知, 呢間野咁早已經有人在門口排隊
因為趕時間, 加上咁多人等位都坐得唔舒服, 所以去左食麥記
食完個麥記就去搭新巴ge 970x過海
同行ge同事帶我地早左落車
點知又以為遲左落
所以我地行落山, 行行下, 睇google map先知我地行錯
所以又行返上山
一路沿住條薄扶林道上上落落, 最後, 終於見到同事口中ge騎術學校
wah~ 好多有錢細路學騎馬
我地就o係呢個路口轉入去"開始", 前前後後用多半個鐘先正式開始 -.-
原來呢個水池仔就係水塘
當天非常天陰, 好彩又冇落雨
一路上斜, 都幾斜, 同埋又濕又焗
45mins後, 上到山頂
好有騰雲駕霧ge feel!!
從來未見過咁ge山頂
同埋山頂又係變左一個講普通話ge世界
大霧又大風, 睇到d 霧比風吹走
同埋好涼, 好似打開左個雪櫃咁
o係山頂兜左個圈
再沿同一條路落山
搭巴士去太子食lunch!
山頂之旅就簡單完成
路程真係短左少少
有冇d長少少, 1.5~2hrs, 但難度一樣ge route 介紹下?
落返山時, 竟然見到伯大尼教堂,
仲差d行左入去 (因為果時唔知, 後尾上網check返先知)
果度真係好靚ga!!!!!!!!!


text:
阿娘今日另有節目,本來係今晚約佐奶奶食飯,但阿強哥果個工程趕緊起貨,未知今晚又要玩到幾點,如果按依輪既時間睇,無九點十點都返唔到屋企,咁唯有同奶奶另約時間搵佢飲茶食飯.
無端端一個母親節,雙方母親都已經另有節目,咁我自己一個人係屋企,真係無無聊聊.
拾下個廚櫃,發現一包舊年買返黎既大菜絲.
一直未用過,咁今日有得閒時又無聊,咁就索性整D野出黎玩下打發下時間.
因為見依排個皮膚有少少痕,可能係天氣乾燥,加埋有小小血液濕毒燥熱引致,所以都腍住整個龜苓膏黎食下.
係藥房買佐廣西梧州出既龜苓膏粉,按照說明書,整佐二包仔,咁就倒入個密實盒度.
因為齋係龜苓膏未免單調,所以基本上心中已經有個方案,利用大菜絲,整少少野,加多幾層上去配合個龜苓膏食.
咁就整佐咁樣一道冰爽既甜品出黎啦.
睇落係未好靚咧...
因為從來都無整過大菜絲,只不過大概知道佢融於水之后攤凍可以起到凝固既效果.咁個比例真係無從考究,唯有自己試下試下咁羅.
先將個大菜絲用凍水浸腍.
然后煲滾佢,倒入牛奶.
因為臨時整食味甜品,屋企無鮮奶,咁就用奶粉開佐杯奶代替.
我係打算加佐牛奶變白色既大菜糕就舖係龜苓膏之上,咁龜苓膏本身係有苦味,所以依層牛奶味既我就落佐糖,等佢甜甜香香,咁一啖食落,就可以中和返龜苓膏既苦味.
將牛奶同大菜絲煮到融化之后,趁熱,倒入已經攤凍定佐形既龜苓膏之上,咁就完成二層啦.
等第二層牛奶味既大菜糕都凝結之後,再用大菜絲加水,加少少桂花乾落去煮開,趁熱再倒入容器度.
咁三層就完成了.
成品從外觀睇黎,黑白透明三層,視覺上真係好靚,從口感上黎講,龜苓膏既口感就同出邊賣果D係一樣,嫩滑之中帶有彈意,而牛奶果層,可能係大菜絲用量稍多,所以食起上黎會有D較為硬身,但係好香既牛奶味,反而硬D我覺得無問題.咁面果層,完全凈係清水加桂花,而且大菜絲落得好好,食落個口感係好涼爽,凝固得到之餘又唔會覺得好硬身,入口即化果種,加埋淡淡既桂花香味,雪過再食,簡直係夏季一流既清心聖品.
依味甜品又易整,又好味,而且好適合依個天時食用,我諗今個夏天,會係我屋企雪櫃常備之物.
個龜苓膏真係幾苦下,所以落多少少練奶配食,更加滋味無窮...
因為都係好隨意好隨手咁用D材料,所以無辦法詳細講到具體既材料用量,不過依D咁簡單既甜品,俾少少心思落去,應該睇過就識整啦....
整依個甜品全程無需二十分鐘,好值得嘗試....


text:
2008年10月28日 星期二
日本之旅 – Day 8
日本之旅 – Day 7
日本之旅 – Day 6
日本之旅 – Day 5
日本之旅 – Day 4
日本之旅 - 牛奶篇
老公好鍾意飲牛奶,奈何而家d奶真係信唔過,三聚氰胺鬧得熱烘烘,都係飲少d安全d!
去到日本就唔同嘞!感覺安全d!所以老公都好盡情咁晚晚飲一盒牛奶,返到香港就無架嘞!
老公話張相似賣廣告喎!
日本之旅 – Day 3
日本之旅 – Day 2
2008年10月26日 星期日
日本之旅 – Day 1
2008年10月24日 星期五
日本之旅 - 前傳
之前有舖頭喺身,想去旅行都抽唔到時間去,到無左舖頭,咁啱大家又轉埋工,我份工响頭一年係無假嘅,要放就要no paid,好似好唔抵咁,所以只好plan做夠一年之後可以攞大假既時候去,所以呢次旅行真係等左好耐!
六月既時候我地就開始格價,見價錢ok重confirm埋,果時都未唸去邊d地方,機票就confirm左大阪入東京走,包既酒店得兩晚,不過好彩既係住兩晚送一晚,咁好順理成章stay响大阪既時間就三晚,再要响東京book多四晚酒店.初步行程就係咁決定左,之後既時間就係認真睇書睇下去邊好同study下買唔買rail pass嘞!
老公既態度係由我全權plan個行程,表面上係放任我,實際上我話佢懶既成份多d.其實今次去旅行,感覺都無以前啱啱畢業既時候有得去旅行咁興奮,我重記得果時第一次東京自由行,我睇書plan行程既熱心程度非常髙,好多地方都好想去.今次去八日七夜,我都唔係好的得起心肝寫下行程,去到八月尾至認真d去睇書,睇website,睇完都無咩結論果隻.老公又好好野咁無問過,我都有話佢唔幫手,多個人傾下唸下好d麻,而且有discussion先至有樂趣架麻,佢又成日話見到d字咁細好眼瞓喎,所以我成日話過到去要賣甩佢,哈哈!
九月,開始倒數去旅行,無好興奮既感覺,反而好失落,感覺又想快d去旅行,又唔想咁快,好怕去完返來又要重新投入工作既失落,好矛盾咁!係咪因為期待得太耐,所以當真係要起行既時候,好似突然無左d寄託?!呢種心情真係好難解釋!最後,我既行程依然是原地踏步,只係揾左d地方想去既,唸住到時再算,重有就係決定唔買rail pass,就係咁簡單!
平時响公司都唔忙,點知老細好似當我唔會返咁,放假前一個星期成日叫我做呢様做果様,咁都唔緊要,至慘我同佢都唔响同一層樓,成日要搭lift又上又落,好鬼煩!因為廿七號早機,我重唸住之前攞日假執下野,睇下有咩要買,點知就忙到一日推一日都攞唔到假不特止,就連放假前果日都準時走唔到,真係意料之外!


text:
二十一個月嘅Ambrose,仍然唔係識講好多野,來來去去都係爹爹,媽媽,嫲嫲,爺爺,波波,車車,水水,奶奶,咀咀,餅餅,包包,duck,car,腳腳,畫畫等等,字數真係唔多,重要全部都係叠字,媽咪決心等到兩歲要同Ambrose去做評估.今日放工返到屋企,媽咪第一次聽到Ambrose講“巴士”,好驚訝!Ambrose終於發到兩個唔同音嘅字喇,媽咪即時教埋Ambrose“的士”,Ambrose即刻學識,真係好神奇呀!好多人話小朋友聽得明就唔怕佢唔識講野,到佢一識講就會連珠爆發咁係咁講,唔知Ambrose係咪好似呢d小朋友咁,遲講但一講就識好多呢?希望係啦!
2011年6月28日 星期二
分顏色派筷子 – 下集
自從發現Ambrose識分筷子顏色分派俾大家之後,而家開飯都會叫Ambrose派筷子!不過Ambrose一聽到開飯第一件事係衝入廚房,佢唔係攞筷子派喎,而係攞自己隻碗出去,真係笑死人!佢攞左自己隻碗至去派筷子,哈哈!唔好以為佢識分顏色去派俾唔同嘅人好醒,因為佢真係只係識派俾人,而唔係放响果個人坐果個位度,就好似爺爺好左洗手間,Ambrose就攞住對筷子走去洗手間度拍門,嫲嫲响廚房煮緊餸,Ambrose又係攞住對筷子走去廚房俾嫲嫲,真係唔知好嬲定好笑,哈哈!
2011年6月28日
尋晚半夜爹爹醒左摸吓Ambrose,發覺Ambrose原來發燒呀!半夜四點半,媽咪起身攞藥俾爹爹餵藥,Ambrose瞓瞓吓俾爹爹抱起自然就有d脾氣,佢係咁喊,真係好可憐,重要食藥飲水,媽咪都覺得好陰公,不過發燒一定要食藥,一刻都唔等得,無辦法啦!食完藥,Ambrose好快又瞓番,應該係Ambrose都無點醒過,因為佢一直都合埋眼,只係喊囉!平靜左之後爹爹又話要貼退熱貼,媽咪都話唔好架喇,Ambrose啱啱先收聲,係都等佢再瞓林d先貼啦,凍架麻!爹爹又唔聽,一貼Ambrose又喊過,又扭又搣,最尾張貼熱貼都甩埋,浪費哂啦!
媽咪今朝起身真係打眼唔開呀,完全唔願郁,超辛苦!摸吓Ambrose又無咩野,同佢探熱已經無燒,媽咪都放心返工!
放工返屋企,大家都七嘴八舌講話點解Ambrose無啦啦發燒流鼻水,又話可能係星期日無太陽走去游水凍親.媽咪心諗梗係唔係啦,一定係表姐傳染Ambrose囉,兩個表姐啱啱至病完,正確黎講係未病好哂,未病好又成日一齊玩,又攬頭攬頸又鍚面又鍚咀,成日都哄到咁埋,都算喇!重要係果日游水,Ambrose彈到一面水,嫲嫲成日又話唔好“頁”住塊面同眼,咁游水就係咁架啦,邊個面同眼唔濕架,又話要抺水,媽咪無啦啦點會有毛巾抺面架!姑姐同兩個表姐抺完面果條毛巾,一個唔該走去同Ambrose抺面,叫佢停都趕唔切!都唔知話佢定唔該佢好,真係激到媽咪彈起!係人都知毛巾係唔可以共用架啦!何況條毛巾已經係兩個表姐共用左,再抺落Ambrose度,一個表姐d菌,Ambrose可能都頂得順,兩個加埋,重要係直接抺落佢口面度,幾好抵抗力都無用啦!媽咪果刻已經好唔滿意囉,游水就游水啦,抺咩面喎!真係唔病尤至可,一病媽咪已經即時諗係條毛巾囉!咩凍親咩潺仔都唔係囉!聽到媽咪都嬲嬲地呀!
2011年6月26日 星期日
2011年6月26日
今日返完哂幼兒樂園同幼潛後,我地又係即走返左屋企.估唔到連續返左兩個幾鐘嘅Ambrose真係好攰,上左車,食左幾塊餅餅同飲左啖水之後,好快就瞓左,媽咪開始諗Ambrose第日返學要幾個鐘,唔知佢頂唔頂到?!
返到屋企又例必醒左唔瞓,果然,一抱落車已經醒,返到屋企見到表姐就更加唔瞓.食完野,抖一陣,等埋姑姐同二表姐過黎,執好哂游水物品,三點九就一班人落左樓下游水喇!
今日其實全日都無太陽,講真,真係麻麻地啱游水,唔係因為之前應承過Ambrose去游水,表姐們又黎哂,浩浩蕩蕩咁,媽咪都想唔去!果然,一落水真係凍到震,小朋友反而顧住玩唔覺,大人睇住傍住小朋友唔多郁,真係超凍!
玩左一陣,二表姐上水去vivi,返黎之後就係咁話凍,個身又震,但佢震住都話要落水玩,好攪笑!不過為左健康著想,姑姐都係抱番二表姐上樓唔游喇,淨番大表姐同Ambrose.不過最後都係媽咪凍到打冷震,結果全程都係玩左一個鐘頭就走左喇!
小插曲係二表姐响岸想落bb池時踩落水打橫瞓左落去,成個人浸左落水,果一刻姑姐其實係同緊我地一家三口影合照,結果當然係影唔成啦!另一小插曲係媽咪上左岸打點物件同著番衫時,見到Ambrose响bb池中一個轉身企唔穩成個人打橫瞓落水,佢瞓落水果吓都有掙扎想起身,同埋見到佢面容係真係嚇一嚇咁,爹爹媽咪即時去撈番Ambrose上黎,佢一上水就喊,真係好可憐又可笑!
游完水上樓,真係好餓,雖然其實都唔係真係游,似浸水多一d,但都好餓,結果奶奶烚左成打蛋俾大家食,最攪笑嘅係我地唔係開台坐椅食,而係好似去picnic咁响地下舖住張膠台布坐响上面食,真係好有風味,哈哈!
幼潛三期 - 第十堂
今日係幼潛最後一堂,經過上兩期嘅經驗,媽咪知道係一去到就頒證書同影相先,之後先會做評估交換禮物,所以雖然今日Ambrose之前有堂幼兒樂園要上,媽咪都係上上吓堂急急腳要走人,趕住過番幼潛呢度畢業,唔好miss左頒證書呢個重要環節!
好準時過到去,點知,今次姨姨竟然唔係頒證書同影相先,今日竟然係做左評估先!唔知係咪因為知道我地有學生呢堂又撞左幼兒樂園,所以咁樣調動左俾我地唔好錯過畢業禮時間呢?不過如果係嘅話,安排真係差左少少,因為媽咪都唔知調左,依然响果邊早走過黎,真係好失望!因為黎到又未做得評估,大家都係free play吓,送吓禮物仔,早知係咁,媽咪响果邊跳埋舞先啦!
唔知點解Ambrose而家上親playgroup好多時都要痴實媽咪,又要坐媽咪大脾,又挨住哂,媽咪要佢行出去攞野玩佢都唔願咁,一係要媽咪拖住一齊出去,媽咪真係投降喇!同班一個同學仔就啱啱相反,唔會痴住爹爹媽咪,只係不斷周圍行周圍玩,唔會搵爹爹媽咪,媽咪聽見佢地嘅對話,話個仔真係唔搵佢地,佢地走左去個仔都唔知,媽咪就忍唔住出聲話Ambrose同佢相反,痴到實一實,去廁所都去唔到,同學仔爹爹就話佢寧願個仔痴佢好過搵都唔搵,哈哈,如果大家撈番勻就好喇,又唔好唔痴,但又唔使吓吓都要痴到實!
Free play左一輪,又交換左禮物,都重未到Ambrose做評估!今日Ambrose就豐收啦,好多禮物呀,淨係泡泡槍都有兩枝呀!其他家長買小禮物都幾落本,一盒日本餅仔都十幾廿蚊,人人一盒,泡泡槍都差唔多要咁嘅價錢,又有架飛機仔,好靚又啱玩!反觀媽咪真係又懶又無記性,唔係唔記得左去買禮物就係無時間去買,咁樣攪一攪已經一個星期,最後媽咪都係攞左平時Ambrose食開果隻有機提子乾,個別一盒盒咁派俾小朋友就算,真係慳家,哈哈!見有d家長準備嘅禮物有d有包裝,媽咪都有少少後悔,早知都係同Ambrose一齊包禮物啦,又可以親子做吓手工,禮物細細有包裝都好似望落有d心思麻,而且小朋友拆禮物應該都好開心架麻!
好喇,等左好耐終於都做評估,點知原來同之前果期唔同,反而又係同第一期一樣,坐埋去,助手姐姐負責引小朋友玩而唔係測試小朋友識唔識,而姨姨就同家長講一下佢觀察到小朋友嘅野!有好有唔好啦,好咪係有時Ambrose唔係叫就做,有時識做都未必俾你睇到,如果測試唔做又好似無意思咁;唔好咪就係好似有少少求其囉!姨姨首先話Ambrose專注力非常好,其實都唔係第一次有老師咁講,而且亦唔係最近先咁講,真係由細到大唔同playgroups唔同老師都咁講,媽咪亦都開始相信Ambrose專注力真係好唔錯!不過就唔明點解响屋企時又唔係好似出到去時咁好囉!除左dwe書有時可以睇哂一本六十幾頁之外,其他書都係攞一本又未睇完又攞另一本,真係唔明點解!另一方面去睇,佢又可以玩畫畫好耐都唔走,做手工又會坐定定做哂去,所以可能佢嘅專注力都要睇佢玩d咩喇!
另外,姨姨都有提到Ambrose小肌肉幾好,頭二三指運用得唔錯,手指收得幾好,只係手指力度未係好夠力,呢個就有待訓練,唔係問題!媽咪真係估唔到,一直覺得Ambrose小肌肉唔好,反而姨姨話好!姨姨再講大肌肉時,反而就話可能之前Ambrose無做到所以令到姨姨睇唔到佢大肌肉嘅問題,所以姨姨感覺上Ambrose嘅大肌肉係有待訓練改進咁!媽咪响呢方面就有保留,因為之前果期嘅幼潛,Ambrose一直都表現好好,重好enjoy玩大肌肉遊戲,而最後個written report返黎,Ambrose响絕大部份項目都攞左表現突出嘅成績,媽咪相信呢一期幼潛係有d野令Ambrose改變左,媽咪真係唔知點解,亦無頭緒,但媽咪相信Ambrose嘅大肌其實唔錯,只係唔願意响人前表現出黎定其他因素影響啫!
姨姨最concern反而原來係social skills,以姨姨口吻,佢係以令人擔心去評Ambrose,媽咪真係有少少驚訝!媽咪一直都覺得Ambrose响social skills方面的確係差少少,佢唔會好似其他小朋友咁行黎行去爭吓野玩又或者一齊玩,硬係自己攞完件玩具之後就返黎媽咪度玩,好似唔多理其他人咁,但媽咪又覺得呢個年紀嘅小朋友都係咁上下,起碼佢都肯行出去攞!不過Ambrose就真係會俾人搶野玩時個樣都會幾不知所措咁,好多時候都係望吓望吓又唔敢出聲扁哂咀,極端嘅時候就會喊,無論佢係搶得番定俾人搶左都喊,呢方面媽咪都有留意到,係弱d,不過講到令人擔心又真係好似好大件事咁!唔知姨姨係咪因為見Ambrose頭幾堂都想喊想走又唔玩大肌肉遊戲,同埋之後有d係爹爹陪佢上堂玩果d拉拉手搭膊頭遊戲都唔多願,所以覺得Ambrose嘅social skills令人擔心呢?!其實媽咪已經盡量同Ambrose上多d playgroup,等佢見多d同多d其他小朋友玩,另外都有抽時間去其他小朋友屋企玩吓又邀請小朋友黎屋企玩,重有表姐個個星期都過黎overnight陪Ambrose玩,如果咁樣都訓練唔到social skills,媽咪真係諗唔到重可以做d咩,真係好頭痛,希望Ambrose返左學之後多好多機會同小朋友接觸會有所改善啦!
最後,姨姨都有唔同建議俾媽咪,好似俾唔同質感嘅野俾Ambrose掂,媽咪都好盡力同佢試架喇,係姨姨highly recommend嘅沙灘,媽咪真係難d同佢去,因為真係要等爹爹一齊先去到,一來好多野要攞去媽咪一個人真係有d困難,二來係安全問題,沙灘咁多人又有海水,真係要睇到實一實!不過媽咪都要趁住今個夏天,努力安排多d時間去沙灘至得喇!
做好哂評估,又係時候頒證書,今次Ambrose大個仔喇,叫到Ambrose個名出去攞證書時,媽咪都無再同佢一齊出去影相,就等佢同姨姨合照,爹爹就攝錄成個過程留為紀念!影埋大合照大家就分道揚鑣喇,無之前果期咁有d依依不捨嘅感覺,亦都無交換聯絡方法,呢一班就係咁無緣份!
幼兒樂園第一堂
早幾日先收到通知Ambrose有位可返幼兒樂園喇,不過因為要就啱年齡上堂,姨姨編排左星期日上午十點上堂,對於住屯門嘅我地黎講真係好早.不過媽咪對呢個機構嘅playgroup一直都幾滿意,所以之前先會連報幾期幼潛,而家幼潛超齡,要上幼兒樂園,重要咁早,媽咪都一於照上.幼兒樂園其實溶合左幼潛同埋學前適應,係會似返學多一d,Ambrose九月都開學喇,所以媽咪咁早都同Ambrose上呢個playgroup,係希望Ambrose會响同一機構所攪嘅playgroup有熟悉感,易於適應,知道返學係點,對於佢九月開學會有多d幫助!而且據聞幼兒樂園會比幼潛多做手工,課程完結時又會派番個profolio俾家長,家長見證小朋友嘅成長,聽落都唔錯,所以媽咪好想Ambrose有得上囉!
今日第一堂,其實又撞正幼潛最後一堂要做評估同畢業禮,所以Ambrose唔可以上哂呢堂,一定要早走過番對面上幼潛!姨姨之前叫媽咪預備毛巾仔同膠盒响茶點時間用,同埋兩張相做名牌同貼在膠盒上俾小朋友認番自己毛巾盒.姨姨首先教媽咪入課室嘅流程,課室右手邊會有個掛袋,小朋友返到黎自己攞番自己名牌掛在身上,再放手冊落第一個大籃度,再放毛巾盒入第二個籃仔度,之後就可以自己搵椅子坐,攞玩具玩!姨姨話小朋友每次只可攞一份玩具埋位玩,係要連埋個籃嘅,玩完想換玩具,要將玩具放入籃度放返原位先可攞第二份玩具.媽咪覺得都唔錯,因為Ambrose平時就唔係攞完一樣收一樣至攞第二樣,佢係攞完唔執又再攞第二樣,攪到一地都係玩具.不過可能家中嘅擺設唔同,唔會好似呢度咁放得咁整齊,一格一份玩具,又無台仔俾佢攞完埋台仔玩,所以佢玩到亂哂.媽咪之前已經發覺dwe送嘅書台係for睇書,台面係斜落,如果要做其他野,好似做手工,砌積木,貼貼子等等,斜台真係好唔方便,媽咪好想買張台仔俾Ambrose,等佢坐得好d,順便等佢習慣第時返學係坐台邊坐椅子,再唔係bb咁坐在mat或者坐媽咪大脾玩,不過爹爹又覺得無需要,媽咪唔買得,今日上堂又見到在台玩玩具,真係又整齊又坐得直,媽咪真係要努力爭取買張台仔俾Ambrose至得喇!
Free Play左一輪姨姨就話正式上堂,已有幾張椅子放左响出面,小朋友自己搵個位坐低,家長可以自行攞椅子坐在小朋友後面,呢個安排唔錯,因為第日返學,Ambrose都要自己坐,唔再係痴實媽咪,媽咪坐响後面睇佢,佢又可以慢慢適應,唔會話無哂安全感!首先姨姨點名,之後就指住月曆講今日係二零一一年六月二十六日星期日,俾小朋友知道日期概念.之後姨姨攞左本有關帽子嘅故事書,講故事,另外姨姨重有一頂真實嘅帽,姨姨一路講,一路用頂真帽演繹,到最後,姨姨逐個小朋友請出黎去戴吓呢頂帽,Ambrose試戴果陣重笑添,哈哈!
之 後 老師有張工作紙,入面有好幾頂帽,衫同襪,姨姨要小朋友用crayon圈出工作紙上嘅帽出黎.媽咪覺得都幾難,要Ambrose選對帽子唔係問題,而係要佢準確地圈出帽子,真係好難,佢平時連圓形都未畫得靚啦,何況而家要圈指定嘅野?!姨姨講完並唔係由得家長同小朋友圈架,而係自己示範一次,再邀請小朋友一齊示範一次,咁樣小朋友就容易明白要做d咩!做完示範,姨姨話要送每個小朋友一頂帽,姨姨有d膠粒貼子可以俾小朋友自己裝飾自己頂帽,而貼子果塊底紙,當然係由小朋友自己搣啦!工作紙同帽派左俾小朋友之後,小朋友要交俾家長,然後姨姨要小朋友按自己張椅子嘅顏色收番好叠起,Ambrose張椅子係巴斯光年青色,佢毫不猶豫行左埋去青色椅子度叠起左,good job!!!
行返埋台,媽咪同Ambrose開始做工作紙,媽咪問邊度有帽,Ambrose可以用手正確指哂d帽出黎,不過講到用crayon圈,真係唔得囉!媽咪唯有捉住Ambrose隻手一齊圈,俾佢感受自己做緊咩,不過當媽咪圈左一個之後,Ambrose似乎有所領悟知道圈係咩一回事,佢想掙脫媽咪手自己黎,不過佢並唔係圈帽子,而係想圈隔離果對襪囉,媽咪唯有又捉住佢隻手去圈其他帽子喇!其實媽咪都唔係太贊成捉住Ambrose手去做野,第一二次就可以咁做去示範同俾佢感受點做,但媽咪覺得之後都要放手俾佢自己黎,唔錯唔學到野,不過今日特別一d,要快d做完趕下一場嘅幼潛畢業禮,媽咪都係捉住Ambrose先,等佢快趣攪掂就走先!至於頂帽,唔知點解其他兩個小朋友分別係一男一女,派嘅係橙色同黃色,Ambrose果頂係粉紅色囉!媽咪雖然唔抗拒男仔著粉紅色衫,不過其他配件媽咪就唔多想喇!Ambrose對於搣貼子裝飾物件已經架輕就熟,不過今次嘅膠粒貼子好厚,張底紙真係好難搣,媽咪都要出手幫一幫手至得.可能今日係第一堂,Ambrose對於周圍環境都好好奇,佢一路裝飾一路周圍望,好唔專心,同平時响屋企做手工真係差得遠,無辦法啦,新地方,新課程,唯有希望過多兩堂佢習慣左會專心返啦!
裝飾完頂帽,媽咪同助手姐姐講要走先,姐姐話之後時間係聽歌仔跳舞時間,再之後係茶點時間,不過媽咪真係驚miss左畢業影大合照時間,所以都唔敢再留,一定要走喇!同班都有個同學仔幼潛同Ambrose一班,見我地走佢都一齊走!關左門等緊lift時就聽到課室有歌仔播緊,Ambrose又好緊張咁望住度門,好似好想入番去玩咁,媽咪唯有話下次啦,下次我地一定會上足全程架喇!
2011年6月25日 星期六
2011年6月25日
今日Ambrose好勁呀,朝早又係八點醒左想叫媽咪起身出去玩,但係媽咪無理佢又瞓番,再醒嘅時候已經係十一點幾,Ambrose今日最终係十二點先起身呀,破哂紀錄!
起身食左粥,媽咪陪Ambrose玩左一陣,爹爹就起身喇,爹爹今日真係瞓得少,如果媽咪今日同Ambrose出左去玩唔嘈住爹爹,爹爹應該都可以瞓到四點,不過無法丫,其他姨姨屋企又唔去得,正午時份又唔想落遊樂場玩,唯有靜靜地在家玩囉!
爹爹起左身梳洗後陪媽咪Ambrose行陣市中心,不過媽咪又係突然無故好肚餓,一定要食野,所以爹爹剛啱在家食左外賣下午茶餐都要坐低同媽咪食野,哈哈!食完野,又差唔多時間上shining garden playgroup喇!
唔知點解媽咪開始無咩心機陪Ambrose上呢個playgroup,可能因為除左每堂主題唔同學生字唔同之外,上堂內容同形式係千篇一律,話哂媽咪陪Ambrose上左成二十堂,媽咪真係覺得好悶呀!所以就連今堂學左咩生字,媽咪都唔係好記得,大致都係整pizza,生字係cheese ./ ham 咁上下,要睇番張工作紙至記得囉!所以媽咪已經決定返埋呢一期shining garden就唔再同Ambrose報呢度喇,等返埋nursery之後再搵吓有咩興趣班上好過!
今晚爹爹返夜,所以佢送左我地去上playgroup,睇左一陣之後就走左喇!今晚又係得番媽咪同Ambrose一齊,不過爹爹安排左表姐過黎陪Ambrose玩,Ambrose不知幾開心,兩個人成日都攬頭攬頸又錫錫,有時真係唔明點解佢地咁投契,Ambrose細細個已經係見到表姐就好開心會大笑果隻,反而同二表姐同年唔同月,年齡咁近,大家都無咩交流!
見表姐响度,佢又問媽咪想玩手印,媽咪諗Ambrose次次都係自己畫畫,不如今次表姐同佢一齊玩,唔知會唔會有咩新主意呢?!就係咁,媽咪決定開壇,舖地攞畫紙倒顏色,兩個小朋友都不知幾興奮.今次媽咪放棄唔用色碟,用左幾個細杯仔載住d顏色,等Ambrose唔會咁易將d顏色溝埋一齊.不過媽媽實在失策,未有預備足夠咁多色嘅畫筆,只係就咁將顏色一杯杯放左出黎,Ambrose二話不說已經一手撩吓呢杯,再攪吓另一杯,d顏色好快又溝埋喇!表姐見到都怪叫!兩個人畫畫,每人一張大畫紙,各有各畫,無交流,媽咪以為佢地會攪吓對方幅畫搗亂,點知又無!Ambrose坐响地下畫畫同企/坐响台邊畫有d唔同,坐左响地佢又好少大動作好少郁,所以佢成日畫都係畫同一個位,其實媽咪係希望佢扒個身去畫,咁樣可以練到上肢嘅力,奈何Ambrose只係得個坐字,媽咪要不時轉動張畫紙,等佢唔好油死一邊咁浪費麻!玩左一陣之後,表姐已經投訴顏色俾Ambrose撈埋哂,媽咪見顏色又用得七七八八要加添,所以索性又攞埋個色碟出黎俾表姐用,再倒左一杯水出黎教表姐洗筆!表姐好似Ambrose之前咁,手上衫上有少少污糟都嘈嘈斃,不過玩得耐,見Ambrose雙手已經污糟哂,又見Ambrose畫花對手想打手印,表姐都忍唔住摺高衫袖油到一手都係,小朋友都係打手印腳印最開心,哈哈!表姐重激到油埋下手臂打埋手印,佢重不斷話好好玩好開心!不過Ambrose今次好唔乖,佢竟然油油吓就去油地下,媽咪已經阻止佢,但佢都唔係好聽到咁繼續油,真係激死人呀!好彩d顏色真係好易抺走,唔係媽咪一定會咆哮呀!畫完畫,表姐去沖涼,媽咪就同Ambrose洗番乾淨對手,真係好污糟,就連手指甲邊都填滿哂顏色,洗到表姐都沖完涼出黎,啱啱好輪到Ambrose沖涼,表姐就幫媽咪手洗番乾淨d畫具!大功告成之後,又係覺覺豬嘅時間喇!
2011年6月21日 星期二
分顏色派筷子
早兩日媽咪發現Ambrose識分筷子顏色分派俾大家,真係好驚訝,不過爹爹話唔知Ambrose係撞彩定真係識.今晚爹爹要Ambrose幫手派筷子,結果Ambrose全對,真係好叻仔呀!
2011年6月20日 星期一
Disney’s Hollywood Hotel Dinner Buffet
今朝一早,爹爹打俾媽咪話姑仔約我地一家去Disney’s Hollywood Hotel食dinner buffet,一向都唔太喜歡食野要食咁耐嘅爹爹媽咪真係麻麻地想去,重要媽咪要收工自己由灣仔出發入酒店,對於地理白痴同坐慣車嘅媽咪黎講真係好麻煩,不過姑仔約過爹爹媽咪好幾次都推左,之前姑仔已經湊過Ambrose去Disney Hotel食buffet,反而爹爹媽咪一次都無去過,媽咪見昨天係Ambrose二十二個月嘅生日無慶祝到,今次都唔好再推姑仔一家喇,就當係慶祝Ambrose二十二個月生日,等佢同表姐們一齊玩,同爹爹媽咪一齊食buffet開心吓啦!
就係咁,媽咪無啦啦星期一收工就入廸士尼食buffet,真係好奇特!媽咪之前在公司check左由灣仔去hollywood點去,原來响灣仔搭E11去到青嶼幹線收費站再轉R8入到disneyland,可步行或坐酒店shuttle bus入酒店.媽咪覺得都尚算簡單,重諗咁樣可能都好早就入到去添!點知上左巴士媽咪收到留言,原來之前幫Ambrose報嘅幼兒樂園有消息,係姨姨打俾媽咪傾詳情,但姨姨講野實在太快,巴士又嘈,媽咪完全聽唔到姨姨講嘅電話號碼.因為學位好緊張,媽咪擔心唔快d覆電話會無左個位,所以媽咪不斷聽留言嘗試聽真d個電話號碼,再不斷試打唔同號碼,點知都係失敗!再打去俾Ellen姨姨叫佢幫手check中心電話,打左都係failed call,真係激死人!媽咪又唔甘心再聽番留言睇吓會唔會聽到多少少,點知都係唔多,忟到媽咪死死吓!最後媽咪唯有放棄,好忐忑咁諗第二朝一早打番去應該唔會無左個位掛!呢個時候媽咪抬頭望吓四周,發覺唔多妥,點解好似唔係好山卡拉嘅?點解會有樓嘅?媽咪白痴到諗原來青嶼幹線轉車站都幾入架喎!點知無啦啦廣播話下個站係東涌消防局,唔係呀麻,東涌???入左東涌,咁青嶼幹線响邊呀?媽咪忍唔住問司機係咪過哂站,司機話入左東涌喇喎!媽咪真係啞左!之後媽咪已經即問架車去邊,司機話去機場博覽館,媽咪都唔知响邊,只係知好遠咁,媽咪再問最近嘅地鐡站响邊,司機話呢個站落車行入去就係架喇,媽咪就即時仆落車喇!
唉,原本以為响轉車站轉車真係perfect,唔使點行,點知一時唔為意要撳制落車就入左黎東涌,媽咪都唔知點去disney喇!重要行餐死行入去地鐡站!行到去又傻更更咁睇點去,去到月台等左一陣就有車上,重以為都好快啫,點知架車停左响度係咁上客唔開,媽咪個心又急又嬲!最衰媽咪完全唔知東涌去disney又或者欣澳去disney有幾遠,唔係媽咪其實好想跳上的士去就算,唔好煩!東涌去欣澳,真係幾遠吓,定係媽咪心急呢?!去到又要轉車,oh my god!!!要行上樓梯過橋去對面落樓梯先到disney線月台,有無咁煩呀?重要係室外,媽咪等完又等都未有車,係咁有野咬到周身痕,媽咪真係超級後悔應承左去食buffet,又唔係去開disneyland玩,無啦啦收工入去食buffet真係得個攪字!餵蚊餵左成十幾分鐘先至有架disney列車黎到,搭左一陣就到disneyland.不過只係disneyland咋喎,未到酒店,媽咪已經忟到爆炸,如果有人同媽咪一齊,佢一定遭殃呀!
落左車,周身痕,再望吓果條迎樂路,要行到去盡頭好似好遠咁,媽咪又熱又痕,都係走去搭shuttle bus,遲都遲左咁多,唔差在啦!行到去車站,見有車上,真係萬幸,因為媽咪見到個牌寫住十至十五分鐘一班,超耐囉!上左車又係要等開車,點解度度都要等架,好煩!架車一開媽咪以為好快就到,因為上網話由disneyland行十分鐘過去就到酒店架麻,唔係媽咪係咁轉車又等車,都會選擇行過去,但係架車一路駛,媽咪就覺得好彩都係搭左車,間酒店都幾入吓囉!
七點四十五分至五十分左右去到酒店,見到Ambrose埋頭食野,原來佢地七點鍾已經入左黎食野,Ambrose由頭帶到尾,無停過!媽咪點解要咁趕住入黎,就係唔想Ambrose一味食,呢個仔係大人食完台上無野佢先肯收手唔食,大人一日未離台,一日重食緊野,佢都一日唔會收手,唔識叫停唔食!媽咪驚佢係咁食食濟呀!加上,媽咪始終唔放心,姑仔佢地會俾d咩Ambrose食,哈哈!
呢餐buffet其實真係無咩野食,可能爹爹同媽咪都唔食熱盤,冷盤只係好standard嘅salad bar,海鮮只有凍蝦,凍青口同凍蟹腳,真係無咩特別!Ambrose都真係好好笑,媽咪攞碟生果返黎,佢趁媽咪轉身同爹爹講野,一手伸長去攞媽咪碟入面嘅西瓜,好快手,好好笑!見Ambrose超眼瞓又要扭食,爹爹同媽咪都係快食,九點三已經埋單走人!好彩Ambrose下午已入左黎playroom同草地玩左幾個鐘,叫玩返夠本,當回本囉!唔係呢餐buffet真係超唔抵,雖然已經係特價左,不過真係令人好失望囉!
2011年6月19日 星期日
2011年6月19日
唔經唔覺Ambrose今日原來已經二十二個月喇!不過媽咪無預備咩慶祝活動俾佢,都係等兩歲一次過先啦!
今日上完幼潛又係返屋企抖吓.因為响新加坡時已經應承左Ambrose最尾果朝起身落酒店泳池游水,點知果朝無太陽又有風,爹爹驚落水凍就cancel左,攪到Ambrose果朝真係一起身走黎拍媽咪,係咁一路“shu”一路做游水動作,好期待我地同佢去游水咁!果日無去到,爹爹應承左Ambrose今日同佢去樓下泳池游水,所以上完幼潛真係要抖吓先得!不過Ambrose就唔係咁諗啦,佢返左屋企唔肯瞓,攪左一大餐到最後都係無瞓過落去游水,初初Ambrose都有少少吽,不過一見泳池門口又好high!
去到泳池Ambrose更加係笑唔停,成日尾尾咀笑,媽咪覺得佢一定好開心!Ambrose首先去bb池,不過當佢踩左入去發覺自己企到响度嘅時候佢就指住要去大人池,就係咁,我地又一齊去左大人池玩!估唔到Ambrose真係好鍾意游水,佢一去到大人池就已經識得游水姿勢,爹爹成日都驚水泡太大“線”左佢落水,不過玩左好耐Ambrose都係雙手扶住水泡,無話好想要“線”,我地又覺得好似ok喎!Ambrose玩多一陣就唔俾爹爹扶佢,想要自己游,爹爹唯有近距離跟住用手唔掂佢咁兜住以防萬一!今日游左一個鐘頭鬆d,都差唔多五點幾喇!响呢個屋苑住左咁耐都係第一次黎泳池游水,原本唔太鍾意呢度,不過黎過又覺得呢度都幾好,勝在夠近,一游完包條毛巾就上樓沖涼,超方便!
因為之前Ambrose無咩點食野,游完水上屋企就好扭計,大家都估佢眼瞓,點知俾咀佢又好似唔多得咁,最後話煮野食佢食,佢又ok,咁即係肚餓啦!嫲嫲煮左烏冬俾Ambrose,點知Ambrose一路食一路响張high chair釣魚,最後重瞓著左,之後爹爹想話抱Ambrose入房瞓,點知一郁佢就醒醒地,勁喊!原本諗住氹佢一陣會瞓番,點知佢一見入左房喊得好激動,放左上床都自己走番落床,跑跑跑出廳,要食埋d烏冬,Ambrose一定係又攰又餓呀,真係好可憐,但又好好笑喎!
食完野以為Ambrose會瞓覺,點知佢重精神過未游水之前,真係玩謝爹爹媽咪!玩左一大餐又到七點幾食飯,Ambrose又跟住我地一齊食!今次佢又係一路食一路釣魚,最後豬埋!爹爹今次等佢瞓林d先敢抱佢入房瞓!Ambrose真係攰得好緊要喇,爹爹抱佢入房都無醒過,睇黎呢一覺係會到明天喇!
今日媽咪開飯時見Ambrose想攞起筷子玩,本來想搶番唔俾玩,不過媽咪又忙住攞餸出黎,只係用把口叫佢唔好玩筷子,當然,叫又點可以叫停Ambrose丫!不過正因媽咪忙住唔得閒即時制止,出乎意料之外,媽咪行番出黎嘅時候先發現原來Ambrose係想派筷子,媽咪完全唔出聲無提Ambrose,見到Ambrose真係可以將同顏色筷子攞起成為一對再派去各人個位度,而各人筷子顏色係特定嘅,媽咪係粉紅色,爹爹係粉藍色,嫲嫲係青色,爺爺係深藍色,Ambrose竟然可以派啱哂,真係好叻呀!爹爹同爺爺重話佢地都唔知d顏色係點分(自己用咩色都唔知架)!Ambrose原來平時睇睇埋埋知道好多野架,如果唔係媽咪忙住無制止佢都唔知道佢記得各人用咩色筷子,睇黎媽咪真係唔應該成日唔俾佢做呢樣就果樣,可能佢其實係想做一d唔係大人心諗嘅頑皮野都未定,只係大人永遠都default左小朋友貪玩咩都唔俾做唔俾玩,可能最後就埋沒左某d野都唔知道!以後Ambrose食飯多左個新任務喇,就係派筷子,呵呵!
幼潛三期 - 第九堂
雖然尋晚先落機執野執到好攰,今朝一早媽咪都起到身,叫醒爹爹同Ambrose起身返學.
今堂一開始姨姨先講故事,又係之前一期講過嘅“我會上小馬桶”,詩詩姨姨所演繹嘅故事同之前張姨姨有少少唔同,不過都係帶出小朋友大個要自己上廁所喇!講完故事,姨姨又係有個公仔攞左出黎,再示範一次去小廁所嘅步驟,Ambrose全程坐定定聽住睇住,唔知佢明得幾多,唔知佢幾時先可以戒到片片呢?
之後姨姨每人派左一籃相片,家長根據相片問小朋友相中小朋友做梗d咩?當然,好多小朋友都未識講,姨姨要家長擺幾張相片出黎問小朋友邊張相係咩邊張相係咩要小朋友指番出黎,其實呢個媽咪唔覺得太難,Ambrose除左唔多識講野之外,佢係可以明白好多野,所以媽咪索性將所有相片擺出黎一次過問Ambrose,而Ambrose亦都可以指出啱果張相出黎.姨姨未到之前,媽咪同Ambrose已經玩完呢個遊戲好幾次,Ambrose通常對於佢已經識嘅野係無興趣玩太耐,所以佢玩左幾次之後就開始自己收拾番d相放入個籃度,咁啱詩詩姨姨就黎到睇佢,詩詩姨姨知道Ambrose識,只係唔講,所以姨姨都好堅持唔俾Ambrose只係指,姨姨一定要Ambrose講出黎,估唔到Ambrose都真係可以跟姨姨講到單字,好似飲水水就講水,食野就食,畫畫就畫,玩波波就自己識講波波等等.姨姨咁樣一迫令到媽咪覺得原來Ambrose真係要迫先講野,媽咪真係要堅持,就算佢係跟口水尾講都要佢跟一次講,希望佢跟多幾次自己就識講啦!姨姨話以前小朋友細嘅時候家長指住圖講番圖係咩,不過而家小朋友大左,係要反問佢地,而唔係直講俾佢地知係咩黎,一來咁樣比較亙動易上心d,二來亦都俾小朋友知道有問要有答!
最後,今堂竟然玩波子畫!Ambrose未開始講解時見到有好多杯唔同顏色放左出黎,已經蠢蠢欲動喇,媽咪要keep住同佢講要等待,證明Ambrose真係好鍾意畫畫(玩顏色?!)其實波子畫之前Ambrose已經响屋企玩過,媽咪响網上自學番黎同Ambrose玩,原本都只係諗住係比較動d嘅畫畫方法,可以大動作郁動手腳,對於小小朋友黎講都幾唔錯,亦都可以俾佢知道原來有顏色浸過嘅波子碌過張紙係有痕跡嘅,呢個係因果關係,媽咪只係諗到呢d幫助.今日上幼潛玩到波子畫,媽咪至知呢個遊戲係有好多方面嘅得著!除左媽咪諗嘅野之外,原來玩波子畫係可以訓練到追視,而追視對小朋友睇書係有好大關係,姨姨話追視好就唔會睇書睇睇吓呢一行無啦啦走左去下一行.姨姨唔講媽咪真係唔知原來追視唔好嘅小朋友真係可以睇到呢行又走去下行,原來小朋友唔係蠢唔係唔小心,只係追視差至會咁樣,多加訓練係有幫助.媽咪聽完姨姨講真係恍然大悟,有時d野唔係大人諗咁簡單,有d野大人覺得好似好理所當然嘅,其實小朋友係要不斷訓練同嘗試,唔係大大吓就會識咁簡單囉!波子畫嘅得著亦可以訓練到雙手協調,手眼協調與及上下左右嘅概念.姨姨示範時媽咪一邊同Ambrose講番之前點玩點玩,媽咪想勾番Ambrose嘅記憶,不過姨姨玩呢個波子畫其實同媽咪玩果個有少少分別.姨姨俾果個係一個好淺但大細啱啱好嘅盆,小朋友一碌好易將粒波子碌左出個盆度但操作尚算方便,而媽咪俾嘅係一個幾深幾大嘅兜,深就唔會易碌波子出黎,不過大就大左d,Ambrose操作起上黎就輪盡d囉!姨姨重有唔同顏色俾小朋友碌,之前媽咪就只有單色,媽咪又覺得姨姨嘅多色似乎又唔錯,可以吸引小朋友去碌!雖然Ambrose之前已經玩過一次,不過個盆太細喇,佢成日都將個盆棟高唔識兜番住粒波子,佢整跌左幾次波子,攪到媽咪不知幾忙!不過媽咪覺得Ambrose碌嘅波子畫都真係幾靚,呵呵,不過就要下堂乾左先有得攞!姨姨响空閒時靜靜行左過黎問媽咪,佢話聽見我地又玩過呢個波子畫,想睇吓我地响邊度學番黎,不過媽咪都係一句話自己玩唔係學架,姨姨就好似好欣賞媽咪咁,重不停讚媽咪好好,媽咪真係覺得好好笑,估唔到媽咪亂跟一餐嘅野俾老師讚好,重要原來咁有得著嘅,媽咪一定要多d同Ambrose玩至得喇!
2011年6月18日 星期六
2011年6月14日至18日
新加坡之旅已經完成左,不過媽咪實在未有時間整理旅行資料同咁多趣事,為左唔好延誤之後日子嘅blog,都係先skip左新加坡之旅嘅遊記,之後有時間再補回啦!
2011年6月13日 星期一
2011年6月13日
真係千算萬算,已經唔同Ambrose返學,又無同病左嘅heihei玩,好小心諗住過渡埋呢幾日明天上飛機去旅行,點知尋日玩泡泡水就見Ambrose鼻下有少少鼻水咁,重以為佢玩泡泡水擺得太埋,為左安全計媽咪又俾埋保嬰丹Ambrose食,今朝一早,肯定Ambrose真係病左,佢d鼻水長流不息,體溫重要係發燒邊緣37.7,今日幼稚園個適應playgroup都係唔上得喇,一定要休息吓快d好番!
今日全日Ambrose都係發燒邊緣,之前幫佢配左藥去旅行,所以都係食埋果d藥,但只得三日藥,又要再去配多三日以防萬一,唉,真係臨去旅行先黎病,即時令到爹爹媽咪好擔心!媽咪夜晚執行李時都要分開兩個行李箱放,Ambrose嘅一箱,爹爹媽咪一箱,以防Ambrose真係發起燒可能要迫不得已放低佢响香港唔使又再執過d野,媽咪一路執個心都幾翕架,原本同Ambrose去新加坡都係為左佢,如果最後都係得番爹爹媽咪去,真係無癮,至少,兩個人去旅行,俾媽咪選會去泰國囉!
希望明天Ambrose好番可以順利起行啦!
2011年6月12日 星期日
2011年6月12日
今日本身約左Ellen姨姨湊HeiHei過黎畫畫,不過十一點半Ellen姨姨打俾媽咪話HeiHei流鼻水,媽咪擔心Ambrose過兩日出發去旅行先黎病,雖然好難得夾啱Ellen姨姨時間過黎玩,媽咪都婉拒左,等Ambrose去完旅行點都得啦,但旅行前真係小心d好!就係咁,原本今日節目好好,變成無節目,重要得媽咪一個人湊成日,諗起都有d頭痛,成日流流長,要動吓腦筋點快過d至得!
不過Ambrose乖乖,同媽咪一瞓就瞓到十一點半,起得身梳洗落樓下食少少野,都已經係十二點幾一點嘅事.食完野,媽咪同Ambrose行十蚊店,睇吓有d咩得意野買,點知呢個Ambrose瞓到咁晏,佢竟然食完野好似好攰咁,行路都無咩精神咁!原本媽咪重諗住行埋十蚊店去Ellen姨姨屋企借條學行帶去新加坡綁實Ambrose唔好走失,點知媽咪問佢係咪好眼瞓時佢真係點頭話要返屋企瞓覺,真係估佢唔到呀!
媽咪同Ambrose返左屋企,玩多左一陣就瞓覺,今日d時間好似好快過,哈哈!Ambrose瞓醒後食埋野,媽咪就諗同佢玩咩好.本身諗住同唔到HeiHei畫畫,自己都可以留在家畫,不過媽咪望吓個鐘,要畫畫前後需時起碼個半鐘,加上次次畫完畫都要沖涼,但夜晚又要去婆婆度食飯,食飯又會攪到污糟哂,媽咪又唔想,所以時間唔許可都係唔畫喇!媽咪諗起之前買嘅豉油魚仔同食用色素,加上剛才又在十蚊店添購左一set魚蟹魷魚公仔加撈網仔,媽咪一於同Ambrose玩撈魚仔蟹仔啦!
媽咪首先加d熟水落個小兜度,加左 一兩 滴食用色素,盤水就即時變得碧波蕩漾,咁樣做係因為媽咪希望Ambrose可以睇清楚水嘅流動,一擠一放d水會入同出,呢個係因果關係,但因為Ambrose成日都會放野入口,媽咪都係整d可以食得嘅水俾佢至安全.媽咪一攞d魚仔出黎,Ambrose已經笑哂,好期待好想攞上手,媽咪教Ambrose放條魚仔入水中擠擠擠,咁就可以餵飽魚仔,不過Ambrose就只係咁揸住條魚係咁游,笑騎騎咁,都唔係好餵到魚,媽咪唯有出手幫佢完成左十幾條魚仔.之後媽咪响廁所企缸放左一盤水,擺左之前十蚊店嘅魚仔蟹仔,再加埋呢十幾條綠色魚仔,媽咪示範左一次撈魚,Ambrose好叻跟住玩,撈完上黎又倒番落水再撈過,好enjoy!媽咪見Ambrose一路玩都係蹲响度無郁過,腳趾抓實地下抓到屈住哂,媽咪又唔夠力將盤水搬出廳玩,媽咪唔想佢蹲太耐,驚佢玩得攰同投入果時一個唔覺意中左個頭落水.加上廁所又迫,媽咪陪佢玩到攰哂,所以媽咪唯有叫停Ambrose唔好玩喇,點知佢都唔聽人講野,埋頭埋腦係咁撈.媽咪無辦法,唯有鬆開個塞,托高少少個盤等d水流走,就係因為咁,Ambrose蹲得太低,佢又係著body,佢件body底濕左,媽咪又要同佢換衫,真係攰死人呀!
玩完換好衫,約左Ellen姨姨响樓下等,攞埋條帶再一齊行過去婆婆度.去到婆婆度見到表哥,好似好生保咁,媽咪叫左佢兩個出走廊玩吹泡泡,其實兩個人都要做吹果個,都係各有各玩,玩左一輪,都係時候食飯喇!婆婆呢度真係方便,想玩泡泡一開門就玩到,唔使行落樓去d少人地方或公園玩,媽咪次次去都一定記住帶泡泡水,玩住等開飯,哈哈!
幼潛三期 – 第八堂
今日爹爹要返工,媽咪要返學就要獨自同Ambrose搭西鐡喇!不過因為早兩日落雨,天氣唔好,爹爹叫媽咪唔好上堂,留家休息,媽咪其實唔想唔返學,始終幼潛嘅得著多一d,而且幼潛無請假呢回事,唔返就即係白俾錢,媽咪梗係唔多願啦!不過媽咪都要向現實低頭,一個人湊Ambrose出去咁遠,媽咪都未試過,已經係一個挑戰,重要落埋雨,媽咪真係驚攪唔掂,最後媽咪都係同意爹爹唔返學,免得淋病左又麻煩!一旦決定左之後,媽咪就放心瞓覺喇!點知瞓到成十一點幾先起身,發覺天氣不知幾好,真係飲恨呀!
2011年6月11日 星期六
2011年6月11日
今日一早去接婆婆覆診,今日早左去到診所,一樣好多人,不過好彩唔使等好耐,頭尾都係個幾鐘就走得,算快!未見醫生前姑娘同婆婆驗眼,媽咪見過未做手術前婆婆驗眼嘅情景,真係嚇媽咪一跳,媽咪估唔到婆婆竟然近在兩三尺內有多幾多手指豎出黎都睇唔到,唔好講話十尺外果個大E字腳向邊!今次驗眼,雖然婆婆都係睇唔到大E大Z定大K,不過媽咪感覺到婆婆係可以睇多少少近距離豎起左幾多隻手指,其實尺數有兩三尺,係唔多,不過比起之前,半尺都叫多左,都係好事架喇!見埋醫生,一切順利,醫生轉埋隻眼藥水俾婆婆,走得!
Ambrose今日無人湊,所以爹爹要湊住佢等我地.爹爹同Ambrose去左新世紀等我地,玩左遊樂場,媽咪同婆婆去左Pokka度食野,又貴又唔係特別好食,至激氣係service唔係幾好,唔係婆婆嫌三嫌四,媽咪一定求其搵間野入去食就算,唔會入呢間囉!
送埋婆婆返屋企,爹爹要媽咪打去cancel今日堂playgroup,一來大家都真係好攰唔想又頻撲出去上堂,二來過幾日之後就去旅行,爹爹話唔想Ambrose頻撲上堂易病喎!所以今日過左一個悠閒嘅星期六呀!
2011年6月6日 星期一
2011年端午節
2011年嘅端午節,無咩特別,只係去左舅婆度大班親戚聚會及晚飯.Ambrose今日同表姐勁玩,三表姐弟落左樓下遊樂場玩,滑梯,爬架,石春路等,Ambrose重無啦啦响個小爬架度不停做引體上昇,真係唔知佢攪咩?!不過又覺得幾攪笑!哈哈!响公園玩泡泡水,Ambrose又係唔追泡泡,不斷要自己吹,真係唔明點解個個小朋友都鍾意追泡泡,就單單係Ambrose只吹唔追?!
2011年6月5日 星期日
童愛藝術
上完幼潛過左海港城食野兼行吓,本來媽咪想話行吓反斗城同book buddies,點知爹爹一句話又行反斗城就取消左,連帶隔離嘅book buddies都不宜久留,媽咪唯有行去睇吓Itsmagical有咩得意野!媽咪之前見有個jumbo stamp pad,可以俾Ambrose成隻手放上去再印手印,好方便,媽咪好想買,因為自己用顏色開出黎嘅話,d顏色又唔均勻,而且要倒好多顏料出黎先可以做到手印,又會攪到好混亂,有左呢個jumbo stamp pad,印手印真係話咁易啦!不過媽咪見一個都成$69,而且又得兩隻唔靚嘅色,媽咪真係唔捨得買.見美國有唔少art and craft accessories幾平,研究左一輪响美國訂番黎之後,又覺得運費頗貴,又有d唔做international order,其實都幾煩,最後媽咪都諗住响Itsmagical買住一個睇吓Ambrose鍾唔鐘意先,見今日多左隻橙色,雖然望落都唔係好靚咁,不過都總好過深藍色同好似深藍色嘅深紫色啦!所以今日嘅收獲係一個橙色jumbo stamp pad!
買完野,媽咪行過去mothercare睇野,爹爹就推左Ambrose想搵個位坐吓等媽咪,點知行行吓媽咪收到爹爹電話,佢話佢去左一個叫童愛藝術嘅攤位坐低左!媽咪行左過去睇,原來係unicef籌款,只要捐$50就可响其中四個counter玩art and craft,加多$50就可畫埋油畫.開頭爹爹捐左$50,我地諗住都只係玩果四個counter都好夠喇!
媽咪見到有其中一個counter係crayola嘅,而玩嘅係fingerpaint,因為媽咪呢排都有諗過買佢隻fingerpaint,但媽咪又一直用開佢嘅kids paint,所以好想睇吓質感有咩唔同,所以媽咪第一時間衝左埋去喇!不過負責人好似對我地咁細嘅bb無咩興趣咁,我地自己攞起手工衣著(同屋企果件一模一樣,Ambrose二話不說都識伸手去著喇),之後坐左响度等.眼見個工作人員擠左d顏料响塊膠片上,但原來唔係俾我地,佢係俾我地之後嘅小女孩,重好有心機响佢張畫紙度畫手指畫,完全無理我地,亦都唔似想理我地.媽咪見到咁,就問隔離個姐姐係咪可以玩架喇,佢只係將一塊之前擠左嘅顏色膠片俾我地,任我地自己玩,無話示範手指畫,媽咪覺得有d俾人輕視囉!不過Ambrose一見有顏色玩就開心,佢自己畫畫撈撈,自得其樂,媽咪陪佢玩都無再諗喇!只見Ambrose最後將膠片上所有顏色撈埋哂一齊再印印印,用哂成張膠片顏色,媽咪好衰咁心諗,Ambrose叻仔,用哂佢地d顏色,撈到佢地一定要清理張膠片,總算出左氣啦!媽咪同Ambrose玩緊時都有問姐姐其實kids paint同fingerpaint有咩分別,姐姐好尷尬咁話佢都唔係好清楚,但佢就話應該只係新裝同舊裝嘅分別,而新裝嘅顏色又再sharp一d,媽咪試落質感係差唔多,係黃色嘅kids paint比較水d,一倒就倒好多出黎,而fingerpaint好似杰身少少,方便用幾多擠幾多!媽咪諗,兩隻顏色應該係一樣,只係唔同名呃d人去買咁囉!哈哈!畫完畫,媽咪再同爹爹講番頭先嘅遭遇,原來爹爹都覺得d人唔想理我地,唔知係咪見Ambrose咁細,覺得我地唔係佢地嘅target所以唔理我地,媽咪覺得呢d人實在太短視囉,bb細唔代表我地唔係target customer,媽咪之前一樣幫襯左佢地唔少野,佢實在太看低我地喇!
之後媽咪同Ambrose去左玩泥膠,媽咪知道Ambrose唔多鍾意泥膠架喇,不過見有得免費玩,一於捉佢去玩吓試吓,可能佢又接受到呢?!點知Ambrose真係麻麻地,叫極佢都唔肯掂舊泥膠,媽咪唯有自己扮玩得好開心黎引佢,不過真係無咩效,Ambrose只係應媽咪要求,係咁易掂一掂舊泥膠(媽咪係叫佢大力按落個模到架)!玩左一陣,Ambrose係咁擰頭,媽咪唯有見好就收啦!
呢個時侯媽咪見到原來畫畫果度有成台一盒盒顏色任“不”攞黎畫畫,好似幾好玩咁,而Ambrose又係咁想行埋果台顏色台度,爹爹見佢有興趣,就走左去捐多$50玩埋畫畫喇!
姐姐同Ambrose著好圍裙,Ambrose行到去畫架前,真係似模似樣,成個小畫家咁!媽咪幫Ambrose去攞顏色返去畫,原來呢d顏色係塑膠顏料,質地好杰,畫上畫布會“章”住咁,質感都幾得意,望吓原來呢個counter就係而家好流行嘅art jamming,媽咪不知幾開心,$50可以體驗吓,真係好抵,而且今日所有作品包埋呢幅畫都可以攞返,媽咪覺得超好囉!Ambrose係咁畫,又用畫筆,又用油掃,又用海棉,佢重一個唔該fing左d顏色上媽咪條褲同鞋度,地下都有呀,而佢自己就一衫都係顏色之餘,對手係污糟到爆呀!好彩姐姐走埋黎話唔緊要,佢就係見Ambrose玩得咁開心同咁有興趣畫,佢靜雞雞俾左塊display嘅畫布俾Ambrose畫多一幅,媽咪真係覺得姐姐好好呀!媽咪多口問姐姐art jamming少少資料,原來响銅鑼灣玩一節三個鐘都要二百幾三百蚊,而如果响中環就重貴d,要三百幾四百蚊一次!媽咪今日以$50可以同Ambrose體驗吓,真係超值!玩左今次,媽咪都係等Ambrose大d先同佢再玩呢d畫喇,太貴喇,大d先啦!
畫完畫洗乾淨哂手腳,再去另一個counter做眼鏡,都係攞左d紙油顏色,油好之後俾工作人員貼在所選眼鏡框度帶,都幾cute架!不過對於Ambrose黎講太大喇,佢自己都feel到,唔多願帶走左去!
最後再攞左張puzzle plain咭,又係隨意畫野,畫完可砌上出面display度隨意創作,不過爹爹又覺得係Ambrose手筆,唔捨得留响度,所以我地無砌上去攞走埋喇!本來重有穿珠手工,不過玩到周身污糟哂,又玩左好耐,最後爹爹話唔好再玩喇,返屋企抖吓喎!
今日花費左$100,有咁多野玩,玩左好耐,又有意義,真係好正!如果成日有呢d商場活動就好喇!
幼潛三期 – 第七堂
今堂上堂前重同爹爹傾邊個入去上堂,結果媽咪諗住有兩堂都無陪Ambrose上,就話都係媽咪陪上啦!
不過媽咪好後悔囉,因為媽咪見到台面上有好多香蕉,諗起呢幾次上堂都有有關食物嘅遊戲,心諗d蕉唔係我地用架麻?!點知真係!!!媽咪成世人都唔多鍾意香蕉,一定唔食,而且重覺得好臭,真係唔好响媽咪視線範圍內食蕉,蕉就好似榴槤咁,有d人覺得好香,有d人就覺得好臭,而我係覺得d蕉係勁臭果d人囉!一開始姨姨就要小朋友搣蕉皮,當然係要媽咪幫手搣左個頭先啦,真係難為媽咪,要近距離嗅蕉之餘重要用手搣,要掂條蕉,真係攞命!不特止嘅係Ambrose搣到尾成條蕉趺落黎,果條咁嘅蕉又熟又爛,媽咪要用手接住放响碟上面,咦,超核突!!!之後姨姨要小朋友用刀切到條蕉一片片,我好想叫救命,因為Ambrose一定係拮把刀落去唔係真係拉動隻手前後去切,媽咪又要用手幫手按實條蕉,又要教Ambrose係要切而唔係拮,見到條蕉又熟到咁深色,又要掂,真係超極後悔囉!最後姨姨要小朋友用叉拮起食,Oh My God!!!一來Ambrose本身同媽咪一樣係唔食蕉嘅,二來Ambrose一直都會同媽咪分甘同味,有野食都會俾媽咪食.果然,佢自己食完又吐出黎,媽咪要接住佢咬過又吐番出黎嘅爛蕉,真係好核突,Ambrose之後又拮起另一片俾媽咪食,真係想嘔囉!媽咪唯有同佢講媽咪同佢一樣唔食,唔食其實唔係問題,但其他家長小朋友又食緊,姨姨又睇住,媽咪好驚姨姨話媽咪自己挑食令到小朋友都挑食,真係有少少壓力囉!好彩姨姨都見Ambrose係咁吐,佢先話小朋友唔食就由得佢家長可以自己食埋佢,媽咪即時出聲話Ambrose唔食之餘,媽咪都唔食架,驚左成堂Ambrose塞俾媽咪食添呀,全班人大笑,哈哈!
之後姨姨派左一張紙,上面間哂線,媽咪見到一格格都知咩事,又係貼貼子,不過今次姨姨要小朋友由上而下同左至右咁貼過去,唔似以前咁隨意貼,姨姨話咁樣係俾到小朋友空間感,亦都比佢知咩係上下左右,同埋最重要嘅係將來返學嘅寫字模式係咁,俾佢地習慣喎.貼完貼子重要貼飲管,再將張紙對摺痴實,咁就可以做枝旗仔喇!Ambrose第一下就已經唔係貼左上角或右上角,佢貼左落中間,媽咪唯有由佢開始果格開始由上而下由左至右,點知姨姨見到我地由中間開始就話媽咪無聽書,真係冤枉囉!Ambrose又係第一個貼好貼子做好旗仔,自己係咁fing係咁玩,又當枝旗係刀仔鋸鋸吓,好攪笑!媽咪望吓其他小朋友,原來媽咪一直都以為好易嘅手工唔係真係咁易喎.媽咪見其他小朋友重貼緊貼子,一係唔多想貼周身郁,一係就唔貼要家長貼,同埋其實貼飲管並唔係真係要搽哂膠水自己貼,而係一早痴左雙面膠紙,小朋友只係搣番個底出黎貼,但好多小朋友都唔整唔搣,總之媽咪見有d家長頭都大埋,為左趕進度都係自己做左就算,媽咪好慶幸Ambrose都ok喜歡做手工,可能同佢鍾意貼貼子呢個興趣有關啦!所以媽咪真係要多d陪Ambrose做手工,訓練佢專注力,呢樣野真係好緊要呀!
媽咪失憶,平時一堂幼潛有三個遊戲玩,媽咪只係記得兩個,點都諗唔番第三個遊戲係咩,真係渣渣!
2011年6月4日 星期六
2011年6月4日
尋日先去完Disneyland,玩到散哂,今朝早就同Ambrose過左去雅雯屋企玩,估唔到媽咪咁都頂得順,重有精力陪佢去玩,哈哈!今日Ambrose好攪笑,自己攞起左一枝長棒,無啦啦用咀咬/吹住棒頭,雙手在棒下,頭微微向下,雙眼合埋,一面陶醉好似吹緊色士風咁,真係俾佢笑死,諗唔到佢响邊度學返黎,因為似乎佢都應該無見過吹色士風,不過媽咪諗可能佢唔係扮吹色士風,而係笛之類,會唔會係之前睇過管絃樂果時學返黎呢?!如果係嘅話,咁Ambrose觀察力都唔可以睇少(因為媽咪次次都買最平最遠嘅飛,哈哈),真係應該同多d佢去音樂會至得喇!今日佢同雅雯運波波,玩得不知幾投入,估唔到運波波都可以玩到咁耐!撞啱雅雯食飯時候,Ambrose都痴住食蛋飯,點知可能佢唔太鍾意d飯太黏,佢一路食一路吐番出黎,媽咪再嘗試俾佢食,但Ambrose一向都唔太愛黏立嘅食物,所以媽咪都無佢辦法,一於收起唔俾佢食喇,費時佢失禮人呀!
玩左一輪,下午又去左上shining garden playgroup,今日主題係dragon boat,因為就到端午節喇!雖然主題係叫dragon boat,不過只係手工係,學生字只係教shapes,係以唔同形狀嘅糉黎教shapes,媽咪就覺得麻麻地喇,因為d糉隻隻都有繩綁住,又係比較cute化,角係圓角嘅,媽咪覺得唔係好突出到真正嘅形狀,可能有少少confused囉!果然,平時Ambrose一定分到唔同形狀嘅,今日上堂要分糉時,佢都有一次將個糉想放錯落第二度,平時佢玩matching遊戲都未試過錯架麻,所以媽咪覺得呢堂設計有少少求其,其實可能用dragon boat做主題,教小朋友咩係端午節,會有咩食,有咩做,媽咪覺得咁樣先叫配合主題囉,而唔係用左dragon boat做主題無啦啦教形狀,d形狀又唔係做得好,今日真係麻麻地呀!
上完playgroup都六點喇,媽咪第一次同Ambrose响商場行住等爹爹放工一齊食飯,爹爹成八點幾先返到黎,媽咪就行足兩個幾鐘,真係散哂呀!不過咁樣嘅三人世界撐台腳又唔錯喎,平時都係一班人多,有時得自己一家三口又有一家三口嘅樂趣嘅!
2011年6月3日 星期五
遊廸士尼
之前媽咪响facebook抽到兩要廸士尼入場卷,一直都未有時間同Ambrose去玩,拖拖吓張入場卷又就黎到期,爹爹返左shift之後要夾埋爹爹去又有少少難度,結果媽咪無辦法之下唯有衰衰地病假一日同Ambrose去玩啦!因為媽咪除左唔想浪費左張入場卷之外,最重要係媽咪想用埋張入場卷補差價upgrade做annual pass,所以如果唔去,唔止係浪費左張卷,重係浪費左以平過半價黎買張pass嘅機會,所以衰衰地都要病假啦!
Ambrose又係响搭車途中瞓左,落左車upgrade埋張pass,入埋閘見到個mickey頭,爹爹就忍唔住叫醒Ambrose,Ambrose懞鬆鬆咁驚覺自己入左廸士尼,醒哂!因為今日係平日,園入面唔算多人,排得最耐嘅遊戲都唔使三十分鐘,算係咁啦!今日玩左好多野呀,旋轉木馬玩左兩次,Winnie the Pooh兩次,小飛象一次,咖啡杯一次,小小世界唔記得兩次定三次,巴斯光年Ambrose玩左一次,媽咪响Ambrose瞓左期間自己入去玩左一次,無人玩,唔使排,可以好free影相,adventure land嘅船一次,tomorrow land果個好似小飛象形式嘅飛上去轉都係一次(都唔知佢叫咩名,哈哈!),連之前有朋友想同囡囡玩嘅揸車車(又係唔記得叫咩名)Ambrose都竟然夠高可以玩埋一份,又玩左一次!嘩,估唔到今日真係玩左唔少野!
行行吓見到有水玩,見天氣咁熱,忍唔住叫Ambrose一齊行入去玩水,佢見到有水氣周圍飄好濛瀧咁都有d猶豫,不過當佢見到有幾盆水可以伸手入水玩就開始顛起上黎,係咁撥水,結果佢一身濕哂,媽咪完全無諗過會玩到濕身,所以都無同Ambrose預備spare嘅衫褲,媽咪好無奈當街同Ambrose除左件底衫,用毛巾仔攝住心口位置,等件濕嘅面衫唔好咁“醃”住個身攝親囉,下次去一定要帶多套衫先好同佢玩水喇!
差唔多走果時Ambrose係咁扯住我地入園方向,爹爹後來發現佢原來係想睇ballon,結果一向唔捨得入園消費嘅爹爹媽咪,最後都因為見Ambrose好似好想要個ballon,都消費左一百蚊買左一個俾佢玩,Ambrose一攞到ballon果然好專心咁玩,又抆又扯又追,爹爹同媽咪叫極佢都聽唔到咁!
今日雖然係熱左少少,但玩到咁多野,真係覺得好完滿好開心,Ambrose又好似好鍾意玩機動遊戲,媽咪見到佢開心都覺得好開心,而且又可以以六百蚊upgrade左兩張annual pass,真係超抵呀,未來呢年,真係要同Ambrose去多d玩至得喇!
2011年6月1日 星期三
2011年6月1日
呢排Ambrose對puzzle有興趣,早排佢响媽咪書櫃下摷到一盒alphabet floor puzzle,係一列長火車,車上除左有字母重有好多唔同動物小丑汽球公仔,可能係呢d吸引住Ambrose,所以佢响媽咪果三盒puzzles中只係摷呢盒出黎玩.二十一個半月嘅Ambrose重未識講好多野,又未認得英文字母,唔知佢係behind左定未到文字敏感期,不過媽咪見佢對盒floor puzzle有興趣,當然唔會放過機會,同佢一齊玩啦!Ambrose唔知點解知道puzzle係要逐塊砌上去,所以原則上媽咪唔使教佢“砌”呢個概念,媽咪只係順住字母排序,每攞起一個字母puzzle,都會盡量放在Ambrose眼前俾佢睇到再讀一次至俾佢,Ambrose就會好努力自己砌落去,由於呢副係真puzzle,每塊puzzle都係波浪形有凹有凸,所以對Ambrose黎講砌上去係有難度,不過媽咪都俾佢自己發揮,由得佢試,結果係有d佢可以砌到,有d就要媽咪提佢至砌到,不過媽咪已經覺得Ambrose好叻架喇,比起之前上幼潛只係將兩張直線puzzle拍埋一齊,呢個真puzzle所需嘅技巧又高左,雖然佢唔係認到個圖去搵去砌,但要攞起puzzle,由高而下砌啱位真係叻左好多喇!呢排媽咪放工,Ambrose都必定捉住媽咪同佢玩一次,砌完架火車,佢重會自己“砵砵”聲推住架火車,好開心咁,玩完又會自己拆番放番入盒!
今晚食飯後,媽咪又繼續手工時間.首先媽咪俾左張畫紙同水彩畫筆Ambrose塗鴉,一如以往,Ambrose係好鍾意亂畫一餐,又將唔同顏色溝埋一堆,又用手玩顏色,整到一手都係,媽咪由得佢玩,因為Ambrose未沖涼,唔整污糟幅牆嘅大前提之下,媽咪係唔會阻止嘅!玩到咁上下,張畫紙都畫滿哂顏色,媽咪就同Ambrose去沖涼,沖完涼之後,d顏色已經乾哂喇!媽咪再將之前留起嘅廁紙心攞出黎,再將又係之前用剩嘅色紙包起個心,張紙竟然啱啱好夠大,哈哈,真係預都無咁準呀!其實媽咪係可以俾Ambrose自己包色紙,不過為左Ambrose快d可以睇到做緊咩,媽咪都係快手包好,再剪兩條鬚鬚,貼埋圓點貼子做眼,將之前Ambrose塗鴉嘅畫紙剪成蝴蝶翅膀貼上包好嘅廁紙心上,咁就完成左一隻蝴蝶喇!媽咪準備左大量圓點貼子,要Ambrose自己幫蝴蝶貼貼子變靚d,Ambrose知道自己係負責貼貼子,超合作咁係咁貼,直到所有貼子貼完為止. Ambrose整好隻蝴蝶都玩左一陣,係咁飛飛飛,媽咪好滿意呢個手工,一來可以俾Ambrose玩佢至愛嘅塗鴉,二來又可以郁多d小手指,三來係帶到一個概念俾佢,原來物件係可以透過唔同組合變成另一樣野出黎,媽咪諗,呢個應該係好初步嘅創作整合概念,俾Ambrose多d認知!經過呢兩晚嘅手工時間,媽咪發覺Ambrose做手工都幾夠專注,唔會玩玩吓走左去,亦都唔會一見到就無興趣要走,Ambrose係會睇媽咪攪咩鬼,再聽媽咪話做咩,自已再動手做,媽咪覺得除左睇書,做手工都可以訓練專注力,而從做手工中,又可訓練埋手部靈活度,培養藝術創作等氣質,真係一舉幾得!媽咪真係要努力諗多d/學多d唔同手工俾Ambrose玩至得喇!


text:
2014年12月27日星期六
甜酸齋,咖哩齋
36 則留言:
超級唔鐘意食 !除左油仲有好難食, 超難食, 勁難食, 難食到冇盆友XXD回覆刪除回覆
真好食, 超好食, 勁好食, 好食到冇盆友!!!!刪除
我都鐘意食, 不過要炸, 就唔好攪我啦回覆刪除回覆
炸啦,炸啦. 好食架, 食啦食啦.刪除
我先幾日都有整過酸齋回覆刪除回覆
咁有冇DIY麵筋?刪除
唔知外國人食物唔食呢?回覆刪除回覆
我自己獨食,真係唔知.刪除
呢個我整過一次,都幾多功夫,就冇再整啦回覆刪除回覆
雖然多功夫,但係鍾意食冇法.刪除
好似買番黎影相咁喎!回覆刪除
如果由麵粉整嘅,呢個簡直係神蹟!回覆
有得買我就唔使自己整.刪除
- 回覆
係咪因為要炸,e+唔整喇?刪除
好似樣,回覆刪除
我都like酸齋,
咖哩味我都麻麻~~
好一碟鴛鴦麵筋...回覆刪除
不過齋呢樣野,我鍾意食素多 d :P
新年快樂!明年再見~回覆
Happy New Year!刪除
點解冇人用南乳煮呢味齋?回覆刪除回覆
又係喎. 咁你試咗話我知啦.刪除
甜酸齋~ Sky都好 Like 的^^回覆刪除
Anyway Happy New Year to U ~
哈哈整得好似樣呀 , 我都係鍾意食酸齋多啲0架 .回覆刪除
你好犀利,整得好似好好食喎回覆刪除
掂喎~~真係整到好似買番黎的水準...回覆刪除
始終自己整好過買...因為唔知出面用咩油炸?!!!
我都鍾意食甜酸齋呀!回覆刪除
不過懶得整就買台灣個D罐頭麵筋來食
用來送麵正!
珮夫人回覆
我都鐘意食甜酸齋,你好叻,甜酸齋都識整!回覆刪除


text:
2016年10月9日星期日
早餐腸
食譜嘅份量好多, 我梗係冇跟啦. 你有幾多肉咪自己計數囉.
份量我照跟佢打>> 2.3kg 豬肉,42g 茴香籽, 42g 鹽,25g 薑蓉,21g 鼠尾草,7g 辣椒碎,9g 糖,9g 黑胡椒.
整肉餅我再加咗浸過奶嘅舊方包.
幾好味,但我冇印象早餐嘅腸仔有呢個味囉.
39 則留言:
個樣幾好味,你配咗乜嘢一齊食?回覆刪除
會唔會逐樣試?回覆刪除回覆
會呀,已經揀好咗下次整乜.刪除
腸有N多種,你冇奶油食勻囉回覆刪除回覆
早餐嚟嚟去去都係食嗰啲㗎啦.刪除
- 回覆
我就太耐冇食會掛住.刪除
- 回覆
如果冇我唔嘅食材我都會試㗎.刪除
激讚嚿充大頭鬼嘅隔夜麵包,慳咗買肉錢打斧頭,嚿肉餅又大份咗好開心,食落飽肚又唔影响肉餅味道.多個方法清梗啲隔夜麵包,一個人買一磅麵包,驚放得耐會發霉要扔落垃圾桶浪費食物,唔想迫住餐餐都食麵包咁慘,咁樣整係食咗麵包都冇麵包味幾好呀!回覆刪除
呢個肉餅我可以成日食都得,跟書一次過做三種唔同味道,三日食九餐都唔厭喎!跟飯,公仔麵,意粉,米粉,薯蓉,麵,沙律菜,麵包,粥,通粉,蕃薯……回覆
浸過奶嘅舊方包可以令啲肉冇咁鞋㗎.刪除
呢個肉餅百搭啦,乜都啱.
整肉餡就同整肉丸差不多,最緊要係撻得勁至會彈牙好食,但你好似冇寫要加水份?回覆刪除回覆
冇加喎,食譜都冇.我整開都冇落㗎.只係蒸肉餅我先加水.刪除
整腸仔要咩架撐?回覆刪除
唔想掂啲腸衣咪整無腸衣嘅腸仔囉
我去超市都係買無腸衣嘅腸仔,因有啲腸衣真係趙成個鐘都趙唔爛回覆
塞啲肉入腸衣嗰個嘢.刪除
冇腸衣腸仔佢點定型㗎?
都係雪硬佢再煎或焗囉,呢個教你用間尺:刪除
youtube.com/watch?v=jOAp79BIcUM
亦都有啲人用保鮮紙包到實一實,放落滾水度淥熟佢
留失!刪除
用保鮮紙包呢個方法唔錯.👍刪除
但如果要放落滾水度淥熟佢,就要用啲耐熱嘅保鮮紙刪除
我買嘅保鮮紙唔知可以耐熱幾多度.刪除
個盒應該有寫,無寫即係唔耐熱,起碼係microwave‐safe,耐熱嘅係厚啲㗎刪除
乜唔係所有都microwave-safe嘅咩?刪除
我度啲生產商要test啲產品而又pass咗,先可以喺個盒度寫明microwave-safe,如果無寫,可能係生產商費事晒錢test,未必唔係microwave-safe,但為安全起見,都係用有寫明嘅好啲刪除
留失!刪除
記得細個時初初有保鮮紙時係有分.之後唔多覺有人提,仲以為全部都進化咗.刪除
撈埋隔夜包唔駛食咁多肉回覆刪除回覆
浸過奶嘅舊方包可以令啲肉冇咁鞋.刪除
整腸仔好多大工程, 整肉丸方便得多, 等我得閒整下呢個食譜先,回覆刪除
請問腸仔要預先煲熟才去煎嗎?有無話要幾多度水溫去煲? THX.回覆
本食譜又冇教人點煮嚟食喎. 但係我呢度啲人係直接煎熟,唔會預先煲熟佢先.刪除
當burger食好正呀回覆刪除
肉餅好似好好味噃~回覆刪除
好似美式早餐啲sausage咁.回覆刪除回覆
咦?我要睇睇個作者係邊度人嚟嘅先.刪除


text:
Monday, 17 March 2014
要爆了!
呢個星期六無啦啦同包爹嘈,佢話我近排語氣好差好燥!我嗰刻先諗起自己真係無咩耐性,下下一句得埋佢度就走開.又話我最近完全ignore左佢,同佢講野都係離不開包包...
包包六個月開大開始食固體,因為包包仲係厭奶中,除左開奶茶,我最近就成日諗可以整咩畀佢食,希望呢個曳豬可以食多啲.咁我要返工,就緊係放工放假先攪呢樣嗰樣.呢幾日工人姐姐病左,星期六又要同佢去睇醫生.雖然包包食得唔多,但又煲粥又要blend啲veggies ,食水果要磨要過濾網,都好take time又多野攪!我仲要用lunch time 時間買整畀bb嘅食物 (因為放工要仆返屋企)!當然仲有上網search info 嘅時間...
而且呢個曳豬包,依家唔肯畀papa餵奶,papa餵一啖都唔飲,要我同姐姐餵!所以夜晚last一餐要我餵.久而久之,我都係夜訓.一日24小時都唔夠用,個人好攰.
可能因為咁,個人變得忟同緊張.
包爹話我,你唔好咁緊張啦?!(個語氣係好唔耐煩咁講)
呢句看似關心嘅說話我聽完就爆啦,係因為佢覺得我做得太多,簡單啲講佢覺得我做嘅野好多都係無謂!
我好唔開心呀,原來我做咁多野佢一啲都唔appreciate ,仲嚴我緊張得濟,攪太多野!佢只係見到我買好多野返黎,然後呢埋廚房攪一大輪,
完全唔明我點解咁做同做緊咩野!
我都想唔整咁多野,第一,包包如果咩都食我就唔使煩啦!第二,啲野我唔做邊個做呢?
當然,女人嘅眼淚永遠係勝利嘅...
我會檢討下自己嘅態度,但都希望你地啲男人好好欣賞我地為bb所付出嘅努力!
包包,你乖啲啦,你乖啲食多啲papa mama就唔會嘈交啦!
上星期去左alvin yau 度影相,等我有時候upload 相再分享 (>_<)
23 comments:
我覺得你老公係關心你, 唔想你咁緊張呀!ReplyDeleteReplies
我同你一樣 有anki 之後都好忟架ReplyDeleteReplies
可能都係缺乏休息吧!我都係呻下,anki媽一齊加油!Delete
我都好明白媽媽會好緊張BB,大家都放鬆啲啦.見到包包咁可愛,就開心返啦ReplyDelete
完全明白, 完全經歷過ReplyDelete
蛇仔爸同包爸一模一樣, 覺得我過份緊張, 做多餘嘢, 好似完全唔體會個老婆苦心, 唔體會在職媽媽嘅辛酸, 你仲要有姐姐, 我仲要一手包辦家頭細務, 仲要餵人奶~所以你可以想像, 我同蛇仔爸嘈交嘅frequency 一定仲多好多
但隨住蛇仔明越嚟越大個, 輕鬆咗, 亦慢慢建立出一套模式, 大家關係就會冇咁tense, 回頭再唸一唸, 其實當初嘈嘅都係好瑣碎嘅事
同埋我覺得男人其實都可能唔識表達, 但內心係感激嘅, 咁尤其是包爸係圍村人, 可能都會大男人啲
冇事冇事, 講到尾佢呷個仔醋啫, hahahahahaReplies
哈哈,可能係呷醋!最怕個仔遺傳呢啲大男人性格!Delete
我都經歷過,個排亞女又係唔食野我又要諗煮咩比佢食而老公又話我多鬼餘等等,真係激到爆燈呀,不過你老公都可能真係想你輕鬆d, 唔係想激你既, 開心d 啦!ReplyDeleteReplies
我都想放鬆啲,不過講易做就難,另一半嘅支持好緊要!Delete
新手媽媽會比較緊張~~ 放鬆d 啦! 老公同bb 都一樣咁重要架嘛^^ReplyDelete
小朋友扭計唔合作時,媽媽一定最忟最燥,爸爸又通常呢D位都唔識do,結果就火星撞地球,呻吓下咗道氣就無事㗎啦,不過適當時都真係要放鬆D,太緊張對你同包包都唔好㗎﹗ReplyDeleteReplies
我都想放鬆啲,但講就容易做就難,包包呢兩日又飲好少奶啦Delete
有時忟忟地真係唔覺意語氣重左,不過大家都係緊張包包,當然包爸都係緊張你啦.ReplyDelete
不如搵個機會,半日都好,兩公婆去拍下拖relax下 :)Replies
唔知點解我覺得懶低包包自己去玩好似好衰,包包已經成日對住姐姐,放假我覺得要彌補返陪多啲佢呀Delete
做媽媽的係好特別緊張囝囡的一切~ 你會唔會教工人整BABY FOOD比包包食? 咁你可以多D自己時間, 無咁大壓力啊~ReplyDeleteReplies
因為才剛開始食solid,包包依家又食得唔多,所以會遲少少先教姐姐.唉,包豬如果食好訓好我就無咁辛苦!Delete
原來大家都一樣...男人成日都覺得湊BB好易, 老婆咩都會攪得掂...生咗B後都唔知嘈過幾多鑊了, 唉ReplyDeleteReplies
咪係,咩都係老婆攪掂,但又埋怨個老婆唔理自己,一日24小時真係唔夠用!不過我老公都ok嘅,只係呢一次忍唔住呻下Delete
男人同女人真係有D唔同既, 我都係緊張型, 成日担心囝囝讀咩學校, 反而老公又唔担心ReplyDelete
攪到我好似怪獸家長.....Replies
me too,做咁多野仲要畀人話先慘!Delete


text:
等我寫篇關於結婚既野就去訓覺先.
我既MUA係 Cindy, 佢之前係 makeup secret 度做既,
但係佢依家已經自己出黎開出左 workshop 喇.
五月一日, 我約左 Cindy, 傾我big day既野,
講左個流程佢知, 大約係點, 同埋我會著咩衫.
我專登係 final fit 既時候影左d試衫相,
咁我就可以比 Cindy 睇下,
我果日既衫係點既.
當日我地傾我既造型其實唔係花左好多時間.
其實係開頭既時候,
Cindy 有問我有無咩特別既造型鐘意,
同埋慢慢解釋比我知,
佢會大約同我做d咩造型,
佢解釋左兩個之後, 我就同佢講,
其實, 你唔需要話我知你果日會點幫整,
因為, 我搵得你做mua, 我就係信晒你,
我知道你一定可以幫我扮到靚靚,
我係百分之一百相信你.
所以, 後面我只係比佢睇我選左咩衫, 同埋會唔會有外影,
再講多次個地址, 同埋 confirm 埋時間.
好多就可以走人喇.
係相討這型既時候,
Cindy 已經拎左呢個中式既頭飾出黎,
佢當時其實拎左兩組中式既頭飾,
佢話, 其實我試妝果時講過,
唔想用花, 想用中式頭飾,
所以佢專登整左兩款中式頭飾出黎.
兩款中式頭飾都好靚,
但因為呢款細少少, 而且係兩件
同埋呢款襯我多d,
所以我當日既褂妝就會用呢款中式頭飾.
而下面呢個紫白色頭飾, 都可以算係結婚當日既驚喜.
因為, 呢款紫白色既頭飾,
佢係睇完我既晚裝之後再做既頭飾,
完全襯晒我既迎賓晚裝.
好開心, Cindy 為我做左咁靚既頭飾.
圖片出處是在 Cindy 既 facebook.


text:
經典港產片《無間道》裏面嘅傻強(杜汶澤飾)講過:「如果一個人做緊一樣野嘅時候,好唔專心咁望住你,咁佢就係臥底啦!」原來唔單只做臥底需要精湛演技,做特首亦要識得交戲.話說特首梁振英噚日發表網誌,話自己拍攝第二輯新年短片時,諗住走「寫實」路線,於是就同太太唐青儀喺志願機構嘅社區廚房一齊做蘿蔔糕,然後同社區中心一班「老友記」分享.事後梁振英形容拍攝過程非常輕鬆順利,因為佢唔使「交戲」咁話.網民心裏就好疑惑,皆因短片拍攝過程明顯係早有安排,成班都係自己友,如果梁振英身處呢種環境下先至唔使「交戲」,咁佢平時面對議員或未經安排嘅公開活動,係咪全天候「交戲」呢?即係話佢對住巿民,或者遇到唔啱聽的說話,全程就會做戲,難怪講嘢冇句真.雖然梁振英話影片要走「寫實」路線,但眼利嘅網民就認為有一個好大嘅破綻,原因係網誌內其中一幅相,好清楚睇到梁振英將黑色手錶戴咗喺手套外面,網民話整蘿蔔糕時,粘米粉一定會整污糟隻錶,根本唔應該咁戴錶,認為段片明顯係交戲.正所謂真亦假時假亦真,到底梁振英幾時交戲,幾時唔使交戲?網民認為梁振英嘅演技已經達到「從內到外又從內到外」嘅境界,真係你估佢唔到.(網民點睇)Tong Desmond W K:好奇怪,如果以前肥彭做呢啲show,市民明知佢係扮嘢,但係見到都會高興,無話反感.但係換了CY做呢啲嘢,只會識得其反,越做越乞人憎.Human Chan:戲假人更假Steven Lam:由佢企起香港人面前開始已經做緊戲Billy Wong:請求以後唔好再交任何戲,市民跟本唔鍾意睇你塲戲,擾民又傷財,我一見到你在電視上現,就立即mute咗佢,認真煩呀!陳亦輝:做戲.煮嘢食就除錶啦,又唔包入膠手套裡面,隻錶又咁乾淨,又唔除錶,佢仲話一齊落手落腳煮食?大佬,蘿蔔榚用粘米粉架,少少風都一手都係啦.柒柒Benny:佢師父係咪俄國戲劇理論大師史坦尼斯拉夫斯基?Hoting Yip:無需要交戲,咁代表以前......梁匪振英,你落區時係交戲啦!Derek Wong:今次唔駛交戲......即係之前交咗,之後又會繼續交囉......以佢咁鐘意逐隻字嚟玩
2014年01月31日


text:
2010年8月28日 星期六
第二次去婚展 - 搵場地 + join試妝
搞下搞下,去到會展都3點幾lu,d攤位真係細過上次7月個時唔少,而且人都真係少過上次好多…我地今次目標清晰,行過pre-wedding個d都係咁洒手擰頭,直衝去酒席個邊~
鴻星
第一間坐低既係鴻星,因為我之前冇睇過佢d場 / 資料,所以我地都好留心聽.場地黎講我地對新世紀,格蘭同times square興趣大d,2012年菜單會以2011年+不多於10%,菜單內容不過不失,婚展優惠係15席送1席,台灣package for 2011年8月前既酒席所以冇我地份…得兩款帖同埋都幾娘下…不過落訂後隨時可以每1萬為單位再碌卡.
皇上皇
隔離就係皇上皇,梗係要再bargain下我地心儀既皇室堡皇廷啦~果然冇令我地失望,上次個姐姐已經咁爽快,今次個哥哥亦有過之而無不及^^優惠方面,上次姐姐話酒水$180,佢開$150,最後講到$100;本來寫28席先有回門乳豬同花車,佢開口就話有埋乳豬,花車就要25席先有,最後講到20席就送;最平個菜單既海鮮卷free upgrade做蟹鉗,鮑片加$100變原隻鮑魚;不過上次姐姐話幾時confirm就用幾時菜單價,但佢今次就話唔得喇,會寫明不會加多於10%;睇埋佢d帖 (包印) 同簽名綢,有好多款式,帖另外用牛油紙 / 珍珠紙印 (仲可以印埋我地樣),好靚呢^^仲跟埋回禮利是封~基本上真係冇咩extra野要自己再搞,席前fruit punch小食,5磅蛋糕,紅酒洋酒,backdrop人名,乳豬,花車,帖,禮封,泊車,只差一晚酒店咋~菜單都真係好吸引,當2012年加300蚊都好,有蟹鉗,鮑魚,任飲都唔駛$5,200,好心動呢~
彩福
當然要去詳細了解我心目中既dream wedding place啦~不過原來我地先去左唔係利舞台分店個個彩福,唔緊要啦,照聽!先問佢皇室堡彩福,因為上次去都未裝修好,佢就話皇室堡個場既size唔岩我地,話佐敦岩d,不過睇個姐姐個樣都好似唔想理我地,冇乜優惠都冇,酒水都要照計,我就直接問最低消費:14萬!皇室堡仲衰:15萬!走!
終於去返有利舞台個個彩福集團喇,仲見返上次係莊士倫敦個個姐姐添~不過今次唔係佢介紹,先黎一個宴會副經理姐姐介紹個場,問埋包場問題之後覺得唔係好對路,都話唔到事咁,就叫佢直接請負責利舞台既同事黎,結果佢叫左另一個宴會副經理姐姐黎 (睇佢個樣好似發緊夢咁),問佢2012年菜單點計,佢一開口就話以2011年+16%,我地即時呆左囉…之後我同佢講,我之前問過只係加4%,佢仲問我係邊個同我地講,我地本來都唔想開人地個名,但呢條發緊夢既友堅持要我地講,仲話我地唔講佢做唔返俾我地,結果我地就講左,希望莊士倫敦個姐姐唔會俾人鬧…之後再問清楚d,原來佢計埋加一,即應該係加6%,仲話咩佢慣左咁樣報個價俾人聽會清楚d…大佬呀!我問你菜單就唔該你答菜單啦!而家我自己唔識計加一咩?!不過講真句都好離譜囉,我唔係婚展問都平過你擺婚展個價,你黎做咩婚展姐?仲話要25席先可以包下層,最低消費要16萬,上次7月婚展利舞台個staff答我20席都得啦…幫我再問第個人都係話要16萬喎…即走啦!都無計傾,都唔係想做生意既…可能今次婚展細,9萬幾個宴會部副經理係度,但想搵個話得事既人黎都冇,極極極之失望!!!
景逸軒
我覺得成日之中除左皇上皇有得著外,就係呢一間喇…當時佢個檔口拍緊烏蠅,遞左份野埋黎仲話有空中花園,睇一睇張菜單唔貴架喎,就拉埋bb坐低 (應該我係婚展全日做得最岩既事) 原來都係係皇室堡,有個空中花園,婚展優惠係推出一個比平時菜單再平少少既菜單 (我比較過,食既野同佢平時最平個個菜單其實都差唔多,所以都算係平左),20席包4/5個場,免加一,席間任飲,落訂$1,000/席,落訂後可以任何金額再碌卡,尾數可碌2萬卡 / 5萬EPS.有帖 (印刷+$3/張及$100稿費),乳豬,紅酒 (冇洋酒),席前有限fruit punch及小食,花車 (15席送),佈置公司佈置 (20席送),冇蛋糕,真係急不及待想睇場呢~
Touch Up Production
成日婚展既唯一收穫:$380試妝.bb就係咁話唔好俾錢既,但我睇完佢d妝前妝後相真係好ok喎…符合我既要求:唔誇張,要返自己個樣,但對眼精靈左,整體感覺提升左.同埋佢間舖好靚架,係九龍塘既獨立屋,貴野既感覺,哈哈…而家俾左呢個試妝費,就可以hold到d優惠plan囉,$7,000全日送伴娘,新郎,一堆treatment (肯定係做完勁sell個d);$5,800早+午+全晚.平就唔算平,因為我而家都係網上搵到另一個心水:全日$4,880包伴娘.但就咁睇相既話就好似鍾意Touch Up Production多d呢~我仲要佢係張receipt寫明我2011年中之後先會試妝,影低左佢個package內容,之後俾我發現佢張receipt唔知點解寫得一妝一頭,拿拿聲要佢改返簽名,突然覺得自己好精明 (不過如果佢執笠我都冇計…)
臨走前我地去返酒席個堆,已經收晒lu…不過d leaflet仲係度喎!我地行勻全部酒席拎晒d leaflet返去研究~滿滿一袋“戰利品”,辛苦bb了!
2010年8月21日 星期六
尖沙咀場
因為下星期就係婚紗展,所以今日我同bb要盡最後努力係婚展前睇埋尖沙咀區既場~
百樂門 – 赫德道8號
尖東站出都唔駛行好遠 (識行既話…),先上一條金光閃閃既樓梯,一路轉一路閃到我眼花,好似有d over左…樓梯岩岩將個場分開左兩邊,有舞台個邊係一個小小既長型,可以唔逼咁放10圍,餘下圍數就要放另一邊既正方型 (但呢邊就唔多似婚宴場地),不過整體感覺都可以,因為光光猛猛,而且地毯唔深色 (原來我既要求都好簡單…) 星期一至四8萬包場,五至日10萬包場.
皇上皇 - 粵海酒店1/F
四個字:激暗,唔靚,完了!
皇潮匯 (皇上皇) – 中港城2/F
入門口位置幾有氣派,同一個入口之後分大細場,大場包場要23席 (一至五)/ 25席 (六日),唔岩我地;細場包場10席,六日要加一加酒水,個場係橫長型,尚算可以.
皇室婚宴 (皇上皇) – 中港城1/F
裝修可以,大場包場20席 (一至五)/ 25席 (六日);細場包場13席 (台都細過大場),不過更奇怪既係細場場尾有一個位係高起左一級有圍欄好靚咁圍住,放係個級個兩枱似主家席多d囉…個場搞到喧賓奪主,OUT!
帝廷皇宮 - (皇上皇) – 中港城1/F
大就好大,但裝修唔係幾岩我地 (歐陸式喎…),光線不足,經理好熱情,仲不停分析同日兩個甚至三個婚宴用同一個大門口進出 (明顯係講緊中港城既另外兩間皇上皇) 既唔好處 (講到d賓客可能會打交…) 但係…你個場既style…唔打交都冇用啦!
煌府 – The One 13/F
之前我自己一個上過去望一望,一開lift門既感覺係:嘩…所以今次特登拉bb上去參觀,正所謂唔買都睇下丫嘛!上到去,有個黑衫知道我地係睇場之後就話請吳剛師傅介紹俾我地.心諗:咩師傅話?望一望,真係搽油食炭個個吳剛師傅喎!不過佢講野方式好似有d搞笑,d野拖長黎講,唔知係咪因為同人睇風水係咁講黎講去都係三幅被而慣左,而記性都好似麻麻,呢頭問完貴姓30秒後好認真咁再問貴姓,當然我地咁有禮貌既亦都好認真咁再答多次啦!我仲留意到佢有搽粉,搽遮瑕同胭脂,果然係個artist,哈哈^^
講返個場先,靚就唔駛講架喇,大場22萬,細場15萬,未有傾到2012年菜單,睇到人地設計個新娘房有另一個出口可以唔駛俾賓客見到出返入口,呢d先叫場地設計嘛!
東海 – The One 12/F
之前一直都未裝修好,今次去見到架lift終於有得去東海呢層,一場黎到又去埋八卦下~有兩個獨立既場,細場中間有條大柱,裝修冇咩特別,放到廿圍左右,無記錯好似12-13萬包場;大場個邊就靚好多,backdrop好靚,中間冇柱,都大好多,好似放到三十圍左右,當然包場都貴好多,無記錯包場好似超過20萬.過程中仲有另一件趣事,d職員話我地知黎耀祥係大場個邊拍緊野,不過職員帶我地睇大場時咁岩黎耀祥行開左,見佢唔到,只係見到佢仔仔同d親友食緊飯,到事後先知佢地當日應該係拍緊東海個大閘蟹廣告~
彩福 – 莊士倫敦2/F
個場四四方方,好光猛,全場紫白色為主,唯一係d地毯好似比較舊,紅色亦唔係好match個場既trendy style,最慘係個台都係用同一款紅色地毯,令明明好靚既場加添瑕疵.其中一個賣點係飛天南瓜車,因為個南瓜車用鐵枝做架而唔係成塊板遮住晒件婚紗,感覺良好過旺角道個架飛天馬車.
價錢方面,2012年菜單係2011年菜單+4%,要加一,加酒水,18席 & 最少12萬包場,唔平唔貴,都可以考慮…
2010年8月14日 星期六
銅鑼灣場
今日夜晚要出會展做野,所以中午同bb順便睇埋銅鑼灣既場.銅鑼灣對我地既親友黎講可能係遠左少少,不過交通方便亦都唔算遠得好過份,加上銅鑼灣感覺冇咁市井,都都不失為一個唔錯既選擇!
皇廷 (皇上皇集團) – 皇室堡 6/F
本來一心黎皇室堡係去彩福的,點知黎到先知彩福裝修緊,去唔到,見到呢間就即管去埋…裝修好新淨 (後來睇返資料先知原來岩岩8月先開,梗新淨啦!) 一入到去,已經有人招呼.樓底矮左d,所以冇水晶燈,有會轉色個d光纖圖案燈.場係長型,兩邊盡頭都有一個西式舞台,一大一細.個姐姐帶我地行一次,要大場既話會經過一條佈置得都好靚下既通道 (睇floor plan叫愛情大道),大場個邊仲可以望到海景,仲開埋舞台既燈我地睇,話我地知圍板去到邊 (一行只擺兩圍既話條路會好闊落,而長度亦都好深下) 個場既環境我都幾滿意.行完一圈,姐姐仲主動問需唔需要講解優惠過我地聽,唔錯唔錯! 價錢方面,都真係好抵下!18席包大場 (我估都差唔多等於3/4個場),菜單$4,688起免加一,酒水寫就寫$350,但姐姐一開口已經話$180,帖寫10張又改12張,而28席先可以送個d野除左26吋高清電視,回門乳豬及花車外,其他都可以照送,真爽快!最後佢仲加左句,定左日子之後優惠都可以再傾.嘩!點解會有咁好人既姐姐既?唔通因為新開張要落力d搵生意?事後先知原來係皇上皇集團的,皇上皇個名聽就聽過,但原來咁抵的,呢間一定要認真考慮!亦要拜訪埋佢既其他分店~~
迎囍 – 皇室堡 5/F
新裝修完都未黎過,加上朋友仔遲d又會係度擺,再加上不便言明既身份問題,點都要去望下捧下場既~
入到去先係漁港,望左陣都唔知點去迎囍,要問人先知,原來尾尾有一個大廳就係迎囍,一定要先通過漁港先去得到迎囍…一行入去,明晒!
百樂門 - 銅鑼灣廣場二期 9/F
未上去睇floor plan都知道唔係大,不過估唔到真係細成咁,一眼望晒4面都唔見個台,問d職員擺酒時個台係係邊度,唔知d人係唔知定唔願講咁,依依哦哦...如果呢間係唔做婚宴既就唔該係catalogue寫清楚啦!
煌府 - 銅鑼灣廣場一期 4/F
個場大就夠晒大,長型得黎唔算窄,裝修一般,bb話覺得好暗 (我就冇乜留意).當晚個場間開左 3 part,都唔係好睇得清楚成個場係點.以我所知就係25席包場,但經理都好好,話有日子之後盡量傾傾20席得唔得 (其實咪又係meet到最低消費就得),仲話黎緊會裝修,我相信裝修完感覺會好d既~
彩福 – 利舞台 5/F
睇相已經好鍾意佢條樓梯既利舞台彩福,終於到你喇!踏入利舞台,好快就搵到佢既兩架專lift,專lift位置既小小lobby,已經放左新人既相 (咁岩個晚有人擺酒).入到lift,見到lift都放左幾張唔同既poster,我心諗:點解會個model會戴粗框眼鏡影婚紗相咁得意既…一開lift門,係入口位置又見返lift個兩個“model”既相,原來頭先lift張相唔係model黎,係今晚對新人.嘩!連部lift都係屬於新人,個種感覺真係好正好正!同旺角道個架lift形成超強烈對比!
去到門口,因為人地已經佈置緊,我地都諗左一陣,會唔會唔入得或者阻住人.一場黎到,勇敢既我當然入左先算.一入到去個種感覺,個個樓底,樓梯,水晶燈同個種氣派,唔好話同酒樓比,直頭酒店都未必有得fight.
當晚新人用粉紫同白色波波佈置條樓梯,我地上埋樓梯望一望,因為有人,所以真係望一望…上面就冇乜特別,落返下面之後,因為怕阻住人,所以都唔敢行入d睇埋個舞台,等我遲d再返黎睇真d先.利舞台,I will be back!
價錢方面,都真係好抵下!18席包大場 (我估都差唔多等於3/4個場),菜單$4,688起免加一,酒水寫就寫$350,但姐姐一開口已經話$180,帖寫10張又改12張,而28席先可以送個d野除左26吋高清電視,回門乳豬及花車外,其他都可以照送,真爽快!最後佢仲加左句,定左日子之後優惠都可以再傾.嘩!點解會有咁好人既姐姐既?唔通因為新開張要落力d搵生意?事後先知原來係皇上皇集團的,皇上皇個名聽就聽過,但原來咁抵的,呢間一定要認真考慮!亦要拜訪埋佢既其他分店~~
2010年8月13日 星期五
旺角場
彩福- 始創中心 6/F西式;4/F中式
我地先去左西式層,裝修一般,之前係forum見到有係呢間落左訂既新人話覺得個場殘左好多,想搞簽名要求彩福換過d紗.當晚所見,的確有種黃黃舊舊的感覺.我地都未行到入場中間,就有職員黎問有咩幫到我地,我地說明來意之後,就叫我地出lift口等負責同事,等左幾分鐘之後又叫我地去中式層等.
去到中式層,即管望一望,不過實在唔係我同bb杯茶,大家都冇興趣再睇,等左陣都係冇人黎,走人!
而家諗返轉頭,我當時都未行到入場中間,d職員明知宴會部同事要一段時間先到,佢地就算唔帶我地行都可以叫我地自己望一望先,一開口就要我地出返去等,一d都唔識做.場同人都唔多掂,OUT!
煌府 - 始創中心6/F
去完彩福再去煌府,一行入去已經有人招呼,沿途講解場地,舞台,新娘房,呢d先叫service!講返個場,長條型夠晒大,但後面既枱一定睇唔到個台做緊乜,可惜電視亦唔大.裝修方面,都好光猛新淨,但冇重點,不能令人留下深刻印象.最重要一點,包場要13萬,略貴!而2012年菜單價格亦要調整,因未有日子所以冇再詳細了解.不過個位經理既態度的確唔錯,俾晒資料我地拎走再送埋我地出門口!(好押韻,哈哈)
帝皇廷 -始創中心5/F
正想離開始創之際,係lift裡面仲見到呢間,雖然唔知係乜東東,都即管睇下!大細間格都同煌府完全一樣,裝修亦都好唔錯,同煌府有得fight!而經理既殷勤亦比煌府有過之而無不及,皆因全場唔過5枱客,想唔殷勤都難!其實呢間就咁睇都真係幾ok,特別係價錢就更抵!18席包全場,無最低消費,菜單$4,688起免加一,酒水加$150,訂金只需1萬,幾時訂就用幾時既菜單,其後無須補差價.我諗真係因為佢係非集團式,所以唯有用“平”黎搵生意.雖然佢話佢係始創已經十幾年,耐過晒其他酒樓,但見到佢個5枱客後,又點會唔擔心佢呢兩年內已經摺左丫…所以…現階段都唔會考慮住…
彩福 – 旺角道
見佢有架飛天馬車,又係旺角,梗係要bb帶埋我去睇啦…(好明顯我係唔識去)
我:究竟係咪咁行架?點解行咁耐都未到既?
bb:岩架喇!跟我行就係啦!差唔多要行到大角咀架!
經過一個垃圾站既物體後,終於到左…
地下大堂裝修都ok,等到lift門打開,天啊!呢架係咩lift?!貼滿令人眼花既poster,夾雜住煙酒既味道,好似搭緊lift去唱k,實在好難令人接受,成件事已經大打折扣…
入到個場,裝修一般啦,因為冇乜氣派,個場正正方方咁,見到架馬車收埋係上高.因為都已經差唔多9點,我同bb就係度食埋飯,好多小菜都係$38,連半隻片皮鴨都係$38,好食!
食完問下價啦,10.8萬包場,2010年訂都係用2010年菜單(咦?唔通同一集團都間間唔同既?),不過個經理就唔係幾識social,都係我問一句佢答一句咁.本來要行遠d都算架喇,但架lift咁樣真係好難接受,走既時候再望真d,原來另外個層係雀會,仲有個阿姐捧住d餸定唔知咩係度遊lift河,再同係雀會個層入lift既大漢打招呼…我唔想我既賓客有我個剎那既感覺,OUT!
2010年8月7日 星期六
睇婚紗 (Round 1)
第一次出婚紗街睇婚紗,對以下幾間印象最深刻: Sales阿雪好nice好幫忙,不過佢d同事就…呢間舖俾我好強烈既感覺係serve個客既sales先有commission收,因為其他職員真係見到阿雪漾裙尾明明冇野做都唔會幫手囉!我試左1 wg+1 eg,wg係心型胸吊帶少少公主款泡泡,eg係深藍色有好大好閃既方石圍住心型胸泡泡.唔知點解,明明睇落係自己想要既野,但試左上身都唔係個回事,硬係怪怪咁,唔通係因為我未修身?!Package唔算好貴 (我而家用左藏愛黎做標準),但亦都唔係平.阿雪知道我地打算去月尾既婚展仲主動送左請柬俾我地添,真係多謝晒呢^^ 最搞野既位到喇,當我地同阿雪傾緊去婚展d野時,岩岩講緊我打算去婚展前要努力d去多幾間shop親身睇下先,佢有個靚妹同事就插左一句:但係你地去婚展都唔會買架啦!我地呆左之餘見到阿雪都呆左,我好客氣咁問:係咩意思?個同事仲好唔識做地重覆多次個句子…隔左兩秒,阿雪先反應到話唔係,就係而家睇完到時先買…我同bb聽到都真係啼笑皆非,係佢白痴定覺得我地係運吉?!個靚妹個同事行開左之後,我忍唔住同阿雪細細聲咁講:乜你個同事咁得意既?阿雪就話佢係part-time,唔駛理佢…天啊!而家既年青人就係咁既樣架喇…我自問都唔係老,而且亦都年青過,我年青時做野都唔係咁架…真係一代不如一代…
Charming Image
網上好多人讚,款同價錢都幾好,但去到舖頭感覺唔係幾好...d晚裝就咁掛晒係走廊位,面頭個d仲殘殘舊舊,d線抅晒出黎;舖頭全玻璃設計,行過走廊既人都見得到裡面既人係度fitting;最慘係真係多人到不得了,好似去左聯合咁,一間好細既舖都塞左好多人…真係有咁多網友覺得呢間好嘛?!我連行入舖既興趣都提不起來...
天文台道樓上舖 (冇留意叫咩名)
就係行過去金巴利道既途中,經過天文台道,俾地下一個嬸嬸“誠邀”我地上樓上睇下,我見仲有時間就跟佢上去.因為經過百利商場個環境既驚嚇,上到去就覺得個環境幾唔錯,夠大之餘條條裙都掛得好好地.招呼都幾好,問左我鍾意咩款之後都有主動介紹同show個裙尾我睇.不過唔show由自可,一show就不得了…我見到d婚紗尾一漾開,透既?!我即刻摸一摸d料,咁薄既?!根本一d都唔似婚紗料,要黎做窗簾就差唔多…於是禮貌上就問佢拎package資料再走人,睇下個package,仲要一d都唔平…咁既quality要咁既價錢,咩世界… (後記:我之後係forum都見到有人推介呢間shop,講到一上到去環境好,招呼足,款靚,價錢唔貴,一試就join package…再一次證明網上世界不可信…)
終於到我地既戲肉喇~成橦金巴利廣場差唔多俾我地掃晒喇~
Moment of Love (前身叫青樺)
In Wedding
就係青樺隔離,大過青樺而且衫好多,雖然冇咩裝修但都好光猛乾淨,原來呢度只係放婚紗,男禮,媽咪衫,姊妹裙,晚裝係第度.睇左相簿,都冇認真睇晒d婚紗實物,已經有兩款都幾鍾意.Sales主動幫我拼上身,了解左package之後仲俾我試埋,兩條都好睇 (好睇過青樺好多…),而且其中一條bb仲覺得好岩我 (反正都係d泡泡有層次可愛款),之後就帶我地過對面街既地下舖睇eg.個度既地方就細好多喇,咁岩有一個人試緊,但有成棚 (5,6個) 親朋戚友係度,唔駛呀下嘛…
Sales阿雪好nice好幫忙,不過佢d同事就…呢間舖俾我好強烈既感覺係serve個客既sales先有commission收,因為其他職員真係見到阿雪漾裙尾明明冇野做都唔會幫手囉!我試左1 wg+1 eg,wg係心型胸吊帶少少公主款泡泡,eg係深藍色有好大好閃既方石圍住心型胸泡泡.唔知點解,明明睇落係自己想要既野,但試左上身都唔係個回事,硬係怪怪咁,唔通係因為我未修身?!Package唔算好貴 (我而家用左藏愛黎做標準),但亦都唔係平.阿雪知道我地打算去月尾既婚展仲主動送左請柬俾我地添,真係多謝晒呢^^
最搞野既位到喇,當我地同阿雪傾緊去婚展d野時,岩岩講緊我打算去婚展前要努力d去多幾間shop親身睇下先,佢有個靚妹同事就插左一句:但係你地去婚展都唔會買架啦!我地呆左之餘見到阿雪都呆左,我好客氣咁問:係咩意思?個同事仲好唔識做地重覆多次個句子…隔左兩秒,阿雪先反應到話唔係,就係而家睇完到時先買…我同bb聽到都真係啼笑皆非,係佢白痴定覺得我地係運吉?!個靚妹個同事行開左之後,我忍唔住同阿雪細細聲咁講:乜你個同事咁得意既?阿雪就話佢係part-time,唔駛理佢…天啊!而家既年青人就係咁既樣架喇…我自問都唔係老,而且亦都年青過,我年青時做野都唔係咁架…真係一代不如一代…
講返d晚裝,雖然唔係件件都睇得上眼 (因為有d色我接受唔到),不過睇左半個鐘都睇到有3幾件想試,最後試左3件,2件紅白色,1件湖水藍,都係泡泡款,應該瘦左之後會好好睇~
佢有個$6,980既10件package好抵,不過話得返2個quota (自稱得50個quota),我地當然冇俾任何錢啦~始終係咁耐之後既事,仲有大把時間,到時真係貴左都冇辦法,萬一而家俾左訂到時執左咪仲大穫?!小心d好~
其他就咁入過望下既shop已經唔記得,今日睇過既婚紗舖中,暫時覺得In Wedding最好~
2010年7月17日 星期六
第一次去婚展 - Package:浪漫一生 VS 法國巴黎
離開左浪漫一生,諗住周圍行個圈八卦下其他pre-wedding價錢,去到法國巴黎,又俾人拉住坐低左.睇睇相簿,又係我鍾意既style,聽埋價錢,平過浪漫唔少...呢一刻真係有d後悔一開始就俾左錢...sales見我地冇乜反應,繼續減價,仲問我地邊度唔滿意...我老實同佢講我已經係第間落左訂,只係想係香港同狗狗影多輯,結果佢俾左個超級優惠既offer我,減錢之餘仲fit到我既需要.因為offer實在太吸引,我同bb"分析"完就決定join埋,結果就一次過join左兩間pre-wedding.
法巴平均每張相比浪漫平成100蚊,而且可以台北,香港兩邊影,係咪難怪我會join埋呢?哈哈哈...


text:
今日會再度回去 Cinque Terre (五鄉地), 而目的地就係五鄉地之一嘅Vernazza.早在都靈時已經搵定在Vernazza嘅朋友幫我地book住宿, 唔知個房OK唔OK呢?
原來新嘅住宿處, 比起一個幾星期前住嘅guest house 離火車站遠左少少 (不過實情都係好近, 因為Vernazza係個好細嘅鎮). 間房真係正喎, 幾大, 個洗手間都頗闊落, 最正係窗外有傳統晒衫繩, 可以將洗左嘅衫晒出去吹乾.有太陽晒D衫, 乾得快D, 仲可以殺菌添.條晒衫繩可以一路擰, 擰到去對面樓間屋嘅牆度, 好有趣.以前睇書見呢種晒衫繩見得多, 但就係第一次用佢來晒衫.
在鎮大街其中一條樓梯, 行上去, 冇幾耐就去到我地住宿嘅嗰幢樓.呢條路亦係行山過隔離鎮 Monterosso嘅必經之路, 所以條路都頗熱鬧.
我地今朝5am起身, 搭7:20am嘅火車, 經過在熱拿亞火車站轉車等一輪嘅折騰, 終於到達Vernazza.今次在熱拿亞轉火車月台時, 中途嘅電梯正常開動 (冇玩我地喇), 不過搭左四個幾五個鐘頭火車,再加埋搬行李, 真係倦得要命....唔好講笑, 食D野醫醫肚先.我地在呢間舖頭買左個pizza食, 好快手食晒添!
又回到呢個靚到飛起嘅Vernazza.
我地費是浪費光陰, 所以之後把握時間, 搭左一個鐘火車過附近一個頗出名嘅Liguria鎮參觀, 佢就係Sestri Levante.Sestri Levante就係熱拿亞球會在剛剛過左嘅summer training時所逗留嘅地方 (又會咁啱嘅...).
我最初認識呢個地方, 係因為曾經睇過台灣一個作者叫做張國立寫關於佢同佢老婆去意大利旅遊嘅書 ("一口咬定意大利", 同埋 "再咬幾口意大利" ~ 兩本書都非常好看, 佢寫得好風趣幽默的, 我高度推介), 當時被佢嘅形容同埋佢影嘅相而深深吸引住.我地兩個都勁想去呢度欣賞美景, 同埋據講呢度有個好靚嘅海灘.
落火車後, 跟指示牌行...不過覺得佢地嘅指示非常麻麻....
行去游灘途中, 見路邊一架車貼左張 "I love Sestri Levante"嘅貼子, 覺得好型, 所以影低佢....原來影埋自已個身影添....見唔見棵大椰樹呀? 呢個地方好多好高嘅 palm trees的, 好有夏天嘅氣氛.
其次係, 呢個鎮嘅屋全部都五顏六色, 好卡通, 好得意.我地都覺得呢個鎮好似廸廸尼樂園. 個游灘一邊泊左好多船在岸邊, 或者好多居民都擁有自己嘅船, 得閒出下海玩, 晒下陽光飲下酒...嘩, 真係好優閒好寫意嘅生活呀.
個海灘都幾大, 不過我地呢個旅程並冇帶泳衣, 所以冇游水.
可能因為Vernazza太靚, 所以我地兩個都覺得 Sestri Levante並冇張國立, 又或者其它旅遊書所講咁靚....我地不約而同有同樣意見: 應該先去晒其它 Ligurian towns, 最後先去Vernazza, 可能會覺得好D.
今日其中最難忘嘅地方係我在旅程中病左.未返到Vernazza, 已經覺得唔多OK, 成身好熱... 好似係發燒.因為鎮嘅pharmacy已經閂左門, 所以問個朋友借左D aspirin, 同埋攞左佢地bar嘅熱水飲...之後, 我返左房瞓足一晚, 休養生息.好彩, 第二朝已經冇晒事, 退左燒囉.
第二日, 我地並冇再去第二D鎮玩, 因為我地感覺到, 冇其它鎮會靚得過Vernazza, 唔駛周圍去喇.遇著今日班 local friends嘅bar休息, 唔駛返工, 所以一齊喺海邊傾計, hea足一日.
到晚上, 更成班茂里去左一間舖頭大吃一餐, 然後仲搭左次覇王火車 (係事後先記得...依, 頭先冇比$搭火車喎), 過左另一個鎮嘅bar飲野傾計添.
~~ 穿梭意大利2008 ~ 待續 ~~


text:
是咁的,小弟想分享下之前有兩單中女朋友同我曖昧但冇再發展落去嘅故事.希望香討中女們避免犯同樣錯誤,共挽之.
又再介紹下自己先,小弟三十頭,耶撚,唔靚仔,唔高大,文員仔,冇乜銀兩.
咁大約一年前左右,果時教會朋友介紹左個中女比我識,咁大家基督徒,同齡,見佢個樣又順眼,談吐又詩文大方,所以都keep 住有msg同兩個人出嚟吃喝玩樂咁.開頭真係覺得個女仔幾好,唔知係唔係瞹昧其間我太出面,冇幾耐個女仔D港女格出曬嚟,連介紹我果個朋友都睇得出,仲問我係咪追緊佢.
果一刻我突然爆醒覺,自己點解搞到咁,點解搞到我去追個港女,個market 上明明應該我有優勢,唔洗次次出街請食飯,唔洗乜都就曬佢.佢仲話第時如果結左婚一定要住近佢屋企同埋老公跟佢返佢教會,對一個住九龍東三十年,要搬去大西北嘅人簡直接受唔到,更接受唔到係未開始拍拖已經同我講定要我離開返左十幾年嘅教會,弟兄姊妹⋯
果日爆醒覺後,我開始冇乜心情覆佢msg,佢都應該feel到,最後曖昧亦都變為疏遠.上星期從朋友口中得知,佢到今日仲係單身.
BTW,個中女大概係咁樣樣
咁第二段故事又係有D朋友介紹基督徒女仔比我識,咁講真,over三十歲男仔在教會只要正正常常,其實唔仇無姊妹埋身,供求問題.講返個女仔先,又係斯斯文文,個樣幾順眼,身材仲唔錯,作為由細到大讀男校嘅我,次次見面都起色心⋯真係犯罪.
咁曖昩就緊係平時send 下message 得閒又食下飯咁,或者我揸車去老遠食個糖水咁.
講真,D個女仔幾好,無港味無MK味,我地一齊都係食D普通cheap野,有時去cafe de Coral 食個dinner (咁嘅女仔去邊搵).可能有網友會認為個女仔或者我收入唔高,所以先就住就住,但係我覺得人到中年(中佬,中女),食好野或者買好野已經滿足唔到心靈上嘅需要,兩個人交下心,其實去Cafe de coral 或星巴你咖啡都夠.
最後點解無一齊呢,咪又係衰咸濕囉,咁曖昧時基本上我好守規矩,我地大家表明返對婚前性行為.但有一日我補充左,雖然反對婚前性行為,但男性,好似我咁,有一定性需要,在唔違反大原則下,可以調整下⋯(例如幫下手咁)
佢聽完我偉論後,返去同牧者講,跟著又話我犯罪,又話叫我以後見面前要祈禱等等⋯
個女仔大概係咁樣樣


text:
2015年8月12日 星期三
泡菜水餃白咖哩麵 ( 12-AUG-2015 )
( 12-AUG-2015 WED )
今朝里奧大人上大陸 依家唔駛提佢帶參蜜 因為佢會將個袋放喺背囊出面 remind 自己拎參蜜 咁就好啦 唔駛我心掛掛記住嘛 ~
自己一個人出門口真係快好多 今朝 7 點 50 分已經可以出門口 lu ~
早餐食菠蘿油 不過成塊牛油無乜點食過 勁掛住家姐 因為佢鍾意食菠蘿油 咁我可以比埋塊牛油比佢 哈哈 點知無耐佢就打黎 邪 ~
菇場唔忙呀 但整下依樣整下果樣 好快又 lunch time 喇 ~
食埋 lunch box 就諗住出去 點知食完已經 1 點 05 分 因為呢段時間會有好多人搭 lift 真係未必入到去囉 同埋同事又話出面勁熱 所以都係唔出喇 哈哈 ~
諗住 hea 過 無啦啦又忙咗陣 好在好快搞掂 ~
放工去媽咪屋企 反正都係自己食嘢 所以就去睇下媽咪呢 ~
見媽咪面色都唔錯 工人話今日都有出去做運動 幫佢 fing 下手咁 之後媽咪自己話食咗麥當勞軟雪糕 咁我話都 ok 但唔可以日日食 同埋我覺得依家媽咪肯食嘢都好架 但就一定一定唔可以食西柚 沙田柚同楊桃 腎臟殺手黎架 所以叫工人幫手遁住 一定唔可以偷偷買黎食呢 ~
之前勁想食魚同牛肉 咁啱阿 fat 今日探媽咪 買咗魚同牛肉 咁就益哂我喇 哈哈 我實在太無記性 我話留番 d 牛肉比媽咪 但媽咪話佢唔食得牛肉 丫 係喎 姑娘叫媽咪唔好食牛肉嘛 點解我會咁無記性架 ~
我覺得好感恩呀 因為之前想整鹹酸菜牛肉 不過又唔識買牛肉 諗住炒豬肉就算 同埋之前想買魚比里奧大人食 但又唔想餐餐鯇魚 依家有牛肉又有煙鯧魚 實在太好喇 ~
坐到 6 點 45 分就走喇 番到屋企就淥麵食 抖半個鐘就去徑步 ~
今晚由 8 點 15 分徑到 8 點 45 分 依家多數徑半個鐘就夠 因為條街真係好鬼焗 對我黎講比較辛苦 ~
沖埋涼就食生果 之後就油顏色 里奧大人差唔多 9 點番到屋企 見我油顏色就喺度笑 佢成日覺得我咩都 3 分鐘熱度架 不過我都承認嘅 哈哈 ~
佢換完衫就去徑步 我話快 d 徑啦 唔好嘈住我 我要專注油顏色 唔好我油緊嘅時候又要我開門 又同我講嘢 咁我好難專注到 呵呵 ~
佢番到黎 我仲油緊 佢好愕然啦 之後等佢沖埋涼 拎埋生果比佢食 我就收手喇 因為太專注 所以有 d 眼瞓 ~
媽咪話唔食咁多蟠桃 我見工人將 d 蟠桃切哂粒粒 我就要啦 咁食法實在太方便喇 哈
睇多陣電視就瞓啦 估唔到已經 11 點半 嚇啦 我想 11 點瞓家嘛 ~
6 則留言:


text:
今朝 6 點要起身喇 不過我居然唔想起身 平時去旅行唔會咁架 可能因為係去大陸玩啦 哈哈 ~
天未光就出發 lu
基本上我地次次去旅行都會預多半個鐘頭 double check 最緊要係帶齊証件 不過我都勁架喇 前日已經比定身分證同回鄉卡比里奧大人 keep 住 呵呵 ~
打的去紅磡火車站 估唔到好快到 同埋都係 $60 仲諗住要 $8x 添 ~
火車站都唔係好多人 但去到集合處就見到有 2 團唔同旅行社去珠海呢
7 點 10 分集合 上旅遊巴去沙田同上水接其他團友 不過我都瞓着咗 只係喺沙田醒一醒 之後瞓到去落馬洲喇 ~
旅程開始喇 導遊係鄭小姐 當地領隊係霞女
一落車好凍呀 其一天氣凍咗 其二又唔夠瞓 好在里奧大人係都要我帶外套咋 唔係凍病都似 ~
9 點 45 分到落馬洲 過關就快呀 不過等團友就耐囉 其中一個 party 最勁啦 個老公居然無帶回鄉卡 所以要番屋企拎 之後再 join 我地 我覺得好離譜啦 點可能出發前唔 check 清楚証件架 ~
上橋去坐車 點知因為整路 所以我地去大陸嘅人 同埋大陸黎香港嘅人 全部塞住哂喺條橋度 d 大陸人又唔理人 係咁橫衝直撞 最離奇係雖然有鐵馬 但係雙線行 唉 真係人都顛 當下好後悔點解話要去大陸玩囉 ~
上車喇 不過唔駛急 因為領隊已經編好哂坐位呢 我地坐第 7 行 中間位都唔錯丫 可以瞓覺唔駛扮聽嘢 哈哈
喺橋條度塞咗好耐啦 所以 10 點 20 分先開車 我同里奧大人食咗蛋糕就瞓喇 我係有史以黎可以上車即瞓 瞓到落車 昏迷果隻喎 ~
原定係 2 個鐘到酒樓 不過塞車同埋司機唔識去酒樓 所以 12 點 15 分先到呢 ~
今次我地同 2 個 party 一齊坐 總共 10 個人 佢地都有 2 個小朋友 2 歲幾至 10 歲到啦 不過佢地好聽話 又好有禮貌 第一餐飯都有傾有講 算係唔錯啦 完全無搭枱 feel 呀 ~
呢邊無人坐
呢邊就 full 哂
我地呢團 39 人 我地坐第 4 枱
呢餐美食係 " 蟲草花鮑魚宴 "
燉湯 - 飲完成身暖笠笠 勁舒服呀
唔知咩咩炒蝦
三色蒸水蛋 - 好味喎
椰菜肉碎
唔知咩蔬菜 滑嘟嘟幾得意
蒸魚 唔知係咪鯇魚呢 不過我唔敢食 我見到個魚頭已經好驚
滷水鴨定鵝呢
蘿蔔燜豆腐
雲耳蒸雞 - 呢碟得 1 個團友咁食 之後話蒸熟就無事 哈 其實我地都食咗鴨 又飲埋 d 雞湯 不過硬係覺得唔可以食雞咁囉 哈哈
蒸鏝頭
食到一半 無帶回鄉卡嘅團友都黎埋 好勁呀 比着我 我應該會長隆等啦 因為旅行團嘅酒樓係比較隔涉家嘛 ~
七樣菜煲 個名幾搞笑 叫什菜煲咪算囉
好喇 食完就出發去長隆喇 差唔多 2 點幾先到 一去到見到好多人就驚喇 嗚嗚 ~
去長隆 好驚變長 "聾" 哈哈
馬上中獎同馬上加薪 ?! 我要呀
內地人真係好野蠻 我地排隊入場時 點知撞正前面 d 人唔知為咩鬧交 阻鬼住哂 所以搞咗好耐先入得去呀 ~
我個頭又開始痛痛地喎 不過無同里奧大人講啦 驚佢擔心 所以有苦自己知 嘩哈哈哈 ~
行入去喇
去到咩都影啦 但真係無心機影架其實 人太多啦 又焗喎 所以我仲更加辛苦呀 完全唔想行 但唔行呢 去餐廳坐 周圍都係大陸人仲慘 唔明點解佢地講嘢咁鬼大聲 係真係想震穿妳耳膜咁架 真係人都顛 ~
猩猩尿兜 @@ 其實係話比妳知到咗睇猩猩嘅地方喇
好得人驚
果次喺明珠台睇咗個唔知咩節目 就係介紹佢地呀 佢地生命力非常之頑強架 因為其中一隻獴仔比眼鏡蛇咬到 隻眼都已經腫哂 都應該無得救架喇 我仲係臨瞓之前睇添 睇到我喊 點知 ending 係幾日之後佢居然無事呀 真係破涕為笑呀 ~
佢地同 d 泥差唔多色 我仲同里奧大人講無得睇添 哈哈
黑眼圈咁深嘅
佢地會企喺度 "睇水" 同埋曬太陽 個樣八八卦卦咁好得意呀
兩隻望嘅方向係一樣 影到好似重疊咁
佢好似係度笑咁 好可愛 但其實佢地好可憐 唉
好熱呀 所以買雪條食啦 勁貴呀 RMB18 一條 不過食完之後就覺得好舒服 個頭無咁痛 同埋精神番 dd 里奧大人話驚我仲暑添呀 暈咗就慘啦 佢抱唔起我嘛 但會拖我去餵老虎賺番筆 嘻嘻 ~
Meiji 唔會假嘛 哈哈
有個樹林真係好好呀呢
不過小朋友喺附近 vv 大人又喺度食煙 唉 多多都無用 入到去只係聞到尿味同煙味架咋 唔係新鮮空氣囉
又行下影下啦 諗住坐火車睇動物 不過勁排長龍 里奧大人驚我焗親 所以唔排喇 咁就周圍行啦 ~
呢日未完架 ^^


text:
當諗唔到食咩嘅時候 就特別零舍想食辣嘢 所以就去食酸辣米線喇 如果屋企附近有埋麻辣米線就更加正喇
行行下無啦啦落雨 所以覺得好凍咁呢
次次諗住去百佳買小小嘢 但就覺得好似比人落咗降頭咁 咩都買一餐咁 今次仲 so 因為買滿 $100 有 9折 所以一路買一路計數 好計忙架 好在喺超市買嘅嘢都多數有用啫 唔係就好 sai 嘢架喇
是日晚餐 - 粟米龍脷柳 + 香草牛油粟米 + 豉油王蔥粒炒飯
粟米龍脷柳 - 臨近歲晚 想清哂雪柜 d 食物 所以又整龍脷柳喇
香草牛油粟米 - 之前煲湯淨嘅 所以炒埋佢 多碟餸就無咁寡呢
豉油王蔥粒炒飯 - 其實單單用豉油 + 蔥花炒飯都幾好味喎
假期唔想做平時會做嘅嘢 所以食,下芝麻糊同唔徑步喇
今朝覺得有 d 熱同有 d 焗咁啊 唔知係咪 "吽" 雨呢
本來想去遠 d 食早餐 但諗諗下都係唔好 費事落雨仲麻煩
番到菇場仲屎火 唔知點解提唔起勁做嘢 因為一諗起星期三 ( 應該 ) 可以放早
1月1 日又放假 就勁有 holiday mood 呀
晏晝同里奧大人去美心 食 六寶飯 好耐無食燒鴨 (鵝 ? ) 覺得好好味 不過最好味都係 d 酸梅醬 食咗 3 包呀 幾驚比人鬧拎得多呀


text:
yohoho 終於又到自己真正嘅 off 喇 10 點 15 分醒咗 懶下床 之後 8 卦打黎話有筍嘢買 不過無我地要嘅 model 呢 ~
梳洗後就去 KFC 食早餐 食完就番屋企抖陣 一早諗好去赤柱 雖然天陰陰 同埋知道會落雨 但里奧大人話照去喎 即沖涼就出發喇 ~
搭地鐵去金鐘再轉 6X 去到都點幾 lu 一落車無耐就落雨 大粒但唔密 里奧大人又話帶咗遮 點知換咗袋無放番落去 信錯人啦 ~
woo 好感恩買到腳架 不過間嘢態度唔好 所以買一個算 之後再入去行下 又見到腳架 再買多一個 因為之前搵極都搵唔到 估唔到赤柱有呢 ~
本來坐室外 不過落雨驚凍 同埋落哂膠幕即係無得望海景 所以坐室內 lu ~
環境真係好舒服 同埋無得食豬手喎 咁當然無咩人啦 好似得 4 張枱有人咋 室外就多 d 人囉 不過我覺得最正係間餐廳得香港人同外國人呀 ~
凍螺 / 凍蝦 / 牛肉
牛肉夾住酸瓜 我覺得好好食呀
烤雞膇 / 烤腸
蝴蝶包 / 烤腸 / 牛肉腸 - 我成日想食蝴蝶包 不過原來係無特別 @.@
煙三文魚 / 生果沙律
所有生果都係無味嘅
咖哩牛腩 / 印度薄餅 / 春卷 / 煙鴨胸
烤豬肉 ( 好似 )
脆卜卜好味 不過就咁食好鹹
意粉 - 每位可以無限次 refill 配料自選 我地食咗一碟 無厘味道 @.@
同打海鮮湯 - 好好飲呀 唔係水汪汪咁呢 飲完成身暖哂
沙律菜
心太軟 - 我話里奧大人做咩咁快拎甜品 同埋呢 pat 係咩黎 佢話襯仲未比人整到爛哂就拎咗先喎 因為個甜品已經開始比人整到溶溶爛爛咁喎 雖然樣衰 不過都好濃朱古力味
啫喱
朱古力 mousse / 杏仁條 ( 我唔記得係咩名 )
我一向都對餅乾無咩興趣 不過佢真係好好食 勁香杏仁味
牛奶公司雪糕 ( 黑芝麻 / 紅豆 ) - 硬到呢 @.@
凍檸檬茶
本來坐室外 不過落雨驚凍 同埋落哂膠幕即係無得望海景 所以坐室內 lu ~
環境真係好舒服 同埋無得食豬手喎 咁當然無咩人啦 好似得 4 張枱有人咋 室外就多 d 人囉 不過我覺得最正係間餐廳得香港人同外國人呀 ~
坐到 5 點就走人喇 因為約咗菜菜仔 所以里奧大人去 G.O.D. 買咗個袋 之後就即坐 van 仔出柴灣地鐵站喇 ~
去到北角周圍行下 估唔到買到筍嘢 差唔多 7 點菜菜仔打黎話已經到咗 咁我地都過去喇 幫襯完諗住走 點知菜菜仔係都話要飲杯嘢 所以去麥記 佢飲咖啡食 tea 我同里奧大人 share 杯汽水就夠喇 差唔多 8 點半就一齊搭地鐵 今日好開心呀 兩程地鐵都係 free 兩個人真係慳到幾十蚊架 唔錯唔錯 ~
我同里奧大人實在太飽 都唔需要食晚餐喇 晏晝食咗 3 百幾都好抵玩啦 兩餐喎 ~


text:
話說同事嗰架砌來砌去都仲未砌完嘅車又有新要求,原來佢車尾嗰枝疑似快拆嘅軸芯係直接擰上車架上面,唔係好似 RB 快拆咁用活動槓桿加絲母夾實.真係唔明點解佢個設計會咁奇怪,絕對係一個有快拆外形但冇功能嘅怪雞.由於尾位冇絲母,尾軸冇嘢突出嚟就冇地方可以夾實固定,咁就用唔到車尾架.為咗解決呢個問題,我就幫佢做一粒冬菇仔,等佢安好個後轆之後就咁插入去枝車軸入面.咁就即時好似多咗粒絲母一樣可以夾上車架到了.
自制工具鋸頭叉
自已砌車嘅除咗係為慳錢之外,其實過程都充滿樂趣.而身邊有啲麻煩朋友,因為砌車而要幫佢做工具,呢個又會係另一個層次嘅樂趣.今次呢個好好玩,話說同事買枝炭頭叉返嚟要鋸,佢就諗住用幾舊水訂個jig返嚟用.見佢個設計係要用批士夾實個jig再將枝叉穿入去夾實嚟鋸.試問一搬平民百姓屋企又點會有個食到力嘅大批土可以夾住嚟鋸呢?於是我又拍心口應承同佢諗下做件工具出嚟.
今次材料方面用咗尼龍,呢隻料唔好太好車,亦因為咁,用佢嚟到jig就係一個唔錯嘅選擇
無聊開箱文 – 飛機版LeTAO雙層蛋榚
今次去日本旅行時收到舊同事喺 whatsapp 吹水 group 傳來嘅資料,話有一間北海道好出名嘅甜品店將會進軍香港,摩拳擦掌咁話一開就要衝去試.估唔到事隔唔夠一日就比我喺成田 T3 fasola 入面嘅雪櫃見到呢盒嘢.以佢呢個外其貎不揚嘅外觀加上 1800Yen 嘅價錢,唔識嘅實在冇乜可能會買.今次真係要多謝呢位舊同事,如果唔係佢我一定會走寶了(可借我分到比佢嘅就只係得葡萄XDD)
買嘅時候店員拎住張紙走埋嚟,奇奇怪怪地用英文問我講要用乜語言,跟住就貼張紙上個盒到.原來佢地係要肯定你知道件餅怕熱,如果離開個雪櫃太耐就唔可放得耐要盡快食,再放番入雪櫃都唔得嘅.大至上係唔可以超過5粒鐘,咁我座飛得慢又成日delay嘅廉航,返到香港都用咗6粒鐘,再加埋座遊勻全機場嘅N車返到屋企都7粒鐘了,死梗啦.雖然有少少擔心但係都決定搏一搏,返到屋企唔理三七廿一照放入冰格,再訓多幾粒鐘就拎佢返公司.
鴨記執鏡頭
今日行鴨記執到好嘢,鬼咁大枝projector lens掉喺到冇人理.其實都好正常,因為應該冇乜人會覺得佢有用.我呢個垃圾佬見到就當寶拿拿臨比錢,有時間嘅話試下用佢嚟整部slide機都好吖.(唔知要等多耐)
極度沉迷打機
今次真係十分沉迷,用晒啲時間嚟捉精靈
行下西高山
今日又係藍天白雲嘅日子,好想走上山吹下風同影相.可惜自己衰爛訓晏起身,唯有搵啲半日短線嚟行下.諗起好似好耐冇去港島區行山,決定搵個高高哋嘅西高山嚟行,順便試下行啲自己未去過嘅地方.出發時只係諗咗前半段上山頂嘅路線,終點站伯大尼係行山途中忽然諗起想去嘅.話說伯大尼曾經做過港大校舍,雖然家陣已經轉手,夾硬講都可以話今日路線起點同終點都係港大(前)校舍,聽起嚟特別啲😁
路線方面全程係石屎路,指示充足又多人行,最緊要就係風景靚同多嘢睇,唔會淨係得個行字.算係一條好易行嘅路線,如果諗住龜速 hea 行可以預一日時間,朝早出發上山,喺山頂廣場開飯,下晝再散步落山去參觀教堂.
路線:香港大學>龍虎山>松林廢堡>西高山>山頂廣場>薄扶林水塘道>港島徑第2段>置富花園>伯大尼
全長:11.44 km
時間:3小時50分
跟人行昂坪
一直以來都好想試下跟健行之友去行山,可惜佢地每次行嘅路線難度實在係太高.對於我呢個弱雞嚟講,只能得個睇字.今次見佢地攪行大嶼山,走線包括兩段我一直想試嘅路段.再盤算一下自己喺附近都留低過唔少腳毛,體力應該可以應付,於是就水咗一個朋友同我一齊參加.原先打算到大澳之後就離隊,再由東澳古道返去東涌,萬萬估唔到連彌勒山轉向站都未見到就已經比大隊放星了(當中遇上特情況).今次真係到爆,最後唯有同朋友一齊照原定計劃去完成餘下嘅行程.總結今次雖然係好瘀,但係可以跟佢地行咗前面一段都已經唔錯.因為我自已一個人係一定唔會去試至由䃟頭上山,今次有經驗之後可以考慮入秋之後試多一次😌
山徑路線正如領隊簡介時所講,上山嘅路好明顯易跟,只要去啱入口照住條路行就得.不過今日太趕冇影相紀錄路線,只係喺尾段影下風景無聊嘢.
路線:東涌消防局>逸東>東澳古道>䃟頭>彌勒山轉向站>360救援徑>昂坪>東涌道>深屈道>象山>東澳古道>大澳>東澳古道>東涌
全長:31.26 km
時間:10小時03分
Total descent: -1493 m
一大班人九點前已經到東涌消防局集合等出發了,其實對我嚟講要咁早起身座車入嚟真係幾辛苦嘅😪
買鋁方
話說同事嘅要求天天新款,今次佢又話想整個夾嚟幫架車裝尾架.今朝就走去買料,材料係鋁方,well,唔係唱歌嗰位呂方.鋪頭嗰位哥哥仔實牙實齒咁話係6061,但唔知點解個感覺好似同以前用開嗰啲唔同.anyway,返到屋企一 cut 就知
批鴨仔
搵番啲以前影嘅相嚟睇下發現有隻幾都幾得意嘅鴨仔,真係唔睇相都唔記得自己整過.家陣佢下落不明,唔知係比同事搶咗定係送咗比人呢?
繼續整燈
隔咗一大排最近又拎番佢出嚟繼續攪.喺鴨記買咗一個CPU風扇嚟配呢粒勁嘢.呢個風扇比起之前嗰個梗方便,完全唔需要改動就已經 fit 晒可以裝粒 LED 上去👍
批海綿 – 痴線蜘蛛
有時啲嘢就係挑起條筋就停唔到,上次批完條肥蜥蜴之後覺得佢有啲寂寞,於是決定幫佢做個朋友出嚟.至於點解蜘蛛會係蜥蜴嘅 fd?其實冇乜根據,完全係忽然閃出嚟嘅 idea 😂
短行花瓶頂
對上一次行花瓶頂係年幾前嘅事,嗰次老友話想影青馬夜景,我就水佢同我一齊試行花瓶頂.喺山頂四維行嘅時候發現好似有路可以行去迪欣湖,講好話下次要一齊試下(之後下就不了了之) .最近老友忽然舊事重提,馬上就成團了.
最衰自已今朝唔知醒,起身時老友己經準備出發座巴士去青馬.本來諗住水佢話座地鐵由欣澳過去會方便啲,可惜今次佢唔受昆話自已座巴士去.唯有約佢喺花瓶頂等埋我再一齊行過去.查實點會有人咁傻約人行山會係山上邊等,結果因為時間相差太遠,佢等得到發毛自己走咗.兩條友前後腳各自一個人行山,而我最終都冇去到迪士尼.
講番行山,雖然呢條係短距離路線,但呢條唔係一般正式郊遊徑,所以唔會有任可指示牌.如果平時少喺郊遊徑以外地方行山嘅朋友未必會習慣.路程長短同難度係冇必然關係嘅,行山最怕係失預算,更加唔好零準備就去衝.
路線:欣澳站>翔東路>欣澳道>大陰頂>花瓶頂>青馬巴士站
全長:4.76 km
時間:2小時
路線概覽
批海綿 – 肥蜥蜴
話說上星期行山時見到一條肥蜥蜴,忽然就黐起條筋想批下海綿.整番一條Q版出嚟玩下.


text:
Chok爆
Tuesday, 21 August 2012
俾人抄牌 交罰款養狗官
唔讓白車的路渣
Monday, 20 August 2012
臭寸車行Sale屎
Saturday, 18 August 2012
路渣 馬路人渣
Friday, 17 August 2012
打風搭的士 濫收車資大條道理
『依家D人由旺角去觀塘,照錶睇加多一百蚊都唔肯俾,真係Chi Q 線!』跟住又話韋森特果晚做左3台客,只有2台客肯額外俾錢.當然,在的士佬既角度,一定係有大堆理由,包括我地冒生命危險去開工,八號風球無保險,打風時間要搭車梗係要鬆手D之類既廢話!
老友都係咁話啦!打風搭的士有罪架!要俾你禁住搶呀,喂,邊條法例話打風可以亂收費架,掉返轉頭講,打八號風球咁危險你可以唔開工架,的士佬你有無諗過,果刻鐘你架車係無保險架,如果發生意外你要自己負責,仲可能累埋其他人添,咁呢條數又點計呀!
你硬係要將唔合理既事情講到合理化,講到自己打風開工係救世主咁款,打風濫收車資同打刧有咩分別呀?人地唔肯俾額外收費就係罪?呢D咁既歪理真係你的士佬先講得通架!
雖然我聽完呢條友講完之後好火,但我又唔係想話晒所有的士佬,因為我有個世叔伯渣左四十幾年的士,到依家都未被人扣過分,甚少俾人抄牌,仲要係打風唔會亂收車資果種,所以亦有的士大佬值得尊重架!
Thursday, 16 August 2012
一晚被差人查三次
佢話前幾晚渣車,先經過黃大仙鳳德道消防局外,被警察Block查一次車,個差佬問:「先生去邊度?」
佢答正車朋友返竹園村,咁查完就開車.佢架車去到竹園道巴士總站放低朋友,再向前行又見到藍閃燈,又係警察Block,個差佬又問:「先生你住呢頭架?」
我位朋友第二次攞車牌出黎,佢話果刻已經好慶,乜料呀,幾條街一個Block,依家香港係咪暴動宵禁呀!
幾條街之內經過2個Block佢已經火火地,跟住開車準備駛返觀塘返屋企,點知……去到鳳德道近鑽石山荷利活廣場外時,藍閃燈再次出現,「先生唔刻車牌身份證.」
朋友即時著晒,佢問差人點解係幾條街內有咁多個Block,呢位戴軟帽既差人話:「先生,我都唔清楚喎!你被人查左好多次咩?下?第三次?咁都無辦法,首先我地係衝鋒隊,頭先查你果兩個可能係黃大仙環頭既.其實都係我地既同事懷疑你先查你既.」
嘩!唔講由自可,咁即係話我似賊啦!我朋友即時扯晒火啦!
你班差人係咪真係無野做?幾條街之內有3個Block,作為市民既,當然支持你地去捉賊啦!但係呢一類擾民既警察Block又使唔使Set咁多呢?如果好似果位差人咁講,佢衝鋒隊唔知其他環頭既事,咁係唔係警察部內部無溝通既呢?呀蛇!如果你想擺Block拉到人,咁不如係酒吧區好似SOHO區一帶做啦,眼見D有錢佬係酒吧飲到面好耳熱,攬住條女坐上架Porsche Cayenne咁絕塵而去,佢擺到明係醉駕啦!拉晒佢地啦!
Wednesday, 15 August 2012
死火燈
我唔係F1車手,但假假地都有十七年牌齡,日日有渣車,唔係雪藏果隻,仲有就係由呂師傅一手教出來,呢位深水步區既呂師傅好出名,佢好似以前係交通部做過差人,但後來唔知咩原因出左黎教車,是但啦!我唔考究佢既身世,但佢教車係有一手,唔單止教你開車,停車同切線,佢教我渣車唔好亂俾訊號,我到依家都仲記得.
閒日渣車,係屯門公路行緊中線,前面架巴士突然著死火燈,我梗係即時收慢,仲以為前面有咩意外發生,頂!原來巴士前有架巴士想 Cut出中線,兩個巴士佬又用『死火燈』打情罵悄互相Say Thank you,喂!呢個咪就係問題囉,你著死火燈當係Thank You燈,呢個訊號得你地明白,其他道路使用者咪俾你誤導囉!
星期日渣車,係深水步,旺角邊一區都好,我唔知呢D係Sunday Driver定係Sunday Taxi Driver,呢一類的士或私家車,失驚無神又著死火燈,跟住就慢駛,慢駛,再慢駛,好!停啦!呀哥原來你想停埋一邊落客,咁你係唔係應該先打左燈,到架車停低先打死火燈呀,死火燈點用,上運輸署個網睇下啦!你長期著死火燈,要後面D車跟住你,你以為你係安全車呀,以為自己跑緊東望洋呀!


text:
中環在線:滙豐總行「大米」埋位
■華華周二淩晨直擊滙豐呢件巨型藝術品登陸總行.
周二淩晨一點左右,正當大家好夢正酣之際,中環滙豐總行就有一件特別事發生喇!華華前日咪叫大家留意滙豐總行對住皇後大道中嗰邊,有多個鐵欄圍實嘅位置,將會擺放一件巨型嘅藝術品.呢件藝術品周二淩晨就正式安放喺呢個位置,驟眼睇,佢好似一支火箭,又似一粒大米.
倫敦總行都放一個
周二淩晨喺滙豐總行,一早就有接近二十名戴上安全帽,著住螢光背心嘅工人守候,旁邊仲有兩架吊臂車,等到差唔多一點,一輛重型貨櫃車終於駛到,多名工人即刻各就各位,埋位做嘢.當貨櫃頂門一打開,就見到呢件瞓低似鯨魚嘅藝術品,用白色布包起,橫放喺貨櫃入面.
工人小心翼翼將佢吊起,再豎直,然後擺好.呢件藝術品豎直之後,原來相當之高,高度跟旁邊嘅椰樹差唔多,應該有三層樓咁高.
呢件藝術品係由一名英國藝術家專誠為滙豐一百五十周年而設計製造,造咗兩個一式一樣,一個放喺英國總行,另一個就放喺香港中環總行;兩件藝術品仲係擇好時辰,喺港英兩地同一時間擺好位置㗎.
消息人士透露,呢件藝術品係一粒米,內有乾坤.可惜夜晚實在太暗,離遠真係冇辦法睇清楚中間係乜東東.
而工人放好佢之後,亦旋即用帳幕將佢圍住,似係要保持神秘感,留待三月三日慶祝一百五十周年當日先至揭幕.
至於呢件藝術品有乜寓意?咁就真係要留畀滙豐管理層或者嗰位藝術家去講解嘞,華華費事亂講獻醜.不過佢外形似火箭,如果滙豐股價好似坐上火箭咁一飛沖天都唔錯,股東咁就得米喇.
李華華
mailto:LiWaWa@AppleDaily.com
李華華
LiWaWa@AppleDaily.com
中環在線 - 李華華 舊文